诗辨第一
沧浪谓当学古人之诗
夫学诗者，以识为主。人门须正，立志须高；以汉、魏、盛唐为师，不作开元、天宝以下人物。若自生退屈，即有下劣诗魔，入其肺腑之间，由立志之不高也。行有未至，可加工力；路头一差，愈惊愈远，由入门之不正也。故曰，学其上仅得其中，学其中斯为下矣。又曰，见过于师，仅堪传授；见与师齐，减师半德也。工夫须从上做下，不可从下做上；先须熟读楚辞，朝夕讽咏以为之本；及读古诗十九首，乐府四篇，李陵、苏武，汉、魏五言，皆须熟读。即以李、杜二集，枕藉观之，如今人之治经。然后博取盛唐名家，酝酿胸中，久之自然悟入。虽学之不至，亦不失正路。此乃从顶寧頁上做来，谓之向上一路，谓之直截根源，谓之顿门，谓之单刀直入也。
诗之法有五：曰体制，曰格力，曰气象，曰兴趣，曰音节。
诗之品有九：曰高，曰古，曰深，曰远，曰长，曰雄浑，曰飘逸，曰悲壮，曰凄婉。其用工有三：曰起结，曰句法，曰字眼。其大概有二：曰优游不迫，曰沉着痛快。诗之极致有一：曰入神。诗而入神，至矣尽矣，蔑以加矣！惟李杜得之，他人得之盖寡也。
禅家者流，乘有小大，宗有南北，道有邪正，具正法眼者，是谓第一义；若声闻、辟支果，皆非正也。论诗如论禅，汉、魏、晋等作，与盛唐之诗，则第一义也；大历以还之诗，则已落第二义矣；晚唐之诗，则声闻、辟支果也。学汉、魏、晋与盛唐诗者，临济下也；学大历以还者，曹洞下也。大抵禅道惟在妙悟，诗道亦在妙悟。且孟襄阳学力下韩退之远甚，而其诗独出退之之上者，一味妙悟故也。惟悟乃为当行，乃为本色。然悟有浅深，有分限之悟，有透彻之悟，有但得一知半解之悟。汉魏尚矣，不假悟也；谢灵运至盛唐诸公，透彻之悟也；他虽有悟者，皆非第一义也。吾评之非僭也，辨之非妄也。天下有可废之人，无可废之言，诗道如是也。若以为不然，则是见诗之不广，参诗之不熟耳。试取汉、魏之诗而熟参之，次取晋、宋之诗而熟参之，次取南北朝之诗而熟参之，次取沈、宋、王、杨、卢、骆、陈拾遗之诗而熟参之，次取开元、天宝诸家之诗而熟参之，次独取李、杜二公之诗而熟参之，又取大历十才子之诗而熟参之，又取元和之诗而熟参之，又取晚唐诸家之诗而熟参之，又取本朝苏、黄以下诸公之诗而熟参之，其真是非亦有不能隐者。傥犹于此而无见焉，则是为外道蒙蔽其真识，不可救药，终不悟也。
夫诗有别材，非关书也；诗有别趣，非关理也。而古人未尝不读书，不穷理，所谓不涉理路，不落言鉴者，上也。诗者，吟咏情性也。盛唐诗人，惟在兴趣；羚羊挂角，无迹可求，故其妙处，莹彻玲珑，不可凑泊；如空中之音，相中之色，水中之月，镜中之象，言有尽而意无穷。近代诸公作奇特解会，以文字为诗，以议论为诗，以才学为诗；以是为诗，夫岂不工，终非古人之诗也。盖于一唱三叹之音，有所歉焉。且其作多务使事，不问兴致；用字必有来历，押韵必有出处；读之终篇，不知着到何在。其末流甚者，叫噪怒张，殊乖忠厚之风，殆以骂詈为诗。诗而至此，可谓一厄也，可谓不幸也。然则近代之诗无取乎？曰，有之。吾取其合于古人者而已。国初之诗，尚沿袭唐人。王黄州学白乐天，杨文公、刘中山学李商隐，盛文肃学韦苏州，欧阳公学韩退之古诗，梅圣俞学唐人平澹处；至东坡、山谷，始自出己法以为诗，唐人之风变矣。山谷用工尤深刻，其后法席盛行，海内称为江西宗派。近世赵紫芝、翁灵舒辈，独喜贾岛、姚合之语，稍稍复就清苦之风，江湖诗人，多效其体，一时自谓之唐宗；不知止入声闻、辟支之果，岂盛唐诸公大乘正法眼者哉！嗟乎，正法眼之无传久矣！唐诗之说未唱，唐诗之道有时而明也。今既唱其体，曰唐诗矣，则学者谓唐诗，诚止于是耳。兹诗道之重不幸耶！故予不自量度，辄定诗之宗旨，且借禅以为喻，推原汉、魏以来，而截然谓当以盛唐为法。后舍汉、魏而独言盛唐者，谓唐律之体备也。虽获罪于世之君子，不辞也。
诗法第二
晦庵谓胸中不可着一字世俗言语
古今之诗，凡有三变：盖自书传所记，虞、夏以来，下及汉、魏，自为一等；自晋、宋间颜、谢以后，下及唐初，自为一等；自沈、宋以后，定著律诗，下及今日，又为一等。然自唐初以前，其为诗者固有高下，而法犹未变；至律诗出，而后诗之与法，始皆大变；以至今日，益巧益密，而无复古人之风矣。故尝妄欲抄取经史诸书所载韵语，下及文选、汉魏古词，以尽乎郭景纯、陶渊明之所作，自为一编，而附于三百篇、楚辞之后，以为诗之根本准则；又于其下二等之中，择其近于古者，各为一编，以为之羽翼舆卫；且以李、杜言之，则如李之古风五十首，杜之秦蜀纪行、遣兴、出塞、潼关、石濠、夏日、夏夜诸篇，律诗则如王维、韦应物辈，亦自有萧散之趣，未至如今日之细碎卑冗，无余味也。其不合者，则悉去之，不使其接于吾耳目，而入于吾之胸次。要使方寸之中，无一字世俗言语意思，则其诗不期于高远，而自高远矣。
晦庵抽关启钥之论
来喻欲漱六艺之芳润，以求真澹，此诚极至之论。然亦恐须先识得古今体制雅俗乡背，仍更洗涤得尽肠胃间夙生荤血脂膏，然后此语方有所措。如其未然，窃恐秽浊为主，芳润入不得也。近世诗人，正缘不曾透得此关，而规规于近局，故其所就皆不满人意，无足深论。
诚斋翻案法
孔子老子相见倾盖，邹阳云，倾盖如故。孙侔与东坡不相识，以诗寄，东坡和云： 与君盖亦不须倾。 刘宽为吏，以蒲为鞭，宽厚至矣，东坡云： 有鞭不使安用蒲。 杜诗云： 忽忆往时秋井塌，古人白骨生苍苔，如何不饮令心哀！ 东坡云： 何须更待秋井塌，见人白骨方衔杯！ 此皆翻案法也。余友人安福刘浚，字景明，重阳诗云： 不用茱萸子细看，管取明年各强健。 得此法矣。
诚斋又法
唐律七言八句，一篇之中，句句皆奇；一句之中，字字皆奇；古今作者皆难之。余尝与林谦之论此事，谦之慨然曰：但吾辈诗集中，不可不作数篇耳。如杜九日诗： 老去悲秋强自宽，兴来今日尽君欢 ，不徒入句便字字对属；又第一句顷刻变化，才说悲秋，忽又自宽。以 自 对 君 ， 自 者，我也。 羞将短发还吹帽，笑倩旁人为正冠 ，将一事翻腾作一联；又孟嘉以落帽为风流，少陵以不落为风流；翻尽古人公案，最为妙法。 蓝水远从千涧落，玉山高并两峰寒 ，诗人至此，笔力多衰；今方且雄杰挺拔，唤起一篇精神，非笔力拔山，不至于此。 明年此会知谁健，醉把茱萸子细看 ，则意味深长，幽然无穷矣。东坡煎茶诗云： 活水还将活火烹，自临钓石汲深清 ，第二句七字而具五意：水清，一也；深处取清者，二也；石下之水，非有泥土，三也；石乃钓石，非寻常之石，四也：东坡自汲，非遣卒奴，五也。 大瓢贮月归春瓮，小杓分江入夜瓶 ，其状水之清美极矣； 分江 二字，此尤难下。 雪乳已翻煎处脚，松风仍作泻时声 ，此倒语也，尤为诗家妙法；即少陵 红稻啄余鹦鹉粒，碧梧栖老凤凰枝 也。 枯肠未易禁三碗，卧听山城长短更 ，又翻却卢仝公案：仝吃到七碗，坡不禁三碗；山城更漏无定， 长短 二字，有无穷之味。
赵章泉诗法
或问诗法于晏叟，因以五十六字答之云： 问诗端合如何作？待欲学耶毋用学。今一秃翁曾总角，学竟无方作无略。欲从鄙律恐坐缚，力若不加还病弱。眼前草树聊渠若，子结成阴花自落。
赵章泉谓规模既大波澜自阔
赣川曾文清公题吴郡所刊东莱吕居仁公诗后语云： 诗卷熟读，治择工夫已胜，而波澜尚未阔；欲波澜之阔，须令规模宏放，以涵养吾气而后可，规模既大，波澜自阔；少加治择，功已倍于古矣。 蕃尝苦人来问诗，答之费辞，一日阅东莱诗，以此语为四十字，异日有来问者，当誊以示之云： 若欲波澜阔，规模须放弘。端由吾气养，匪自历阶升。勿漫工夫觅，况于治择能！斯言谁语汝，吕昔告于曾。
赵章泉论诗贵乎似
论诗者贵乎似，论似者可以言尽耶！少陵春水生二首云： 二月六夜春水生，门前小滩浑欲平。鸬鹚溪鶒莫漫喜，吾与汝曹俱眼明。  一夜水高二尺强，数日不敢更禁当。南市津头有船卖，无钱即买系篱傍。 曾空青清樾轩二诗云： 卧听滩声氵虢氵虢流，冷风凄雨似深秋。江边石上乌臼树，一夜水长到梢头。  竹间嘉树密扶踈，异乡物色似吾庐。清晓开门出负水，已有小舟来卖鱼。 似耶不似耶？学诗者不可以不辨。
赵章泉题品三联
 隔林仿佛闻机杼，知有人家住翠微。  片片梅花随雨脱，浑疑春雪堕林梢。  三年受用惟栽竹，一日工夫半为梅。  渊明不可得见矣，得见菊花斯可尔。 前十四字，或以为坡语，或以为参寥子十四字师号。余亦以后六句为道章少隐、王梦弼应求、范炎黄中十四字师号。范乃稼轩婿也。
章泉谓可与言诗
王摩诘云： 行到水穷处，坐看云起时。 少陵云： 水流心不竞，云在意俱迟。 介甫云： 细数落花因坐久，缓寻芳草得归迟。 徐师川云： 细落李花那可数，偶行芳草步因迟。 知诗者于此不可以无语。或以二小诗复之曰： 水穷云起初无意，云在水流终有心。傥若不将无有判，浑然谁会伯牙琴？  谁将古瓦磨成砚，坐久归迟总是机。草自偶逢花偶见，海沤不动瑟音希。 公曰：此所谓可与言诗矣。
赵章泉学诗
阅复斋闲纪所载吴思道、龚圣任学诗三首，因次其韵： 学诗浑似学参禅，识取初年与暮年。巧匠曷能雕朽木，燎原宁复死灰然。  学诗浑似学参禅，要保心传与耳传。秋菊春兰宁易地，清风明月本同天。  学诗浑似学参禅，束缚宁论句与联。四海九州何历历，千秋万岁孰传传。
吴思道学诗
吴可思道： 学诗浑似学参禅，竹榻蒲团不计年。直待自家都了得，等闲拈出便超然。  学诗浑似学参禅，头上安头不足传。跳出少陵窠臼外，丈夫志气本冲天。  学诗浑似学参禅，自古圆成有几联。春草池塘一句子，惊天动地至今传。
龚圣任学诗
龚相圣任： 学诗浑似学参禅，悟了方知岁是年。点铁成金犹是妄，高山流水自依然。  学诗浑似学参禅，语可安排意莫传。会意即超声律界，不须炼石补青天。  学诗浑似学参禅，几许搜肠觅句联。欲识少陵奇绝处，初无言句与人传。
白石诗说
大凡诗自有气象、体面、血脉、韵度：气象欲其浑厚，其失也俗；体而欲其宏大，其失也狂；血脉欲其贯穿，其失也露；韵度欲其飘逸，其失也轻。
作大篇尤当布置，首尾停匀，腰腹肥满。多见人前面有余，后而不足；前面极工，后面草草，不可不知也。
诗之不工，只是不精思耳；不思而作，虽多亦奚以为。
雕刻伤气，敷演露骨。若鄙而不精巧，是不雕刻之过；拙而无委曲，是不敷演之过。
人所易言，我寡言之；人所难言，我易言之：自不俗。
花必用柳对，是儿曹语；若其不切，亦病也。
难说处一语而尽，易说处莫便放过；僻事实用，熟事虚用；说理要简易，说事要圆活，说景要微妙；多看自知，多作自好矣。
小诗精深，短章酝藉，大篇有开阖，乃妙。
喜辞锐，怒辞戾，哀辞伤，乐辞荒，爱辞结，恶辞绝，欲辞屑。乐而不淫，哀而不伤，其唯关睢乎。
学有余而约以用之，善用事者也；意有余而约以尽之，善措辞者也；乍叙事而间以理言，得活法者也。
不知诗病，何由能诗；不观诗法，何由知病！名家者，各有一病，大醇小疵差可耳。
篇终出人意表，或反终篇之意，皆妙。
守法度曰诗，载始末曰引，体如行书曰行，放情曰歌，兼之曰歌行，悲如蛩螀曰吟，通乎俚俗曰谣，委曲尽情曰曲。
诗有出于风者，出于雅者，出于颂者。屈、宋之文，风出也；韩、柳之诗，雅出也；杜子美独能兼之。
三百篇美刺箴怨皆无迹，当以心会心。
陶渊明天资既高，趣诣又远，故其诗散而庄，澹而腴，断不容作邯郸步也。
语贵含蓄。东坡云： 言有尽而意无穷者，天下之至言也。 山谷尤谨于此，清庙之瑟，一倡三叹，远矣哉！后之学诗者，可不务乎！若句中无余字，篇中无长语，非善之善者也；句中有余味，篇中有余意，善之善者也。
体物不欲寒乞，须意中有景，景中有意。
思有窒碍，涵养未至也，当益以学。
岁寒知松柏，难处见作者。
波澜开阖，如在江湖中，一波未平，一波已作。如兵家之阵，方以为正，又复是奇；方以为奇，忽复是正；出入变化，不可纪极，而法度不可乱。
文以文而工，不以文而妙；然舍文无妙，圣处要自悟。
意出于格，先得格也；格出于意，先得意也。吟咏情性，如印印泥，止乎礼义，贵涵养也。
沈着痛快，天也；自然与学到，其为天一也。
意格欲高，句法欲响，只求工于句字，亦末矣。故始于意格，成于句字；句意欲深欲远，句调欲清欲古欲和，是为作者。
诗有四种高妙；一曰理高妙，二曰意高妙，三曰想高妙，四曰自然高妙。碍而实通，曰理高妙；出事意外，曰意高妙；写出幽微，如清潭见底，曰想高妙；非奇非怪，剥落文采，知其妙而不知其所以妙，曰自然高妙。
一篇全在尾句，如截犇马。辞意俱尽，如临水送将归(是已；意尽词不尽，如抟扶摇是已；)○上括号内十三字原脱，据白石道人诗说补，原误入 若夫 二字，亦据删。辞尽意不尽，剡溪归櫂是已；辞意俱不尽，温伯雪子是已。所谓辞意俱尽者，急流中截后语，非谓辞穷理尽者也。所谓意尽辞不尽者，意尽于未当尽处，则辞可以不尽矣，非以长语益之者也。至如辞尽意不尽者，非遗意也，辞中已仿佛可见矣。辞意俱不尽者，不尽之中固已深尽之矣。
一家之语，自有一家之风味，如乐之二十四调，各有韵声，乃是归宿处。模仿者语虽似之，韵亦无矣。鸡林其可欺哉！
诗说之作，非为能诗者作也；为不能诗者作，而使之能诗。能诗而后能尽吾之说，是亦为能诗者作也。虽然，以吾之说为尽，而不造乎自得，是足以为诗哉！后之贤者，有如以水投水者乎，有如得兔忘筌者乎？嘻，吾之说已得罪于古之诗人，后之人其勿重罪予乎！
沧浪诗法
学诗先除五俗：一曰俗体，二曰俗意，三曰俗句，四曰俗字，五曰俗韵。有语忌，有语病：语病易除，语忌难变。语病古人亦有之，惟语忌不可有。须是本色，须是当行。对句好可得，结句好难得，发句好尤难得。发端忌作举止，收拾贵有出场。不必太着题，不在多使事；押韵不必有出处，用字不必拘来历。下字贵响，造语贵圆。意贵透，不可隔靴搔痒。语贵脱洒，不可拖泥带水。最忌骨董，最忌趁贴。语忌直，意忌浅，脉忌露，味忌短，音韵忌散缓，亦忌迫促。诗难处在结裹，譬如番刀，须用北人结裹，若南人，便非本色。须参活句，勿参死句。词气可颉颃，不可乖崖。律诗难于古诗，绝句难于八句，七言律诗难于五言律诗，五言绝句难于七言绝句。学诗有三节：其初不识好恶，连篇累牍，肆笔而成；既识羞愧，始生畏缩，成之极难；及其透彻，则七纵八横，信手拈来，头头是道矣。看诗当具金刚眼睛，庶不眩于旁门小法。禅家有金刚眼睛之说。辨家数如辨苍白，方可言诗。荆公评文章，先体制而后文之工拙。诗之是非不必争，以己诗置古人诗中，与识者观之而不能辨，则真古人矣。


句法
有三种句
命属题意，如有神助，归于自然之句；命题立意，援笔立成，归于容易之句；命题用意，求之不得，归于苦求之句。金针
错综句法
老杜云： 红稻啄残鹦鹉粒，碧梧栖老凤凰枝。 舒王云： 缲成白雪桑重绿，割尽黄云稻正青。 郑谷云： 林下听经秋苑鹿，江边扫叶夕阳僧。 以事不错综，则不成文章。若平直叙之，则曰： 鹦鹉啄残红稻粒，凤凰栖老碧梧枝。 以 红稻 于上，以 凤凰 于下者，错综之也。言 缲成 则知白雪为丝，言 割尽 则知黄云为麦也。秦少游得其意，特发奇语，其作睡足轩则曰： 长年忧患百端慵，开斥僧坊颇有功。地彻蔽亏僧界静，人除荒秽玉奁空。青天并入挥毫里，白鸟时来隐儿中。最是人间佳绝处，梦残风铁响丁东。 冷斋
影略句法
郑谷咏落叶，未尝及雕零飘堕之意；人一见之，自然知为落叶。诗曰： 返蚁难寻穴，归禽易见窠。满廊僧不厌，一个俗嫌多。 冷斋
象外句
唐僧多佳句，其琢句法比物以意，而不指言一物，谓之象外句。如无可上人诗曰： 听雨寒更尽，开门落叶深。 是落叶比雨声也。又曰： 微阳下乔木，远烧入秋山。 是微阳比远烧也。用事琢句，妙在言其用而不言其名耳。冷斋
折句
六一居士诗云： 静爱竹时来野寺，独寻春偶过溪桥。 俗谓之折句。卢赞元雪诗云： 想行客过梅桥滑，免老农忧麦垅干。 效此格也。余亦尝云： 鹦鹉杯且酌清浊，麒麟阁懒画丹青。 渔隐
佳句
宋莒公见公佳句，皆书于斋壁。如 无可奈何花落去，似曾相识燕归来 ， 静寻啄木藏身处，闲看游丝到地时 ， 楼台冷落收灯夜，门巷萧条扫雪天 ， 已定复摇春水色，似红如白野棠花 之类，后人不可及。青箱杂记
雄伟句
吴江长桥诗，世称三联。子美云： 云头滟滟开金饼，水面沉沉卧彩虹。 杨次公云： 八十丈虹晴卧影，一千顷玉碧无瑕。 郑毅夫云： 插天螮蝀玉腰阔，跨海鲸鲵金背高。 欧永叔谓子美此句雄伟；余谓次公、毅夫两联粗豪，较以子美之句，二公殊少酝藉也。渔隐
雄健句
句法之学，自是一家工夫。昔尝问山谷 耕田欲雨刈欲晴，去得顺风来者怨。 山谷云：不如 千岩无人万壑静，十步回头五步坐。 此专论句法，不论义理；盖七言诗四字三字作两节也。此句法出黄庭经，自 上有黄庭下关元 已下多此体。张平子四愁诗，句句如此雄健稳惬。至五言诗，亦有三字二字作两节者。老杜云： 不知西阁意，肯别定留人。 肯别耶，定留人耶？山谷尤爱其深远闲雅，盖与上七言同。诗眼
一人名而分用之句
一人名而分用之者，如刘越石 宣尼悲获麟，西狩泣孔丘。 谢惠连 虽好相如达，不同长卿慢 等语。若非前后相映带，殆不可读。然要非全美也。唐初，余风犹未殄，陶冶至杜子美，始净尽矣。
两句纯好难得
刘昭禹云：五言如四十个贤人，着一个屠酤不得。觅句若掘得玉匣子，有底有盖，但精心必获其实，然昔人 园林变鸣禽 ，竟不及 池塘生春草 ； 余霞散成绮 ，不及 澄江静如练 ； 春水船如天上坐 ，不若 老年花似雾中看 ； 闲几砚中窥水浅 ，不如 落花径里得泥香 ； 停杯嗟别久 ，不及 封月喜家贫 ； 神林社日鼓 ，不若 茅屋午时鸡 。此数公未始不精心，以此知其全实未易多得。溪
两句不可一意
晋宋间诗人造语虽秀拔，然大抵上下句多出一意。如 鱼戏新荷动，鸟散余花落 ， 蝉噪林逾静，鸟鸣山更幽 之类，非不工矣，终不免此病。蔡宽夫诗话
王荆公以 风定花犹落 对 鸟鸣山更幽 ，则上句静中有动，下句动中有静。沈括存中述笔谈
置早意于残晚中置静意于喧动中
唐诗曰： 海月生残夜，江春入暮年。 置早意于残晚中。有曰 惊蝉移别柳，斗雀堕闲庭。 置静意于喧动中。山谷
句中有眼
句中眼者，世尤不能解。王荆公欲新政，作雪诗曰： 势合便宜包地势，功成终欲放春回。农家不念丰年瑞，只欲青云万里开。 冷斋
句中当无虚字
或问余：东坡有言，诗至于杜子美，天下之能事毕矣。老杜之前，人固未知有老杜；后世安知无过老杜者？余曰：如 一片花飞减却春 ，若咏落花，则语意皆尽。所以古人既未到，决知后人更无好语。如画马诗云： 玉花却在御榻上，榻上庭前屹相向。 则曹将军能事与造化之功，皆不可以有加矣。至其他吟咏人情，模写物景，皆如是也。老杜谢严武诗云： 雨映行宫辱赠诗。 山谷云：只此 雨映 两字，写出一时景物，此句便雅健。余然后晓句中当无虚字。诗眼
句法不当重叠
淮海小词云： 杜鹃声里斜阳暮 ，东坡曰：此词高妙，但既云 斜阳 ，又云 暮 ，则重出也。欲改 斜阳 作 帘栊 ，余曰：既言 孤馆闭春寒 ，似无帘栊。公曰：亭传虽未必有帘栊，有亦无害。余曰：此词本模写牢落之状，若曰帘栊，恐损初意。先生曰：极难得好字，当徐思之。然余因此晓句法不当重叠。诗眼
言简而意不遗之句
或有称咏松句云： 影摇千尺龙蛇动，声撼半天风雨寒 者，一僧在坐，曰：未若 云影乱铺地，涛声寒在空 ，或以语圣俞，圣俞曰：言简而意不遗，当以僧语为优。王直方诗话
句豪而不畔于理
吟诗喜作豪句，须不畔于理方善。如东坡观崔白冬景图云： 扶桑大茧如瓮盎，天女织绡云汉上。往来不遣凤衔梭，谁能鼓臂投三丈。 此语豪而甚工。石敏若橘林文中，咏雪有 燕南雪花大于掌，冰柱悬檐一千丈 之语，豪则豪矣，然安得尔高屋耶！余观李太白北风行云： 燕山雪花大如席 ，秋浦歌云： 白发三千丈 ，其句可谓豪矣，奈无此理何！如秦少游秋日绝句云： 连卷雌蜺挂西楼，逐雨追晴意未休。安得万妆相向舞，酒酣聊把作缠头。 此语亦豪而工矣。艺苑雌黄
句中有问答之词
古人造语，俯仰纡余各有态。 小麦青青大麦枯，谁当获者妇与姑，丈夫何在西击胡。 凡此句中，每涵问答之词。 大麦干枯小麦黄，问谁腰镰胡与羌。 句法实有所自。潘子真诗话
诚斋论一句有三意
诗有一句七言而三意者。杜云： 对食暂餐还不能。 退之云： 欲去未到先思回。 有一句五言而两意者。陈后山云： 更病可无醉，犹寒已自和。
诚斋论惊人句
诗有惊人句。杜山水障： 堂上不合生枫树，怪底江山起烟雾。 又 斫却月中桂，清光应更多。 白乐天云： 遥怜天上桂华孤，为问姮娥更要无？月中幸有闲田地，何不中央种两株？ 韩子苍衡岳图： 故人来自天柱峰，手提石廪与祝融。两山坡陁几百里，安得置之行李中。 此亦是用东坡云： 我持此石归，袖中有东海。 杜牧之云： 我欲东召龙伯公，上天揭取北斗柄，蓬莱顶上斡海水，水尽见底看海空。 李贺云： 女娲炼石补天处，石破天惊逗秋雨。
诚斋称李大方警句
李方叔之孙大方，字允蹈，少时尝作思故山赋，诸公间称之，以为似邢居实。晚得一鹖冠，今为杂买场，寄予诗一篇，多有警句。如 三百年来今几秋，天地自老江自流。 如 笛声吹起白玉盘，正照御前杨柳碧。 如 可怜一代经纶业，不抵钟山几首诗。 如 后院落花人不到，黄鹂飞逐石榴阴。 大似唐人。
诚斋论警句
士大夫间有口传一两联可喜，而莫知其所本者。如 人情似纸番番薄，世事如棋局局新。 又 饱谙世事慵开眼，会尽人情只点头。 又 薄有田园归去好，苦无官况莫来休。 又贺人休官 重碧杯中天更大，软红尘里梦初收。 竟不知何人诗也。又有嘲巧宦而事反拙者： 当初只谓将勤补，到底翻为弄巧成。 此尤可笑。
陵阳论警句
公尝曰：昨尝与吕居仁闲论前辈所作上元诗，居仁曰：晏元献云： 梅台冷落收灯夜，花巷清虚扫雪天 最佳。直是说得出，不可及。后见吕郎中有诗云： 江城气候犹含雪，草市人家已挂灯。 岂用晏意耶？室中语
少陵坡谷句法
前人文章各自一种句法。如老杜 今君起柂春江流，予亦江边具小舟。  同心不减骨肉亲，每语见许文章伯。 如此之类，老杜句法也。东坡 秋水今几竿 之类，自是东坡句法。鲁直 夏扇日在摇，行乐亦云聊。 此鲁直句法也。学者若能遍考前作，自然度越流辈。吕氏童蒙训
蒋道士诗句
衡州蒋道士云； 石压笋斜出，岸悬花倒生。 后因太守怒不扫地，辱之，守见诗，爱而召之。乃上诗曰： 春来不是人慵扫，为惜莓苔衬落花。 守悔焉。欲招之饮，蒋有诗谢曰： 敲开败箨露新竹，拾上落花妆旧枝。 复为湘人所重。青琐
省题诗句
湘灵鼓瑟落句： 曲终人不见，江上数峰青。 含蓄不尽意，或谓钱起得之梦，未必然也。韩昌黎精卫衔石填海篇，有 人皆讥造次，我独赏专精。 则语意超诣，不可以加矣。
滩声句
宿龙宫滩诗： 浩浩复汤汤，滩声抑更扬。 鲁直云：退之裁听水句尤见工。所谓浩浩汤汤抑更扬者，非客里夜卧，饱闻此声，安能周旋妙处如此耶！韩诗补注
清健句
 三过门中老病死，一弹指顷去来今。 句法清健，天生对也。陆务观诗云： 老病已多惟欠死，贪嗔虽尽尚余痴。 不敢望东坡。而近世亦无人能到此。藜藿野人诗话
诗句可入画
吕居仁春日即事云： 雪消池馆初春后，人倚兰干欲暮时。 此自可入画。人之情意，物之容态，二句尽之。遗珠
燕诗
欧阳公爱王君玉燕词： 烟径掠花飞远远，晓窗惊梦语匆匆。 梅圣俞以为不若李尧夫： 花前语涩春犹冷，江上飞高雨乍晴。 遗珠
唐人句法
朝会
阊阖开黄道，衣冠拜紫宸。杜甫
退朝花底散，归院柳边迷。杜甫晚出左掖
碧霄传凤吹，旭日在龙旗。杨巨源春日献圣寿
炉烟添柳重，禁漏出花迟。同前
钩陈霜骑肃，御道雨师清。皇甫冉东郊迎气
御炉香焰暖，驰道玉声寒。窦叔向春日应制
金阙晓钟开万户，玉阶仙仗拥千官。崔灏早朝
花明剑珮星初没，柳拂旌旗露未干。同前
宫掖
春风开紫殿，天乐下珠楼。李白宫中行乐词
莺歌闻太液，凤吹绕瀛洲。同前
钟来宫转漏，月过阁移阴。喻坦之宿省中
莺归汉宫柳，花隔杜陵烟。郎士元春宴
玉阶闻坠叶，罗幌见飞萤。沈佺期长门怨
绣户香风暖，纱窗曙色新。李白
梦里君王近，宫中河汉高。刘方平长信宫
竹外仙亭出，花间辇路分。乔知之应制
一声啼鸟禁门静，满地落花春日长。王随
长乐钟声花外尽，龙池柳色雨中深。钱起阙下赠裴舍人
怀古
粉墙犹竹色，虚阁自松声。杜甫
野花留宝靥，蔓草见罗裙。杜甫琴台
江山九秋后，风月六朝余。杜牧企望
竹送清溪月，苔移王座春。杜甫玄元皇帝庙
辇路江枫暗，宫潮野草春。司空曙金陵怀古
岘首羊公爱，长沙贾谊愁。孟浩然送王昌龄之岭南
二女竹上泪，湘妃水底魂。韩愈泊三江口
碑已无文字，人犹敬子孙。任藩经堕泪碑
野庙向江春寂寂，断碑无字草芊芊。李群玉黄陵庙
晴川历历汉阳树，春草萋萋鹦鹉洲。崔灏登黄鹤楼
送别
人分千里外，兴在一杯中。李白别宋之悌
饮中相顾色，送后独归情。韩愈
人由恋德泣，马亦别群鸣。韩愈寄王中丞
九江春水阔，三峡暮云深。陈陶湓城赠别
住接猿啼处，行逢雁过时。许浑送客归峡州
塞草连天暮，边风动地秋。张侣送王相公赴幽州
杨柳北归路，蒹葭南渡舟。许浑泊松江渡
落叶淮边雨，孤山海上秋。钱起送人
长亭叫月新秋雁，官渡含风古树蝉。武元衡送韦秀才赴滑州
蝉声驿路秋山里，草色河桥落照中。韩翃送人归青州
地名
水落鱼龙夜，山空鸟鼠秋。杜甫鱼龙鸟鼠皆地名
弓抱关西月，旗翻渭北风。岑参送李太保充渭北节度
云送关西雨，风传渭北秋。岑参客舍寄许严二山人
秋草灵光殿，寒云曲阜城。韩翃送故人归鲁
明月双流水，清风八咏楼。严维送人入金华
楼看沧海日，门听浙江潮。宋之问天竺寺
人离京口日，潮送岳阳船。周贺送杨岳归巴陵
江流嶓冢雨，帆入汉阴山。方干金州客舍
瓜步早潮吞建业，蒜山晴雪照扬州。朱文长春眺
树隔五陵秋色早，水连三晋夕阳多。张乔题鹳雀楼
人名
草生元亮径，花暗子云居。王绩田家
云藏神女馆，雨到楚王宫。皇甫冉巫山高
春山子敬宅，古木谢敷家。朱文长赠别
江山清谢脁，草木媚丘迟。张子容赠张司勋
去思今武子，余教昔文翁。释皎然送李中丞入朝
暮雨扬雄宅，秋风向秀园。李郢园居
黄霸初临郡，陶潜未去官。李嘉祐江阴道中作
阮籍生涯懒，嵇康意气疏。王绩思家
江绕武侯筹笔地，雨昏张载勒铭山。唐彦谦兴元沈氏庄
刘琨坐啸风清塞，谢脁裁诗月满楼。武元衡酬严司空见寄
写景
人烟寒橘柚，秋色老梧桐。李白
树交花两色，溪合水重流。蒋别南溪别业
鸟归沙有迹，帆过浪无痕。贾岛江亭晚望
江树临洲晚，沙禽对水寒。刘长卿七里滩
秋应为红叶，雨不厌苍苔。李义山
霜空极天静，寒月带江流。张说
风度蝉声远，云开雁路长。隋王胄雨晴
草木穷秋后，山川落照时。杜牧寄友人
就暖风光偏着柳，辞寒雪影半藏梅。马怀素应制
春融只恐乾坤醉，水阁深知世界浮。罗隐春日湘中题岳麓寺
咏物
白波吹粉壁，青嶂插雕梁。杜甫严公厅事岷山沱江图
绿攒伤手刺，红堕断肠英。朱余庆蔷薇
影高群木外，香满一轮中。张荐月中桂
气蒙杨柳重，寒勒牡丹迟。刘得仁春雨
小叶风吹长，寒花露濯鲜。符子珪芳树
千载白衣酒，一生青女霜。罗隐咏菊
云凝巫峡梦，帘闭景阳妆。牡丹
谁怜一片影，相失万重云。杜甫孤雁
花间燕子栖鳷鹊，竹下鹓雏绕凤凰。苏颋寓直
鹤盘远势投孤屿，蝉曳残声过别枝。方干字字有功
造理
病知新事少，老别故交难。崔涂别故人
马为赊来贵，童因借得顽。姚合
雪晴山脊见，沙浅浪痕交。章八元江行
楼高惊雨阔，木落觉城空。李洞听白公话旧
兴因樽酒洽，愁为故人轻。张继春夜皇甫冉宅劝酒
径转危峰逼，桥斜缺岸妨。杜审言山池
为月窗从破，因诗壁重泥。项斯题令狐处士溪居
寺远僧来少，桥危客过稀。许浑题韦处士山居
买栽池馆恐无地，看到子孙能几家。罗邺牡丹
自缘今日人心别，未必秋香一夜衰。郑谷十日菊
入画
碧知湖外草，红见海东云。杜甫
天晴一雁远，海阔孤帆迟。李白送张舍人
松门天竺寺，花洞若耶溪。张籍送卢处士游吴越
山昏函谷雨，木落洞庭波。许浑送人南游
山远疑无树，湖平似不流。韦丞庆浮江
晓烟平似水，高树暗如山。雍陶塞上
桑柘晴川口，牛羊落照间。吕温宴别
驿道青枫外，人烟绿屿间。孙逖杨子江楼
春潮带雨晚来急，野渡无人舟自横。韦应物滁州西涧
绿树绕村含细雨，寒潮背郭卷平沙。温庭筠送人
典重
上公周太保，副相汉司空。岑参送李太保
八荒开寿域，一气转洪钧。杜甫
气蒸云梦泽，波动岳阳城。孟浩然洞庭
黄阁开帷幄，丹墀拜冕旒。钱起
地控吴襟带，才光汉缙绅。皇甫冉送常君赴升州
圣藻垂寒露，仙杯落晚霞。沈佺期应制
星月悬秋汉，风霜入曙钟。李峤饯骆四
天势围平野，河流入断山。畅当登鹳雀楼
銮舆迥出仙门柳，阁道遥看上苑花。王维和御制
帘卷青山巫峡晓，烟开碧树渚宫秋。武元衡酬严司空见寄
清新
小桃初谢后，双燕恰来时。郑谷杏花
贞为台里柏，芳作省中兰。包何寓直
一宵犹几刻，两岁欲平分。曹松除夜
微月初三夜，新蝉第一声。白居易闻蝉
野色寒来浅，人家乱后稀。罗隐秋浦
行到水穷处，坐看云起时。王维入山
晓日寻花去，春风带酒归。李廊少年行
树初黄叶日，人欲白头时。白居易途中感秋
留连戏蝶时时舞，自在娇莺恰恰啼。杜甫
蝴蝶梦中家万里，子规枝上月三更。崔涂
奇伟
戟枝迎日动，阁影助松寒。刘禹锡春日退朝
霜蹄千里骏，风翮九霄鹏。杜甫
蛰龙三冬卧，老鹤万里心。杜甫
风流岘首客，花艳大堤倡。韩愈送李尚书赴襄阳
水声巫峡里，山色夜郎西。李嘉祐送人
秦地吹箫女，湘波鼓瑟妃。韩愈凉国公主挽诗
盖海旗幢出，连天观阁开。韩愈送郑尚书赴南海
壁垒依寒草，旌旗动夕阳。郎士元早春登城
残星数点雁横塞，长笛一声人倚楼。赵嘏
玉节在船清海怪，金函开诏拜夷王。姚合送源中丞赴新罗
绮丽
御鞍金騕褭，宫砚玉蟾蜍。杜甫赠李秘书
风筝吹玉柱，露井冻银床。杜甫谒玄元皇帝庙
柳塘春水慢，花坞夕阳迟。严维
舞鬟金翡翠，歌颈玉蛴螬。白居易献裴令公
锦帐郎官醉，罗衣舞女娇。李白寄王汉阳
风暖鸟声碎，日高花影重。杜荀鹤春宫怨
酒绿市桥春，漏闲宫殿午。李正封清明日
露晓红兰重，云晴碧树高。许浑晓发寄李师晦
急管画催平乐酒，春衣夜宿杜陵花。韩翃赠张千牛
歌绕夜梁珠宛转，舞娇春席雪朦胧。罗隐商于驿东望有感
刻琢
露菊班丰镐，秋蔬影涧瀍。杜甫夔府咏怀
坠露清金阁，流萤点玉除。乔备长门怨
苦调琴先觉，愁容镜独知。王适古离别
道进愁还浅，年加睡却轻。卢得仁秋夜寄友人
云蔽望乡处，雨愁为客心。戴戭清溪馆作
杜魄呼名叫，巴江学字流。李远送友人入蜀
云迎出塞马，风卷渡河旗。沈佺期送人北征
雀声花外瞑，客思柳边春。温庭筠江岸
五夜有心随暮雨，百年无节待秋霜。无名氏嘲失节妇
三台位缺严陵卧，百战功高范蠡归。温庭筠和友人题壁
自然
只应松上鹤，便是洞中人。杜荀鹤访道者不遇
今宵一别后，何处更相逢。于武陵与故人别
飞来南浦水，半是华山云。于武陵赠王隐人
忽闻哀痛诏，又下圣明朝。杜甫收京
承恩不在貌，教妾若为容。杜荀鹤春宫怨
共看今夜月，独作异乡人。张溢寄友人
有僧飞锡到，留客话松间。冷朝阳游华严寺
羞将新白发，却对旧青山。于武陵西归
却从城里携琴去，许到山中寄药来。贾岛送胡道士
朝廷有道青春好，门馆无私白日闲。薛能献仆射相公
寒苦
兴幽松雪见，心苦砚冰知。李洞感知上李侍郎
暮随江鸟宿，寒共岭猿愁。许浑送客归南溪
夜蛩偏傍枕，寒鸟数移柯。刘长卿月下呈章秀才
涧冰妨鹿饮，山雪阻僧归。张乔山中冬夜
水声冰下咽，沙路雪中平。刘长卿
风冷衣裳脆，天寒笔砚清。姚合秋月山中
雪岭无人迹，冰河足雁声。卢纶从军行
塞迥连天雪，河深彻底冰。马载边将
冰横晓渡胡兵合，雪满穷沙汉骑迷。赵嘏平戎
夜长檐霤寒无寝，日晏厨烟冷未炊。穷窘
豪壮
山河扶绣户，日月近雕梁。杜甫玄元皇帝庙
吴楚东南坼，乾坤日夜浮。杜甫洞庭湖
黄山四千仞，三十二莲峰。李白送温处士
天上白玉京，十二楼五城。李白
虹截半江雨，风驱大泽云。王贞白雨后登庾楼
阊阖连云起，岩廊拂雾开。沈佺期元旦早朝
楚阔天垂草，吴空月上波。张蠙送人东归
太液天为水，蓬莱雪作山。宗楚客遇雪应制
伯仲之间见伊吕，指挥若定失萧曹。杜甫
帆飞楚国风涛阔，马渡蓝关雨雪多。杜荀鹤辞郑员外入关赴举
工巧
浦转山初尽，虹斜雨半分。顾飞熊住杭州
木落山城出，潮生海棹归。喻坦之晚泊富春
古树老连石，芦花间渚田。岑参晚泊五渡
岩狖牵垂果，湍禽接迸鱼。顾飞熊天河阁到啼猿阁即事
鸟归花影动，鱼没浪痕圆。悟清
树势连巴没，江声入楚流。方干送姚合赴金州
水落金沙浅，云高玉叶疏。沈君道应令
暗香惹步涧花落，晚影逼帘溪鸟回。罗邺沧浪峡
野寺山边斜有径，渔家竹里半开门。李嘉祐送宋中书游江东
精绝
月明三峡曙，潮满二江春。张循之巫山高
风清江上树，霜洒月中砧。僧贯休
风兼残雪起，河带断冰流。于良史冬月晚望
客寻朝磬至，僧背夕阳归。崔峒崇福寺
客帆和雁落，霜叶向人飞。罗隐东归途中作
雪侵帆影落，风逼雁行斜。赵嘏江行
晚秋淮水上，新月楚人家。刘方平淮上秋夜
晚色寒芜远，秋声候雁多。权德舆送人
杨柳风多潮未落，蒹葭霜在雁初飞。赵嘏长安与友生话旧
燕知社日辞巢去，菊为重阳冒雨开。皇甫冉秋日东郊
闲适
水舂云母碓，风扫石楠花。李白送内寻庐山女道士
砚和青霭冻，帘对白云垂。喻坦之寄姚少府
湖声莲叶雨，野色稻花风。张籍送人及第归越
子能渠细石，吾亦沼清泉。杜甫
趁钟开静户，带叶卷残书。周贺酬吴处士
浥露收新稼，迎寒葺旧庐。皇甫冉送王山人归别业
竹引携琴入，花邀载酒过。孟浩然山池
地深新事少，官散故交疏。周贺赠卢长史
闲花半落犹邀蝶，白鸟双飞不避人。方干题睦州环溪亭
苍苔浊酒林中静，碧水春风野外昏。杜甫漫兴
幽野
树深时见鹿，溪午不闻钟。李白访戴道士
树停沙岛鹤，茶会石桥僧。周贺赠朱余庆
檐前花覆地，竹外鸟窥人。祖咏清川别业
寺分一泒水，僧锁半房山。裴说道林寺
泉涌阶前地，云生户外峰。僧灵一宿天柱观
一径野花落，孤村春水生。杜甫
竹径通幽处，禅房花木深。常建破山寺
窗接停猿树，岩飞浴鹤泉。温庭筠寄僧
澄江月上见鱼掷，荒径叶干闻犬行。周贺江馆书事
隔岸鸡鸣春耨去，邻家犬吠夜渔归。方干山中言事
羁旅
鸡声荒戍晓，雁过古城秋。许浑泊松江渡
鸡声茅店月，人迹板桥霜。温庭筠早行
寒树鸟初动，霜桥人未行。刘禹锡途中早发
客泪题书落，乡愁对酒宽。
对酒惜余景，问程愁乱山。戴叔伦逢董校书
灯影秋江寺，篷声夜雨船。温庭筠送僧
见雁思乡信，闻猿积泪痕。岑参巴南舟中即事
众鸟已归树，旅人犹过山。任藩旅次
楚水晚凉催客早，杜陵秋思傍蝉多。周贺游南塘寄王知白
雁飞南浦砧初断，月满西楼酒半醒。夏宝松宿江城诗因号为夏江城
佳境
岩花点寒溜，石磴扫春云。权德舆宿栖岩
山光悦鸟性，潭影空人心。常建破山寺
碧溪风澹态，芳树雨余姿。杜牧途中作
烟峰高下翠，日浪浅深明。唐太宗春日登眺
江村片雨外，野寺夕阳边。岑参晓发五渡
溪中云隔寺，夜半雪添泉。项斯寄石桥僧
露晓蒹葭重，霜晴橘柚垂。马载宿僧房
轻烟不入宫中树，佳气常薰仗外峰。钱起从驾幸甘泉宫
树色渐分双阙里，漏声遥在百花中。皇甫曾早朝
警策
竹阴行处密，僧腊别来高。张乔僧房
川回吴岫失，塞阔楚云低。皇甫冉送人
雁断知风急，湖平得月多。白居易松江亭
树隔朝云合，猿窥晓月啼。李嘉祐送人
草碍人行缓，花繁鸟度迟。卢照邻山行
山带新晴雨，溪留闰月花。戎昱闰春宴溪庄
客为忙多去，僧因饭暂留。白居易赠韦山人
树隔高关断，天连大漠空。李频送人往塞北
雁行云接参差翼，庭树风开次第花。章孝标赠刘侍御三子弟同时及第
文章旧价留鸾掖，桃李新阴在鲤庭。杨汝士压倒元白之句
引带
春山和雪静，寒水带冰流。赵嘏送人归觐
飞花隋蝶舞，艳曲伴莺娇。李峤春日应制
孤城向水闭，独鸟背人飞。刘长卿余干旅舍
疏帘看雪卷，深户映花关。韩翃题僧房
溪浪和星动，松阴带鹤移。杜荀鹤宿僧院因赠
秋水牵沙落，寒藤抱树疏。庾信穷秋
冻柳含风落，寒花照日鲜。刘孝标
巢鹤和钟唳，诗僧倚锡吟。郑谷题兴善寺
月转碧梧移鹊影，露低红叶湿萤光。许浑宿望亭驿寄苏州同游
桥通小市家林近，山带平湖野寺连。韩翃送冷朝阳归上元
连珠句中字相对
百年双白鬓，一别五秋萤。
四年三月半，新笋晚花时。元稹题褒城驿
远山芳草外，流水落花中。司空曙鲜于秋林园
千峰孤独外，片雨一更中。韩翃夜宴
空城流水在，荒泽旧村稀。李嘉祐
万水千山路，孤舟尽日程。贾岛
窗灯寒几净，檐雨晓阶愁。杨衡
五湖三亩宅，万里一归人。沈佺期诗
叠嶂悬流平地起，危楼曲阁半天开。刘宪山庄应制
积水长天迷远客，荒城极浦足寒云。皇甫曾送李录事
合璧句中意相关
舟移城入树，岸阔水浮村。岑参泛渼陂
沙平寒水落，叶脱晚枝空。褚亮喜雾
雾卷晴山出，风恬晚浪收。李峤初雾
径滑苔粘履，潭深水没篙。白居易献裴令公
砌冷虫喧坐，帘疏月到床。岑参送郑侍御
山晓云和雪，汀寒月照霜。皇甫冉送权骅
海曙云浮日，江遥水合天。刘沧发浙江
檐燕酬莺语，庭花杂絮飘。姚合
风传鼓角霜侵戟，云卷笙歌月上楼。许浑将南行陪崔尚书宴
三春月照千山路，十日花开一夜风。温飞卿寄苗绅
眼用活字五言以第三字为眼七言以第五字为眼
孤灯燃客梦，寒杵捣乡愁。岑参客舍
夜灯移宿鸟，秋雨禁行人。张蠙经荒驿
危峰入鸟道，深谷富猿声。郑世翼巫山高
白沙留月色，绿竹助秋声。李白题苑溪馆
春阴妨柳絮，月黑见梨花。郑谷村舍
风枝惊散鹊，露草覆寒蛩。戴叔伦客舍
草砌消寒翠，花缸敛夜红。骆宾王初秋
反照开岚翠，寒潮荡浦沙。赵嘏江行
万里山川分晓梦，四邻歌管送春愁。许浑赠何押衙
莺传旧语娇春日，花学严妆妒晓风。章孝标古宫行
眼用响字
青山入官舍，黄鸟出宫墙。岑参送郑少府赴滏阳
荷香销晚夏，菊气入新秋。骆宾王晚泊
静窗寻客话，古寺觅僧棋。姚合寄王度
片帆通雨露，积水隔华夷。李益使新罗
远帆春水阔，高寺夕阳多。许浑
春流无旧岸，夜色失诸峰。曹松九松书事
烟芜敛暝色，霜菊发寒姿。权德舆九日宴
路转青山合，峰回白日曛。陈子昂入峡
沙头宿鹭联拳静，船尾跳鱼拨刺鸣。杜甫
长承密旨归家少，独奏边机出殿迟。王建赠王守澄内侍
眼用拗字
掬水月在手，弄花香满衣。于良史春山
渡口月初上，人家渔未归。刘长卿余干旅舍
残雪入林路，暮山归寺僧。皇甫曾送僧
孤雁背秋色，远帆开浦烟。周贺送杨岳归巴陵
雁惜楚山晚，蝉知秦树秋。司空曙题江陵临沙驿楼
残影郡楼月，一声关树鸡。刘沧早行
云卷四山雪，风凝千树霜。许浑早发路中次甘水
树密早蜂乱，江泥轻燕斜。杜甫
寒林叶落鸟巢出，古渡风高渔艇稀。杜牧五湖馆水亭怀别
卷帘阴薄漏山色，欹枕韵寒宜雨声。秦韬玉竹
眼用实字
夜潮人到郭，春雾鸟啼山。张凡赠薛鼎臣
旅愁春入越，乡梦夜归秦。白居易避地越地江楼望归
后峰秋有雪，远涧夜鸣泉。司空曙寄僧
星河秋一雁，砧杵夜千家。韩翃秋夜即事
野渡波摇月，寒城雨翳钟。方干从兄韦郜
古寺碑横草，阴廊画杂苔。顾况废寺
残暑蝉催尽，新秋雁带来。白居易宴散
雪夜书千卷，花时酒一瓢。许浑寄友人
半夜腊因风卷去，五更春被角吹来。曹松除夜
朝登剑阁云随马，夜渡巴江雨洗兵。岑参奉和相公发苔昌
实字妆句
日月低秦树，乾坤绕汉宫。杜甫
树翳楼台月，帆飞鼓角风。周繇送薛尚书
沙岸江村近，松门山寺深。孟浩然送人
茶炉天姥客，棋席剡溪僧。温庭筠宿僧寺
银龙衔烛烬，金凤起炉烟。萧放冬夜对妓
冰城朝浴铁，地道夜御枚。
残药沾鸡犬，灵香出凤麟。顾况
玉检茱萸匣，金泥苏合香。吴均秦王卷衣
旌旗日暖龙蛇动，宫殿风微燕雀高。杜甫早朝
潮生水国蒹葭响，雨过山城橘柚疏。许浑
虚字妆句
长贫惟要健，渐老不禁愁。张籍寄王中丞
已行难避雪，何处合逢花。
身外唯须醉，人间半是愁。司空曙
飘飖抟击便，容易往来游。杜甫
未满先求退，归闲不厌贫。李嘉祐送房明府
乍见翻疑梦，相悲各问年。钱起
与世长疏索，唯僧得往还。朱庆余
只忧连夜雨，又过一年春。李敬方饮酒
艳丽最宜新着雨，娇饶全在欲开时。郑谷海棠
渐老更思深处隐，多闲惟借上方眠。贾岛
首用虚字
无风云出塞，不夜月临关。杜甫
无人花色惨，多雨鸟声寒。李嘉祐江阴道中
以吾为世旧，怜尔继家风。李嘉祐送张秀才
出关逢落叶，傍水见寒花。李嘉祐送章九往濠州
到江吴地尽，隔岸越山高。僧处默吴越纪事
似暖花消地，无声玉满堂。李景春雪
载酒寻山宿，思人带雪过。司空曙赠李端
无边落木萧萧下，不尽长江滚滚来。杜甫
但将酩酊酬佳节，不用登临怨落晖。杜牧之九日
上三下二七言上五下二
野店寒无客，风巢动有禽。周繇送宇文虞
似梅花落地，如柳絮因风。本朝王淡交雪诗
送终时有雪，归葬处无云。任藩哭友人
永夜角声愁自语，中天月色好谁看。杜甫宿府
轻重对意高则不觉
江流天地外，山色有无中。王维汉江
独来成怅望，不去泥栏干。唐彦谦惜花
自当舟楫路，应济往来人。张众甫三州渡
桑麻深雨露，燕雀半生成。杜甫屏迹
三分割据纡筹策，万古云霄一羽毛。杜甫
门临莽苍经年闭，身远嫖姚几日归。李嘉祐
宋朝警句
五言
野水无人渡，孤舟尽日横。寇莱公
山势蜂腰断，溪流燕尾分。夏英公
柳间黄鸟路，波底白鸥天。蔡天启
井泉分地脉，砧杵共秋声。徐铉
峰多巧障日，江远欲浮天。东坡
一鸠鸣午寂，双燕语春愁。陈传道
溪声长在耳，山色不离门。李涛
扫地树留影，拂床琴有声。李涛
手香橙熟后，发脱草枯时。唐子西
片云明外暗，斜日雨边晴。唐子西
一朝厌蜗角，万里骑鹏背。洪龟父
着衣轻有晕，入水淡无痕。徐忻
新霜染枫叶，皓月借芦花。杨徽之
境闲僧度水，云静鹤归松。惠崇
惊蝉移古柳，斗雀堕寒庭。惠崇
寒禽栖古柳，破月入微云。惠崇
曙分林影外，春尽鸟声中。蔡懋
去路正黄叶，别君堪白头。僧惟凤秋日送人
雨势宫城阔，秋声禁树多。刘筠直禁中
七言
船中闻雁洞庭夜，床下有蛩长信秋。钱昭度
风前有恨梅千点，溪上无人月一痕。吴可
云埋山麓藏秋雨，叶脱林梢带晚风。陈知默
树移午影重帘静，门对春风十日闲。吕居仁
鹤归已改新城郭，牛卧重寻旧墓田。钱熙送人拜扫
干斗气沉龙已化，置刍人去榻犹悬。晏元献送人知洪州
偶题岩石云生笔，间绕庭松露湿衣。杨徽之僧舍
游鱼顾影惊寒月，宿鹭迷群下夕阳。蔡九峰白莲
静寻啄木藏身处，闲看游丝到地时。
绿章封事缄初启，青凤求凰尾乍开。丁谓芭蕉
窥人鸟唤悠飏梦，隔水山供宛转愁。荆公午枕
细数落花因坐久，缓寻芳草得归迟。荆公
一水护田将绿绕，两山排闼送青来。荆公
陇雁半惊天在水，征人相顾月如霜。王君玉闻角
万壑松声山雨过，一川花气水风生。
沙软绿头相并鸭，水深红尾自跳鱼。高子勉
客子光阴诗卷里，杏花消息雨声中。陈去非
负郭生涯千亩竹，长年心事四愁诗。石敏若
千里江山渔笛晚，十年灯火客毡寒。石敏若
桃李春风一杯酒，江湖夜雨十年灯。山谷
雪意未成云着地，秋声不断雁连天。钱惟演


灵异
湘中女
番禺郑仆射，尝游湘中，宿于驿楼，夜遇女子诵诗云： 红树醉秋色，碧溪弹夜弦。佳期不可再，风雨杳如年。 顷刻不见。树萱录
鬼仙
 春草萋萋春水绿，海棠开尽飘香玉。绣岭宫前白发人，犹唱开元太平曲。  忽然湖上片云飞，不觉舟中雨湿衣。折得荷花浑忘却，空将荷叶盖头归。  浦口潮来初渺漫，莲舟溶漾采花难。芳心不惬空归去，会待潮回再摘看。 皆鬼仙所作，或梦中所作也。东坡
砑光帽
寇元弼言：去年春，徐州通判李陶有子年十七八，素不善作诗，忽咏落花诗： 流水难穷目，斜阳易断肠。谁同砑光帽，一曲舞山香。 父惊问之，若有物凭者，自云是谢中舍。问砑光帽事，云：西王母宴群仙，有舞者戴砑光帽，簪花，舞山香，一曲未终，花皆落去。东坡
纪梦
李真言，字希古，尝梦至一宫殿，有数百妓抛球，人唱一诗。觉而记三首云： 侍宴黄昏未肯休，玉阶夜色月如流。朝来自觉承恩最，笑倩傍人认绣球。  隋家宫殿锁清秋，曾见婵娟飏绣球。金钥玉箫俱寂寂，一天明月照高楼。  堪恨隋家几帝王，舞腰挼尽绣鸳鸯。如今重到抛球处，不是金炉旧日香。 侯鲭录
鬼诗
酉阳杂俎载鬼诗两篇，山谷喜道之。其一曰： 长安女儿踏春阳，无处春阳不断肠。舞袖弓弯浑忘却，蛾眉空带九秋霜。 其二曰： 流水涓涓芹吐芽，织乌西飞客还家。荒村无人作寒食，殡宫明月空梨花。 洪驹父诗话
小碧笺题诗
长安南山下，一书生作小圃，莳花木，一日有金犊车，从数女奴，皆艳丽，下饮于庭，邀生同坐，甚款洽。将别，出小碧笺题诗曰： 相思无路莫相思，风里杨花只片时。惆怅深闺独归处，晓莺啼断绿杨枝。 侯鲭录
吴城龙女
鲁直自黔安出峡，登荆州江亭，柱间有词曰： 帘卷曲栏独倚，江展暮天无际。泪眼不曾晴，家在吴头楚尾。数点雪花乱委，扑漉沙鸥惊起。诗句欲成时，没入苍烟丛里。 鲁直读之凄然曰：似为予发也。不知何人所作？所题笔势妍软欹斜，类女子，而有 泪眼不曾晴 之句，不然则是鬼诗也。是夕，有女子绝艳，梦于鲁直曰：我家豫章吴城山，附客舟至此，堕水死，不得归，登江亭有感而作，不意公能识之。鲁直惊寤，谓所亲曰：此必吴城小龙女也。冷斋夜话
巴峡夜吟
建隆初，有人泊舟巴峡，夜闻人咏曰： 秋径填黄叶，悬崖露草根。猿声一叫断，客泪数重痕。 搢绅脞说
绿裙红袖
梁伯升者，肄业废宅中，梦一女子，绿裙红袖，呼曰：梁君听妾幽恨之句。诗曰： 卜得上峡日，秋来风浪多。江陵一夜雨，肠断木兰歌。 同上
诗余
晁无咎评
晁无咎评本朝乐章云：世言柳耆卿之曲俗，非也。如八声甘州云： 渐霜风凄惨，关河冷落，残照当楼。 此唐人语，不减高处矣。欧阳永叔浣溪沙云： 堤上游人逐画船，拍堤春水四垂天，绿杨楼外出秋千。 要皆绝妙。然只一 出 字，自是后人道不到处。苏东坡词，人谓多不谐音律，然居士词横放杰出，自是曲中缚不住者。黄鲁直间作小词，固高妙，然不是当家语，自是著腔子唱好诗。晏元献不蹈袭人语，而风调闲雅，如 舞低杨柳楼心月，歌尽桃花扇底风 ，知此人不住三家村也。张子野与柳耆卿齐名，而时以子野不及耆卿。然子野韵高，是耆卿所乏处。近世以来作者皆不及秦少游，如 斜阳外，寒鸦数点，流水绕孤村。 虽不识字，亦知是天生好言语。苕溪渔隐曰：无己称今代词手，惟秦七、黄九耳。唐诸人不逮也。无咎称鲁直词不是当家语，自是著腔子唱好诗。二公在当时品题不同如此。自今视之，鲁直词亦有佳者，第无多子耳。少游词虽婉美，然格力失之弱。二公之言，殊过誉也。复斋漫录
李易安评
李易安云：乐府声诗并著，最盛于唐。开元、天宝间，有李八郎者，能歌擅天下，时新及第进士开宴曲江，榜中一名士先召李，使易服隐名姓，衣冠故敝，精神惨怚，与同之宴所。曰： 表弟愿与坐末 ，众皆不顾。既酒行乐作，歌者进，时曹元谦念奴为冠，歌罢，众皆咨嗟称赏。名士忽指李曰：请表弟歌。众皆哂，或有怒者。及转喉发声，歌一曲，众皆泣下。罗拜曰：此李八郎也。自后郑卫之声日炽，流靡之变日烦，已有菩萨蛮、春光好、莎鸡子、更漏子、浣溪沙、梦江南、渔父等词，不可遍举。五代干戈，四海瓜分豆剖，斯文道熄，独江南李氏君臣尚文雅，故有 小楼吹彻玉笙寒 、 吹皱一池春水 之词，语虽奇甚，所谓亡国之音哀以思也。逮至本朝，礼乐文武大备，又涵养百余年，始有柳屯田永者，变旧声作新声，出乐章集，大得声称于世。虽协音律，而辞语尘下。又有张子野、宋子京兄弟，沈唐、元绛、晁次膺辈继出，虽时时有妙语，而破碎何足名家！至晏元献、欧阳永叔、苏子瞻，学际天人，作为小歌词，直如酌蠡水于大海；然皆句读不葺之诗尔。又往往不协音律者，何邪？盖诗文分平侧，而歌词分五音，又分五声，又分六律，又分清浊轻重。且如近世所谓声声慢、雨中花、喜迁莺，既押平声韵，又押入声韵；玉楼春本押平声韵，又押上去声，又押入声；本押仄声韵，如押上声则协；如押入声，则不可歌矣。王介甫、曾子固，文章似西汉，若作一小歌词，则人必绝倒，不可读也。乃知别是一家，知之者少。后晏叔原、贺方回、秦少游、黄鲁直出，始能知之。又晏苦无铺叙，贺苦少典重，秦即专主情致，而少故实。譬如贫家美女，非不妍丽，而终乏富贵态。黄即尚故实而多疵病，譬如良玉有瑕，价自减半矣。苕溪渔隐曰：易安历评诸公歌词，皆指擿其短，无一免者。此论未公，吾不凭也。其意盖自谓能擅其长，以乐府名家者。退之诗云： 不知群儿愚，那用故谤伤。蚍蜉撼大树，可笑不自量。 正为此辈发也。
太白
鼎州沧水驿，有菩萨蛮云： 平林漠漠烟如织，寒山一带伤心碧。暝色入高楼，有人楼上愁。玉梯空伫立，宿鸟归飞急。何处是归程，长亭更短亭。 曾子宣家有古风集，此词乃太白作也。古今诗话
六一
欧阳永叔送刘贡父守维扬，作长短句云： 平山栏槛倚晴空，山色有无中。 平山堂望江左诸山甚近，或以为永叔短视，故云。东坡笑之，因赋快哉亭道其事云： 长记平山堂上，欹枕江南烟雨，杳杳没孤鸿。认得醉翁语：山色有无中。 盖山色有无，非烟雨不能然也。艺苑雌黄
东坡
后山诗话谓退之以文为诗，子瞻以诗为词，如教坊雷大使之舞，虽极天下之工，要非本色。余谓后山之言过矣。子瞻佳词最多，其间杰出者，如 大江东去，浪淘尽，千古风流人物 赤壁词； 明月几时有，把酒问青天 中秋词； 落日绣帘卷，庭下水连空 快哉亭词； 乳燕飞华屋，悄无人，桐阴转午 初夏词； 明月如霜，好风如水，清景无限 夜登燕子楼词； 楚山修竹如云，异材秀出千林表 咏笛词； 玉骨那愁瘴雾，冰肌自有仙风 咏梅词； 东武城南，新堤固，涟漪初溢 宴流杯亭词； 冰肌玉骨，自清凉无汗 夏夜词； 有情风万里卷潮来，无情送潮归 别参寥词； 缺月挂疏桐，漏断人初静 秋夜词； 霜降水痕收，浅碧鳞鳞露远洲 九日词。凡此十余词，皆绝去笔墨畦迳间，直造古人不到处。真可使人一唱而三叹；若谓以诗为词，是大不然。子瞻自言平生不善唱曲，故间有不入腔处，非尽如此。后山乃比之教坊雷大使舞，是何每况愈下，盖其缪也。渔隐
东坡卜算子
东坡作卜算子云： 缺月挂疏桐，漏断人初静。时见幽人独往来，缥缈孤鸿影。惊起却回头，有恨凭谁省。拣尽寒枝不肯栖，寂寞沙汀冷。 鲁直见之，称其韵力高胜，不类食烟火人语。非胸中有万卷书，下笔无一点尘俗气，安能若是哉！词话
东坡蝶恋花
东坡蝶恋花词： 花衬残红青杏小，燕子来时，绿水人家绕。枝上柳绵吹又少，天涯何处无芳草。墙里秋千墙外道，墙外行人，墙里佳人笑。笑渐不闻声渐杳，多情却被无情恼。 予得真本于友人处， 绿水人家绕 作 绿水人家晓 。 多情却被无情恼 ，盖行人多情，佳人无情耳，此二字极有理趣。而 绕 与 晓 自霄壤也。词话
山谷檃括醉翁亭记
欧阳公知滁日，自号醉翁，因以名亭作记。山谷檃括其词，合以声律，作瑞鹤仙云： 环滁皆山也，望蔚然深秀，琅琊山也。山行六七里，有翼然泉上，醉翁亭也。翁之乐也，得之心，寓之酒也。更野芳佳木，风高日出，景无穷也。游也，山肴野蔌，酒冽泉香，沸觥筹也。太守醉也，喧哗众宾欢也。况宴酣之乐，非丝非竹，太守乐其乐也。问当时太守为谁，醉翁是也。 一记凡数百言，此词备之矣。山谷其善檃括如此！风雅遗音
荆公山谷
荆公小词云： 平岸小桥千嶂抱，揉蓝一水萦花草。茅屋数间窗窈窕，人不到，柴门自有清风扫。 略无尘土思。山谷小词云： 春未透，花枝瘦，正是愁时候。 极为学者所称赏。秦堪尝有小词云： 春透水波明，寒峭花枝瘦。 盖法山谷也。雪浪斋日记
聂冠卿
聂冠卿作多丽词，有 露洗华桐，烟霏丝柳 之句，此正是仲春天气；下句乃云 绿阴摇曳，荡春一色。 其时未可绿阴，正语病也。复斋漫录
宇文元质
宇文元质，西蜀文人。一日开樽，有官妓歌于飞乐，末句云： 休休，得也，只消戴一朵荼蘼。 宇文为改一字云： 休休，得也，只消更一朵荼蘼。  更 字便自工妙不俗。文章一字之难。与前辈论诗，云 身轻一鸟过 ， 一鸟下 、 一鸟疾 ， 疾 与 下 终不若 过 字之为妙也。树萱录
贺方回
贺方回妙于小词，吐语皆蝉蜕尘埃之表。晏叔原、王逐客俱当溟涬然第之。山谷尝手写所作青玉案者，置之几研间，时自玩味。曰： 凌波不过横塘路，但目送飞鸿去。锦瑟华年谁与度？小桥幽径，绮窗朱户，只有春知处。碧云冉冉衡皋暮，彩笔空题断肠句。试问离愁都几许，一川烟草，满城风絮，梅子黄时雨。 山谷云：此词少游能道之。作小诗曰： 少游醉卧古藤下，无复愁眉唱一杯。解道江南断肠句，而今惟有贺方回。 冷斋夜话
秦少游
东坡初未识少游，少游知其将复过维扬，作坡笔语，题壁于一山寺中。东坡果不能辨，大惊。及见孙莘老，出少游诗词数十篇，读之，乃叹曰：向书壁者，定此郎也！后与少游维扬别，作虞美人曰： 波声拍枕长淮晓，隙月窥人小。无情汴水自东流，只载一船离恨向西洲。竹阴花圃曾同醉，酒未多于泪，谁教风鉴在尘埃，醖造一场烦恼送人来。 世传此是贺方回所作。虽山谷亦云。大观中于金陵见其亲笔，醉墨超放，气压王子敬，盖东坡词也。冷斋夜话
少游到郴州作长短句云： 雾失楼台，月迷津渡，桃源望断无寻处。可堪孤馆闭春寒，杜鹃声里斜阳暮。驿寄梅花，鱼传尺素，砌成此恨无重数。郴江幸自绕郴山，为谁流下潇湘去。 东坡绝爱其尾两句，自书于扇曰：少游已矣，虽万人何赎！冷斋夜话
少游小词奇丽，咏歌之，想见其神情在绛阙道山之间。词曰： 柳边沙外，城郭春寒退。花影乱，莺声碎。飘零疏酒盏，离别宽衣带。人不见，碧云暮合空相对。忆昔西池会，鹓鹭同飞盖。携手处，今谁在？日边清梦断，镜里朱颜改。春去也，落红万点愁如海。
林和靖
林和靖工于诗文，善为词。尝作点绛唇云： 金谷年年，乱生春色谁为主？余花落处，满地和烟雨。又是离歌，一阕长亭暮。王孙去，萋萋无数，南北东西路。 乃草词尔，谓终篇无 草 字。云溪友议
晏叔原
晏叔原见蒲传正，言先公平日小词虽多，未尝作妇人语也。传正云： 绿杨芳草长亭路，年少抛人容易去。 岂非妇人语乎？晏曰：公谓年少为何语？传正曰：岂不谓其所欢乎！晏曰：因公之言，遂晓乐天诗两句，云： 欲留所欢待富贵，富贵不来所欢去。 传正笑而悟，然如此语意自高雅耳。诗眼
晁无咎朱希真
凡作诗词，要当如常山之蛇，救首救尾，不可偏也。如晁无咎作中秋洞仙歌词，其首云： 青烟羃处，碧海飞金镜，永夜闲阶卧桂影。 固已佳矣，其后云： 待将许多明，付与金樽，投晓共流霞倾尽。更携取胡床上南楼，看玉做人间，素秋千顷。 若此可谓善救首尾者也。至朱希真作中秋念奴娇，则不知出此。其首云： 插天翠巘，被何人，推上一轮明月。照我籐床凉似水，飞入瑶台银阙。 亦已佳矣，其后云： 洗尽凡心，满身清露，冷浸萧萧发。明朝尘世，记取休与人说。 此两句全无意味，收拾得不佳，遂并全篇其气索然矣。渔隐
柳耆卿
柳三变字景庄，一名永，字耆卿，喜作小词，然薄于操行。当时有荐其才者，上曰：得非填词柳三变乎？曰：然。上曰：且去填词！由是不得志。日与狷子从游娼馆酒楼间，无复检率。自称云奉圣旨填词柳三变。呜呼，小有才而无德以将之，亦士君子之所宜戒也？柳之乐章，人多称之，然大概非羁旅穷愁之词则闺门淫媟之语，若以欧永叔、晏叔原、苏子瞻、黄鲁直、张子野、秦少游辈较之，万万相辽。彼其所以传名者，直以言多近俗，俗子易晓故也。皇祐中，老人星现，永应制撰词，意望厚恩；无何，始用 渐 字，终篇有 太液波翻 之语，其间 宸游凤辇何处 与仁庙挽词闇合，遂致忤旨，士大夫惜之。余谓柳作此词，借使不忤旨，亦无佳处。如 嫩菊黄深，拒霜红浅 ，竹篱茅舍间，何处无此景物。方之李谪仙、夏英公等应制辞，殆不啻天冠地履也。世传永尝作轮台子早行词，颇自以为得意。其后张子野见之云：既言 匆匆策马登途，满目淡烟衰草 ，则已辨色矣，而后又言 楚天阔，望中未晓 何也？柳何语意颠倒如是？艺苑雌黄
王逐客
古乐府诗云： 今世褦襶子，触热过人家。  褦襶 ，集韵解之云不晓事。余素畏热，乃知人触热来人家，其谓不晓事，宜矣。尝爱王逐客作夏词送将归，不用浮瓜沈李等事，而天然有尘外凉思。其词云： 百尺清泉声陆续，潇洒碧梧翠竹。面千步迥廊，重重帘幕，小枕欹寒玉。试展鲛绡看画轴，见一片，潇湘凝绿。待玉漏穿花，银河垂地，月上栏杆曲。 此语非触热者之所知也。苕溪渔隐曰：余尝爱李太白夏日山中诗： 脱巾挂石壁，露顶洒松风。 其清凉可想也。漫叟诗话
李景舒信道
李景有曲云： 手卷真珠上玉钩 ，或改为 珠帘 ；舒信道有曲云： 十年马上春如梦 ，或改云 如春梦 ，非所谓遇知音。漫叟
章质夫
章质夫咏杨花词，东坡和之。晁叔用以为东坡如毛嫱西施，净洗脚面，与天下妇人斗好，质夫岂可比，是则然矣。余以为质夫词中，所谓 傍珠帘散漫，垂垂欲下，依前被，风扶起。 亦可谓曲尽杨花妙处。东坡所和虽高，恐未能及。诗人议论不公如此耳。
旧词
旧词高雅，非近世所及。如扑蝴蝶一词，不知谁作，非惟藻丽可喜，其腔调○日本刊本作 词 亦自婉美。词云： 烟条雨叶，绿遍江南岸。思归倦客，寻春来较晚。岫边红日初斜，陌上飞花正满，凄凉数声羌管。怨春短。玉人应在，明月楼中画眉懒。蛮笺锦字，多时鱼雁断。恨随去水东流，事与行云共远，罗衾旧香犹暖。 渔隐
僧惠洪
予谪海外，上元，椰子林中，渔火三四而已。中夜闻猿声凄动，作词曰： 凝祥宴罢闻歌吹。画毂走，香尘起。冠压花枝驰万骑。马行灯闹，凤楼帘卷，陆海鳌山对。当年曾看天颜醉。御杯举，欢声沸。时节虽同悲乐异。海风吹梦，岭猿啼月，一枕思归泪。 又有怀京师诗云： 十分春瘦缘何事，一掬归心未到家。 冷斋夜话
苕溪渔隐曰：忘情绝爱，此瞿昙氏之所训。惠洪身为衲子，词句有 一枕思归泪 及 十分春瘦 之语，岂所当然！又自载之诗话，矜炫其言，何无识之甚邪！
中兴词话并系玉林黄升叔旸中兴词话补遗
张仲宗
绍兴戊午之秋，枢密院编修官胡铨邦衡上书乞斩秦桧，得罪，责昭州监当。后四年，慈宁归养，秦讽台臣，论其前言弗效，除名送新州编管。三山张仲宗以词送其行云： 梦绕神州路，怅秋风连营画角，故宫离黍。底事昆仑倾砥柱，九陌黄流乱注。聚万落千村狐兔。天意从来高难问，况人生易老悲如许。更南浦，送君去。凉生岸柳销残暑，耿斜河疏星淡月，断云微度。万里江山知何处？回首对床夜语。雁不到书成谁与？目断青天怀今古，肯儿曹恩怨相尔汝。举大白，唱金缕。 又数年，秦始闻此词，仲宗挂冠已久，以它事追赴大理削籍焉。事见挥麈后录。二公虽见抑于一时，而流芳百世，视秦桧犹苏合香之于蜣螂丸也。
叶石林
石林叶少蕴 睡起流莺语 词，人人能道之，集中未有胜此者，盖得意之作也。有湘灵鼓瑟一曲，尤高妙，而曾端伯所选雅词不载。今录于此云： 银涛无际卷蓬瀛，落霞明，暮云平，曾见青鸾紫凤下层城。二十五弦弹不尽，空感慨，有余情。苍梧云水断归程，卷霓旌，为谁迎？空有千行流泪寄幽贞。舞罢鱼龙云海冷，千古恨，入江声。 盖奇作也，世必有识之者。
陆放翁
杨诚斋尝称陆放翁之诗敷腴。尤梁溪复称其诗俊逸；余观放翁之词，尤其敷腴俊逸者也。如水龙吟云： 韶光妍媚，海棠如醉，桃花欲暖。挑菜初闲，禁烟将近，一城丝管。 如夜游宫云： 璧月何妨夜夜满，拥芳柔，恨今年，寒尚浅。 如临江仙云： 鸠雨催成新绿，燕泥收尽残红，春光还与美人同。论心空眷眷，分袂却匆匆。只道真情易写，奈何怨句难工。水流云散各西东。半廊花院月，一帽柳桥风。 皆思致精妙，超出近世乐府。至于月照梨花一词云： 霁景风软，烟江春涨，小阁无人，绣帘半上。花外姊妹相呼，约摴蒲。修蛾忘了当时样。寻思一饷，感事添惆怅。胸酥臂玉消减，拟觅双鱼，倩传书。 此篇杂之唐人花间集中，虽具眼，未知乌之雌雄也。
范石湖
范石湖过萍乡，道中乍晴，卧舆中困甚，小憩柳塘侧，尝赋眼儿媚云： 酣酣日脚紫烟浮，妍暖破轻裘。困人天色，醉人花气，午梦扶头。春慵恰似春塘水，一片谷纹愁。溶溶曳曳，东风无力，欲皱还休。 词意清婉，咏味之如在画图中；然后段之意，盖本于严维 柳塘春水慢 之句云。
辛稼轩
 宝钗分，桃叶渡，烟柳暗南浦。怕上层楼，十日九风雨。断肠点点飞红，都无人管，倩谁唤流莺且注。鬓边觑，应把花卜心期，才簪又重数。罗帐灯昏，哽咽梦中语。是他春带愁来，春归何处？却不解带将愁去？ 此辛稼轩词也。风流妩媚，富于才情，若不类其为人矣。至于贺王宣子平寇则云： 白羽风生貔虎噪，青溪路断猩鼯泣。 送郑舜举赴召则云： 此老自当兵十万，长安正在天西北 ；与夫 吴楚地，东南坼；英雄事，曹刘敌。被西风吹尽，了无陈迹 等语，则铁心石肠，发于词气间，凛凛也。盖其天才既高，如李白之圣于诗，无适而不宜，故能如此。
辛稼轩马古洲
寿词最难得佳者：太泛则疏，太著则拘。惟稼轩庆洪内翰七十云： 更十岁太公方出将，又十岁武公方入相。 马古洲庆傅侍郎生日云： 天子方将申说命，云孙又合为霖雨。 上联工夫在 方 字，下联以 云孙 对 天子 ，自然中的。事意俱佳，未易及也。
马古洲
闺词牵于情，易至诲淫。马古洲有一曲云： 睡鸭徘徊烟缕长，日长春困不成妆。步欺草色金莲润，捻断花须玉笋香。轻洛浦，笑巫阳，锦纹亲织寄檀郎。儿家门户藏春色，戏蝶游蜂不敢狂。 前数语不过纤艳之词耳，断章凛然，有以礼自防之意。所谓发乎情，止乎礼义，近世乐府，未有能道此者。
杨诚斋
诚斋文集中有答周丞相小简云：辱相国有尽子诗写来之教，春前偶醉余梦语忆秦娥小词云： 新春早，春前十日春归了。春归了，落梅如雪，野桃红小。老夫不管春催老，只图烂醉花间倒。花间倒，儿扶归去，醒来窗晓。 仰供仲尼之莞尔，不胜主臣。诚斋长短句殊少，此曲精绝；当为拈出，以告世之未知者。
卢申之
彭传师于吴江三高堂之前作钓雪亭，蒲江为之赋词云： 挽住风前柳。问鸱夷当日扁舟，近曾来否？月落潮生无限事，零乱茶烟未久。谩留得莼鲈依旧。可是功名从来误，抚荒祠谁继风流后？今古恨，一搔首。江涵雁影梅花瘦。四无尘雪飞风起，夜窗如昼。万里乾坤清绝处，付与渔翁钓叟。又恰是题诗时候。猛拍阑干呼鸥鹭，道他年我亦垂纶手。飞过我，共樽酒。 无一字不佳。每一咏之，所谓如行山阴道中，山水映发，使人应接不暇也。
朱希真
朱希真有西江月云： 世事短如春梦，人情薄似秋云。不须计较苦劳心，万事元来有命。幸遇三杯酒美，况逢一朵花新。片时欢笑且相亲，明日阴晴未定。 辞虽浅近，意甚深远，可以警世之役役于非望之福者，非止旷达而已。
刘伯宠
刘伯宠，武夷之文士，尤工于乐府，而鲜传于世。余极爱其桂林元夕呈师座一阕云： 东风初縠池波，轻阴未放游丝堕。新春歌管，丰年笑语，六街灯火。绣毂雕鞍，飞尘卷雾，水流云过。恍扬州十里，三生梦觉，卷珠箔，映青琐。金猊戏掣星桥锁，博山香烟浓百和。使君行示，绛纱万炬，雪梅千朵。羯鼓轰空，鹍弦沸晓，樱梢微破。看明年更好，传柑侍宴，醉扶狨座。 盖水龙吟也。又春词云： 缥蒂缃枝，玉叶翡英，百梢争赴春忙。正雨后，蜂粘落絮，燕扑晴香。遗策谁家荡子，唾花何处新妆。想流红有恨，拾翠无心，往事凄凉。春愁如海，客思翻空，带围只看东阳。更那堪，玉笙度怨，翠羽传觞。红泪不胜闺怨，白云应老他乡。梦回羁枕，风惊远树，月在西厢。 盖雨中花慢也。下字造语，精深华妙，惟识者能知之。
龙洲道人
刘改之，豪爽之士。辛稼轩帅越，刘寓西湖，稼轩招之，值雨，答以沁园春词，甚奇伟。云： 斗酒彘肩，风雨渡江，岂不快哉。被香山居士，约林和靖，与坡仙老，驾勒吾回。坡谓西湖，正如西子，浓抹淡妆临照台。二公者，皆掉头不顾，只管传杯。白云天竺去来，图画里峥嵘楼阁开。爱纵横二涧，东西水绕；两山南北，高下云堆。逋曰不然，暗香疏影，不若孤山先访梅。须晴去，访稼轩未晚，且此徘徊。 柳溪
刘招山
蛾眉亭题咏甚多，惟霜天晓角一曲为绝唱。云： 倚空绝壁，直下江千尺。天际两蛾凝黛，愁与恨，几时极。暮潮风正急，酒醒闻塞笛。试问谪仙何处？青山外，远烟碧。 词意高绝，几拍谪仙之肩。世传其词，不知为刘招山所作。余旧抄其全集得之。招山之词，佳者极多，近世庐陵刊本，余所有者，皆不载。莫知何也。
戴石屏
戴石屏赤壁怀古词云： 赤壁矶头，一番过一番怀古。想当时周郎年少，气吞区宇。万骑临江貔虎噪，千艘列炬蛟龙怒。卷长波一鼓困曹瞒，今如许。江上渡，江边路；形胜地，兴亡处。览遗踪，胜读史书言语。几度东风吹世换，千年往事随潮去。问道旁官柳为谁春，摇金缕。 沧洲陈公，尝大书于庐山寺；王潜斋复为赋诗云： 千古登临赤壁矶，百年脍炙雪堂词。沧洲醉墨石屏句，又作江山一段奇。 坡仙一词古今绝唱，今二公为石屏拈出，其当与之并行于世耶！戴石屏送姚雪篷之贬所，作沁园春，其中有云： 访衡山之顶，雪鸿渺渺；湘江之上，梅竹娟娟。寄语波神，传言鸥鹭，稳护渠侬书画船。 亦可谓善著语者。今集中不载，盖有所忌也。
游寒岩
寒岩游子明，送范制置成大入蜀： 云接苍梧，山莽莽、春浮泽国。江水涨、洞庭相近，渐惊空阔。江燕飖飖身似梦，江花草草春如客。望渔村樵市隔平林，寒烟色。方寸乱，成丝结；离别近，先愁绝。便满蓬风雨，橹声孤急。白发论心湖海暮，清樽照影沧浪窄。看明年天际下归舟，应先识。 其间词语精绝。
游龙溪
龙溪游子西，赴江西漕试，登酒楼，逢诸少年联座，不知其为文人。酒酣，诸少年题诗于楼壁，旁若无人。子西起借韵，诸子笑之。既而落笔，词意高妙，诸子恍然潜遁。 暑尘收尽，快晚来急雨，一番初过。是处凉飙回爽气，直把残云吹破。星律飞流，银河摇荡，只恐冰输堕。云梯稳上，琼楼今夜无锁。便觉浮世卑沈，回翔偃薄，似蚁空旋磨。想得九天高绝处，不比人间更大。独立乾坤，浩歌春雪，可惜无人和。广寒宫里，有谁潇洒如我？


含蓄
总说
篇章以含蓄天成为上，破碎雕镂为下。如杨大年西昆体，非不佳也；而弄斤操斧太甚，所谓七日而混沌死也。以平夷恬澹为上，怪险蹶趋为下，如李长吉锦囊句，非不奇也；而牛鬼蛇神太甚，所谓施诸廓庙则骇矣。珊瑚钩诗话
尚意
诗文要含蓄不露，便是好处。古人说雄深雅键，此便是含蓄不露也。用意十分，下语三分，可几风雅；下语六分，可追李杜；下语十分，晚唐之作也。用意要精深，下语要平易，此诗人之难。漫斋语录
句含蓄意含蓄
诗有句含蓄者，老杜曰： 勋业频看镜，行藏独倚楼。 郑云叟曰： 相看临远水，独自上孤舟。 是也。有意含蓄者，如宫祠曰： 银烛秋光冷画屏，轻罗小扇扑流萤。天阶夜色凉如水，卧看牵牛织女星。 又嘲人诗曰： 怪来妆阁闭，朝下不相迎。总向春园里，花间笑语声。 是也。有句意俱含蓄者，如九日诗曰： 明年此会知谁健，更把茱萸子细看。 又宫怨曰： 宾仗平明宫殿开，暂将纨扇共徘徊。玉容不及寒鸦色，犹带昭阳日影来。 是也。又白乐天云： 泪满罗巾梦不成，夜深前殿按歌声。红颜未老恩先断，斜倚薰笼坐到明。
子美含蓄
戏作花卿歌云： 成都猛将有花卿，学语小儿知姓名。用如快鹘风火生，见贼唯多身始轻。绵州刺史着柘黄，我卿扫除即日平。子章髑髅血模糊，手提掷还崔大夫。李侯重有此节度，人道我卿绝世无。既称绝世无，天子何不唤取守京都。 细看此歌，想花卿当时在蜀中，虽有一时平贼之功，然骄恣不法，人甚苦之；故子美不欲显言之，但云： 人道我卿绝世无，既称绝世无，天子何不唤取守京都。 语句含蓄，盖可知矣。山谷云：花卿塚在丹稜之东馆镇，至今有英气，血食其乡。渔隐
元微之诗
嬉笑之怒，甚于裂眦；长歌之哀，过于恸哭：此语诚然。元微之在江陵闻白乐天降江州，作绝句云： 残灯无焰影幢幢，此夕闻君谪九江。垂死病中惊起坐，暗风吹雨入寒窗 ，乐天以为此句他人尚不可闻，况仆心哉！随笔
语意有无穷之味
长恨歌、上阳人歌、连昌宫词，道开元、天宝宫禁事最为深切。然微之有行宫绝句，云： 寥落古行宫，宫花寂寞红。白头宫女在，闲坐说玄宗。 语少意足，有无穷之味。随笔
诗趣
天趣
王摩诘山中诗曰： 荆溪白石出，天寒红叶稀。山路元无雨，空翠湿人衣。 舒王百家衣体曰： 相看不忍发，惨淡暮潮平。语罢更携手，月明洲渚生。 此得天趣。问曰：何以识其天趣？曰：能知萧何所以识韩信，则天趣可解。余竟不能诘。冷斋
奇趣
东坡曰：渊明诗初看若散缓，熟读有奇趣。如曰 日莫巾柴车，路暗光已夕。归人望烟火，稚子候檐隙。 又曰： 采菊东篱下，悠然见南山。 又曰： 蔼蔼远人村，依依墟里烟。犬吠深巷中，鸡鸣桑树颠。 才意高远，造语精到如此，如大匠运斤，无斧凿痕；不知者疲精力至死不悟。东坡则曰： 山中老宿依然在，桉上楞严已不看。 细味之无龃龉态，对甚的而字不露，得渊明遗意耳。
柳子厚诗曰： 渔翁夜傍西岩宿，晓汲清湘燃楚竹。烟消日出不见人，欸乃一声山水绿。回看天际下中流，岩上无心云相逐。 东坡云：以奇趣为宗，反常合道为趣，熟味之，此诗有奇趣。其尾两句，虽不必亦可。欸乃，三老相呼声相应也。
野人趣
闲居云： 妻喜栽花活，童夸斗草赢。 得野人趣，非急务故也。又云： 烧叶炉中无宿火，读书窗下有残灯。 有嫌 烧叶 贫寒太甚，改 叶 为 药 ，不唯坏此一句，并下句亦减气味，所谓求益反损也。欧公诗话
登高临远之趣
山谷言庾子山云： 涧底百重花，山根一片雨。 有以尽登高临远之趣。喜晴应诏，全篇可为楷式。其卒章云： 有庆兆民同，论年天子万。 不独清新，其气韵尤更深稳。潘子真
诗思
总说
诗之有思，卒然遇之而莫遏；有物败之，则失之矣。故昔人言覃思、垂思、抒思之类，皆欲其思之来，而所谓乱思、荡思者，言败之者易也。郑棨诗思，在灞桥风雪中驴子上；唐求诗，所游历不出二百里。则所谓思者，岂寻常咫尺之间所能发哉！前辈论诗思，多生于杳冥寂寞之境，而志意所如，往往出乎埃溘之外。苟能如是，于诗亦庶几矣。谢无逸问潘大临：近曾作诗否？潘云：秋来日日是诗思，昨日捉笔，得 满城风雨近重阳 之句，忽催租人至，令人意败。辄以此一句奉寄。亦可见思难而易败也。
有佳思
余旧见邮亭壁间题云： 山月晓仍在，林风凉不绝。殷勤如有情，惆怅令人别。 亦有佳思，不知何人诗。后读王维集，乃王缙别辋川别业诗，附在集中。渔隐
诗思凄惋
忠愍诗思凄惋，盖富于情者。如江南春云： 波渺渺，柳依依，孤村芳草远，斜日杏花飞。江南春尽离肠断，蘋满汀洲人未归。 又云： 杳杳烟波隔千里，白蘋香散东风起。日落汀洲一望时，愁情不断如春水。 观此语意，疑若优柔无断者。至其端委庙堂，决澶渊之策，其气锐然，奋仁者之勇，全与此不相类。盖人之难知也如此！渔隐
诗思不出二百里
唐求临池洗砚诗云： 恰似有龙深处卧，被人惊起黑云生。 又 渐寒沙上路，欲暝水边村。 早行云： 沙上鸟犹睡，渡头人已行。 诗思不出二百里间。北梦琐言
诗味
杜 炉烟消尽寒灯晦，童子开门雪满松。 子厚云： 日午独觉无余声，山童隔竹敲茶臼。 秀老云： 夜深童子唤不醒，猛虎一声山月高。 闲弃山中累年，颇得此数诗气味。溪
诗境
韩愈寄孟刑部联句云： 美君知道腴，逸步谢天械。 或问：道果有味乎？余曰：如介甫 午鸡声不到禅林，柏子烟中坐拥衾。  竹鸡呼我出华胥，起灭篝灯拥燎炉。  各据槁梧同不寐，偶然闻雨落阶除。 澹泊中味，非造此境，不能形容也。溪
体用
十不可
一曰高不可言高，二曰远不可言远，三曰闲不可言闲，四曰静不可言静，五曰忧不可言忧，六曰喜不可言喜，七曰落不可言落，八曰碎不可言碎，九曰苦不可言苦，十曰乐不可言乐。陈永康吟窗杂序
言用勿言体
尝见陈本明论诗云：前辈谓作诗当言用，勿言体，则意深矣。若言冷，则云： 可咽不可漱 ，言静，则云： 不闻人声闻履声 之类。本明何从得此！漫叟诗话
言其用而不言其名
用事琢句，妙在言其用而不言其名。此法惟荆公、东坡、山谷三老知之。荆公曰： 含风鸭绿鳞鳞起，弄日鹅黄袅袅垂。 此言水、柳之名也。东坡答子由诗曰： 犹胜相逢不相识，形容变尽语音存。 此用事而不言其名。山谷曰： 管城子无食肉相，孔方兄有绝交书。 又曰： 语言少味无阿堵，冰雪相看有此君。 又曰： 眼看人情如格五，心知外物等朝三。  格五 ，今之蹙融是也。后汉注云：常置人于险恶处也。苕溪渔隐曰：荆公诗云： 缲成白雪桑重绿，割尽黄云稻正青。  白雪 即丝， 黄云 即麦，亦不言其名也。余尝效之云： 为官两部喧朝梦，在野千机促妇功。 蛙与促织，二虫也。冷斋
不名其物
临川云： 萧萧出屋千寻玉，霭霭当窗一炷云。 皆不名其物。然子厚 破额山前碧玉流， 已有此格。溪
如咏禽须言其标致只及羽毛飞鸣则陋矣
众禽中唯鹤标致高逸，其次鹭亦闲野不俗。又尝见于六经，后之诗人，形于赋咏者不少，而规规然只及羽毛飞鸣之间。如咏鹤云： 低头乍恐丹砂落，敛翅常疑白雪销。 此白乐天诗； 丹顶西施颊，霜毛四皓须。 此杜牧之诗；皆格卑无远韵也。至于鲍明远鹤赋云： 钟浮旷之藻思，抱清迥之明心 ；杜子美云： 老鹤万里心 ；李太白画鹤赞云： 长唳风宵，寂立霜晓 ；刘禹锡云： 徐引竹间步，远含云外情 ，此乃奇语也。如咏鹭云： 拂日疑星落，凌风讶雪飞。 此李文饶诗； 立当青草人先见，行近白莲鱼未知。 此雍陶诗；亦格卑无远韵。至于晚晴赋云： 忽八九之红芰，如妇如女，堕蕊黦颜，似见放弃；白鹭潜来，邈风标之公子，窥此美人兮，如慕悦其容媚。 虽语近于纤艳，然亦善比兴者。至于许浑云： 云汉知心远，林塘觉思孤 ；僧惠崇云： 曝翎沙日暖，引步岛风清。照水千寻迥，栖烟一点明。 此乃奇语也。庚溪诗话
胡五峰谓晦庵此诗有体而无用
先生送胡藉溪有诗云： 瓮牗前头列翠屏，晚来相对静仪刑。浮云一任闲舒卷，万古青山只么青。 胡五峰见之，因谓其学者张敬夫曰：吾未识此人，然观其诗，知其庶几能有进矣。特其言有体而无用，故吾为是诗以箴警之，庶其闻而有发也。五峰诗云： 幽人偏爱青山好，为是青山青不老。山中出云雨太虚，一洗尘埃山更好。 晦庵
风调
高古为难
古人作诗，正以风调高古为主；虽意远语疏，皆为佳作。后人有切近的当，气格凡下者，终使人可憎。李希声诗话
薛能刘白
薛能，晚唐诗人，格调不高，而妄自尊大。有柳枝词五首，最后一章曰： 刘白苏台总近时，当初章句是谁推。纤腰舞尽春杨柳，未有侬家一首诗。 自注云：刘、白二尚书，继为苏州刺史，皆赋杨柳枝词，世多传唱；但文字太僻，宫商不高耳。能之大言如此。但稍推杜陵，视刘、白蔑如也。今读其诗，正堪一笑。刘之词云： 城外春风吹酒旗，行人挥袂日西时。长安陌上无穷树，惟有垂杨管别离。 白之词云： 红板江桥青酒旗，馆娃宫暖日斜时。可怜雨歇东风定，万树千条各自垂。 其风流气概，岂能所可仿佛哉！随笔
平淡
先组丽而后平淡
欲造平淡，当自组丽中来；落其纷华，然后可造平淡之境。如此，陶、谢不足进矣。今之人多作拙易诗，而自以为平淡者，未尝不绝倒也。梅圣俞和晏相诗云： 因令适情性，稍欲到平淡。苦词未闻圆，刺口剧菱芡。 言到平淡处甚难也。所以赠杜挺之诗，有 作诗无古今，欲造平淡难。 之句。李白云： 清水出芙蓉，天然去雕饰。 平淡而到天然处，则善矣。韵语阳秋
非力所能
作诗到平淡处，要似非力所能。东坡尝有书与其侄云：大凡为文，当使气象峥嵘，五色绚烂，渐老渐熟，乃造平澹。余以谓不但为文，作诗者尤当取法于此。竹坡诗话
卒造平淡
余少攻歌诗，欲与造物者争柄，遇事辄变化不一，其体裁始则陵轹波涛，穿穴险固，囚锁怪异，破碎阵敌，卒造平淡而已。陆鲁望文
晦庵云
梅圣俞诗不是平淡，乃是枯槁。
闲适
苕溪渔隐诗
余卜居苕溪，日以渔钓自适，因自称苕溪渔隐。临流有屋数椽，亦以此命名。僧了宗善墨戏，落笔潇洒，为余作苕溪渔隐图。览景摅怀，时有鄙句，皆题之左方，既久益多，不能尽录。聊举其一二云： 溪边短短长长柳，波上来来去去舡。鸥鸟近人浑不畏，一双飞下镜中天。  秋云漠漠烟苍苍，莲花初白莲叶黄。钓舡尽日来往处，南村北村粳稻香。  卷起纶竿撇棹归，短篷斜掩宿渔矶。日高春睡无人唤，撩乱杨花绕梦飞。 渔隐
车盖亭绝句
蔡持正守安州，夏日登车盖亭，作十绝句，为吴处厚笺注，得罪谪新州。其间一绝云： 纸屏石枕竹方床，手倦抛书午梦长。睡起莞然成独笑，数声渔笛在沧浪。 殊有闲适自在之意。
自得
要到自得处方是诗
诗吟函得到自有得处，如化工生物，千花万草，不名一物一态。若摸勒前人，无自得，只如世间剪裁诸花，见一件样，只做得一件也。漫斋语录
变态
缚虎手
薛许昌答书生赠诗云： 百首如一首，卷初如卷终。 讥其不能变态也。大抵屑屑较量，属句平匀，不免气骨寒局；殊不知诗家要当有情致，抑扬高下，使气宏拔，快字凌纸；又用事皆破觚为图，挫刚成柔，如为有功者，昔人所谓缚虎手也。西清诗话
韩文公
韩昌黎醉赠张秘书诗云： 君诗多态度，蔼蔼春空云。
唐扶诗
子美题道林岳麓寺诗云： 宋公放逐登临后，物色分留与老夫。 宋公，之问也。此语句法清新，故为杰出。其后唐扶题诗，复云： 两祠物色采拾尽，壁间杜甫真少恩。 意虽相反，而语亦秀拔。乃知文章变态，初无穷尽，惟能者得之。
不能变态
僧祖可作诗多佳句。如 怀人更作梦千里，归思欲迷云一滩。  窗间一榻篆烟碧，门外四山秋叶红。 等句，皆清新可喜。然读书不多，故变态少。观其体格，亦不过烟云、草树、山川、鸥鸟而已。而徐师川极称其诗，不知何也！丹阳集
圆熟
好诗如弹丸
谢脁尝语沈约曰：好诗圆美，流转如弹丸。故东坡答王巩云： 新诗如弹丸 ，及送欧阳弼云： 中有清圆句，铜丸飞柘弹。 盖谓诗贵圆熟也。余以谓圆熟多失之平易；老硬多失之干枯。能不失于二者之间，可与古之作者并驱。王直方诗话
词胜
小石调
钟嵘称张茂先：惜其儿女情多，风云气少。喻凫尝谒杜紫微不遇，乃曰：我诗无绮罗铅粉，宜不售也。淮海诗亦然，人戏谓可入小石调。然率多美句，但绮丽太胜尔。子美： 并蒂芙蓉本自双 ， 水荇牵风翠带长 ，退之： 金钗半醉坐添春 ，牧之： 春风十里扬州路 ，谁谓不可入黄钟宫耶！溪
元祐中，秘阁上巳日集西池，王仲至有诗，张文潜和最工，云： 翠浪有声黄伞动，春风无力彩旗垂。 秦少游云： 帘幕千家锦绣垂。 仲至笑曰：又待入小石调也。孔氏谈苑
绮丽
不可以绮丽害正气
世俗喜绮丽，知文者能轻之；后生好风花，老大即厌之。然文章论当理与不当理耳，苟当于理，则绮丽风花，同入于妙；苟不当理，则一切皆为长语。上自齐梁诸公，下至刘梦得、温飞卿辈，往往以绮丽风花，累其正气，其过在于理不胜而词有余也。老杜云： 绿垂风折笋，红绽雨肥梅。  岸花飞送客，樯燕语留人。 亦极绮丽，其模写景物，意自亲切，所以绝妙古今。至于言春容闲适，则有 穿花蛱蝶深深见，点水蜻蜓款款飞。  落花游丝白日静，鸣鸠乳燕青春深。 言秋景悲壮，则有 蓝水远从千涧落，玉山高并两峰寒。  无边落木萧萧下，不尽长江衮衮来。 其富贵之词，则有 香飘合殿春风转，花覆千官淑景移。  麒麟不动炉烟转，孔雀徐开扇影还。 其吊古，则有 映阶碧草自春色，隔叶黄鹂空好音。  竹送清溪月，苔移玉座春。 皆出于风花，然穷尽性理，移夺造化。又云： 绝壁过云开锦绣，疏松隔水奏笙簧。 自古诗人，巧即不壮，壮即不巧；巧而能壮，乃如是也。溪
富贵
富贵佳致
温飞卿晚春曲云： 家临长信往来道，乳燕双双拂烟草。油壁车轻金犊肥，流苏帐晓春鸡报。笼中娇鸟暖犹睡，帘外落花闲不扫。衰桃一树近前池，似惜容颜镜中老。 殊有富贵佳致也。渔隐
非穷儿家语
存中云：山谷称晏叔原： 舞低杨柳楼心月，歌尽桃花扇里风。 定非穷儿家语。王直方诗语
诗原乎心
欧阳文忠曰：诗原乎心者也，富贵愁怨，见乎所处。江南李氏钜富，有诗曰： 帘日已高三丈透，金炉次第添香兽，红锦地衣随步皱。佳人舞彻金钗溜，酒恶时拈花蕊嗅，别殿微闻箫鼓奏。 与 时挑野菜和根煮，旋斫生柴带叶烧 异矣。摭遗
善言富贵
归田录云：晏元献喜评诗，尝曰： 老觉腰金重，慷便玉枕凉 ，未是富贵语，不如 笙歌归院落，灯火下楼台 ，此善言富贵者也。人皆以为知言。漫叟诗话
寒乞
乞儿相
江为有诗云： 吟登萧寺旃檀阁，醉倚王家玳瑁筵。 或谓作此诗者，决非贵族。或人评 轴装曲谱金书字，树纪花名玉篆牌 乃乞儿口中语。苕溪渔隐曰：青箱杂记亦载此事。晏元献云：此诗乃乞儿相，未尝识富贵者。故云：言富贵不及金玉锦绣，惟说气象。若 楼台侧畔杨花过，帘幕中间燕子飞。  梨花院落溶溶月，柳絮池塘淡淡风 之类是也。公曰：穷人家有此景否？云斋广录载近时人诗一联云： 珠帘绣户迟迟日，柳絮梨花寂寂春。 虽用 珠  绣 ，其气象岂不富贵，不害其为佳句也。漫叟诗话
无神气
如曰： 一千里色中秋月，十万军声半夜潮。 又曰： 蝴蝶梦中家万里，子规枝上月三更。 又曰： 深秋帘幕千家雨，落日楼台一笛风。 皆寒乞相，一览便尽。初如秀整，熟视无神气，以其字露也。东坡
贫眼所惊
唐人作富贵诗，多纪其奉养服容之盛，乃贫眼所惊耳。如贯休诗云： 刻成筝柱雁相挨 ，此下里鬻弹者皆有之。韦楚老诗云： 十幅红绡围夜玉。 十幅红绡，为帱不及四五尺，如何伸足，所谓不曾近富家儿。古今诗话
知音自荐附
李义府
唐李义府初召见，太宗令咏飞鸟诗曰： 日里飏朝彩，琴中闻夜啼。上林多少木，不得一枝栖。 太宗曰：我当全林借汝，岂惜一枝也。左右羡之。小说旧闻
任涛
任涛，豫章人。诗名早著，有 露溥沙鹤起，人卧钓舡流。 他皆仿此。数举，败于垂成。李常侍骘廉间江西时，与放乡里之役。民俗互有论列。骘判：江西界内，风有诗得似涛者，即与免放色役，不止一任涛矣。摭言
冯道明
雍陶知简州，自比谢宣城、柳吴兴，宾至则挫辱，投贽者少得见之。冯道明下第请谒，绍阍者曰：与太守故旧。及见，呵责曰：与公昧平生，何故旧之有。道明曰：诵公诗得相见，何隔平生。遂吟雍诗曰： 立当青草人先见，行傍白莲鱼未知。  闭门客到常疑病，满院花开未是贫。  江声秋入峡，雨气夜侵楼。 雍厚之。古今诗话
韩翃
唐德宗时制诰阙人，中书两进人，御笔不点。又请之，上批曰：与韩翃。时有与翃同姓名者，为江淮刺史，又具二人同进。上复批曰： 春城无处不飞花，寒食东风御柳斜。日暮汉宫传蜡烛，青烟散入五侯家 ，与此韩翃。本事诗
项斯
杨祭酒尝见江表士人项斯诗，赠之诗云： 度度见君诗句好，及观标格过于诗。平生不解藏人善，到处相逢说项斯。 由是四方知名。古今诗话
白乐天
乐天初举，名未振，以歌诗投顾况，况戏之曰：长安物贵，居大不易。及读至原上草云： 野火烧不尽，春风吹又生。 曰：有句如此，居亦何难？老夫前言戏之耳！古今诗话
赵倚楼
杜紫微览赵渭南早秋诗云： 残星几点雁横寒，长笛一声人倚楼。 因目之为赵倚楼。古今诗话
谢蝴蝶
谢学士吟蝴蝶诗三百首，人呼为谢蝴蝶。其间绝有佳句，如 狂随柳絮有时见，舞入梨花何处寻！ 又曰： 江天春晚暖风细，相逐卖花人过桥。 古诗有 陌上斜飞去，花间倒翅回。 又云： 身似何郎全傅粉，心如韩寿爱偷香。 终不若谢句意深远。古今诗话
鲍孤雁
鲍当为河南府法曹，尝忤知府薛映，因赋孤雁诗，所谓 天寒稻粱少，万里孤难进。不惜充君厨，为带边城信。 薛大称赏，因号鲍孤雁。司马文正诗话
夏英公
夏郑公竦以父殁王事，得三班差使，然自少好读书，攻为诗。一日，携所业，伺宰相李文靖沆退朝，拜于马首而献之。文靖读其句，有 山势蜂腰断，溪流燕尾分 之句，深爱之。终卷皆佳句。翊日，袖诗呈真宗。及叙死事之后，乞与换文资，遂改润州金坛主簿。东轩笔录
王文穆
王文穆钦若未第时，寒窘，依幕府家。时章圣以寿王尹开封，一日晚过其家，左右不虞王至，亟取纸屏障风，王顾屏间一联云： 龙带晚烟归洞府，雁拖秋色入衡阳。 大加赏爱曰：此语落落有贵气，何人诗也？对曰：某门客王钦若。王遽召之，一见钦其风素；其后信任颇专，致位上相，风云之会，实基于此焉。西清诗话
王琪
晏元献公赴杭州，道过维扬，憩大明寺，瞑目徐行，使侍史诵壁间诗板，戒其勿言爵里姓名，终篇者无几。又俾别诵一诗云： 水调隋宫曲，当年亦九成。哀音已亡国，废沼尚留名。仪凤终陈迹，鸣蛙只废声。凄凉不可问，落日下芜城。 徐问之，江都尉王琪诗也。召至同饭，又同步游池上。时春晚，已有落花，晏云：每得句书墙壁间，或弥年未尝强对；且如 无可奈何花落去 ，至今未能也。王应声曰： 似曾相识燕归来。 自此辟置，荐馆职，逐跻侍从。遗珠
薛简肃公
薛简肃公举进士时，挚谒冯魏公，首篇有 囊书空自负，早晚达明君 之句。冯掩卷而谓之曰：不知秀才所负何事？读至第三篇春诗云： 千林如有喜，一气自无私。 乃曰：秀才所负者如此！东斋记事
荆公以三诗取三士
复斋漫录云：王公韶少日，读书于庐山东林裕老庵，庵前有老松，因赋诗云： 绿皮皴剥玉嶙峋，高节分明似古人。解与乾坤生气概，几因风雨长精神。装添景物年年别，摆捭穷愁日日新。惟有碧霄云里月，共君孤影最相亲。 王荆公为宪江东，过而见之，大加称赏，遂为知己。苕溪渔隐曰：蔡宽夫诗话云：卢龙图秉少豪逸，熙宁初游京师，久不得调，尝作诗曰： 青衫白发病参军，旋粜黄粮置酒樽。但得有钱留客醉，那须骑马傍人门！ 荆公一见曰：此定非碌碌者。即荐用之，前此盖未尝相识也。又石林诗话云：刘季孙初以右班殿直监饶州酒，荆公为宪江东，巡历至饶，按酒务，始至厅事，见小屏间有题小诗曰： 呢喃燕子语梁间，底事来惊梦里闲！说与傍人应不解，杖藜携酒看支山。 大称赏之。即召与语，嘉叹久之。升车而去，不复问务事。荆公以三诗取三士，其乐善之心，今人所未有也。吾故表而出之。
葛敏修
山谷南迁，还，至南华竹轩，亦令侍史诵诗板。有一绝云： 不用山僧供帐迎，世间无此竹风清，独拳一手支颐卧，偷眼看云生未生？ 称叹不已，徐视姓名曰，果吾学子葛敏修也。复斋
贺方回
贺方回题一绝于定林寺云： 破冰泉脉漱篱根，坏衲遥疑挂树猿。蜡屐旧痕寻不见，东风先为我开门。 舒王见之，大称赏，缘此知名。王直方诗话
苏后湖
苏伯固之子名庠，字养直，作清江曲云： 属玉双飞水满塘，菰蒲深处浴鸳鸯。白蘋满棹归来晚，秋着芦花一片霜。扁舟系岸依林樾，萧萧两鬓吹华发。万事不理醉复醒，长占烟波弄明月。 坡曰：若置在李太白集中，谁疑其非！王直方诗话
曹翰
曹武毅公翰平江南归环卫，数年不调。一日内宴，侍臣皆赋诗，翰以武人独不预，乃陈曰：臣少亦学诗，乞应诏。太宗曰：卿武人，以刀字为韵。因以寄意曰： 三十年前学六韬，英名常得预时髦。曾因国难披金甲，不为家贫卖宝刀。臂健尚嫌弓力软，眼明犹识阵云高。庭前昨夜秋风起，羞见蟠花旧战袍。 青箱杂记
伍乔
伍乔、张洎，少相友善。张为翰林学士，眷宠优异；伍为歙州通判，作诗寄张，戒去仆曰：张游宴时投之。一日，张与僚友近郊会燕欢甚，仆投诗，诗云： 不知何处可消忧，公退携壶即上楼。职事久参侯伯幕，梦魂长绕帝王州。黄山向晚盈轩翠，黟水含春绕郡流。遥想玉堂多暇日，花时谁伴出城游！ 得咏动容久之，为言于上，召还为考功员外郎。诗史
刘子先
章子厚尝与刘子先定有场屋之旧，又颇相厚善。隔阔十年，子厚拜相，亦不通问，寄书诮其相忘远引之意。子先以诗谢曰： 故人天上有书来，责我疏愚唤不回。两处共瞻千里月，十年不寄一枝梅。尘泥自与云霄隔，弩马难追德骥才。莫谓无心向门下，也曾终夕望三台。 公得诗甚喜，即召为宰属，遂迁户部侍郎。高斋诗话
龙太初
郭功父方与荆公坐，有一人展刺云：诗人龙太初。功父勃然曰：相公前敢称诗人，其不识去就如此！荆公曰：且请来相见。既坐，功父曰：贤道能作诗，能为我赋乎？太初曰：甚好。功父曰：只从相公请个诗题。时方有一老兵，以沙捺铜器。荆公曰：可作沙诗。太初不顷刻诵曰： 茫茫黄出塞，漠漠白铺汀。鸟去风平篆，潮回日射星。 功父阁笔。太初缘此，名闻东南。王直方诗话
姚嗣宗
华州狂子张元，天圣间坐累终身，每托兴吟咏。如雪诗： 战退玉龙三百万，败鳞残甲满天飞。 咏白鹰诗： 有心待搦月中兔，更向白云头上飞。 怪谲类是。后窜夏国，教元昊为边患，朝廷方厌兵，时韩魏公抚陕右，书生姚嗣宗献崆峒山诗，有云： 踏碎贺兰石，扫清西海尘。布衣能办此，可惜作穷鳞。 顾谓僚属曰：此人若不收拾，又一张元矣。因表荐官之。西清诗话
白马诗
王曾献金陵牧薛大夫白马诗： 白马披丝练一团，今朝被绊欲行难。雪中放去唯留迹，月下牵来只见鞍。向北长鸣天外远，临风斜坠耳边寒。自知毛骨还应异，更请王良子细看。 云溪友议
毛国英
毛国英，泽民之从子也，以诗自鸣。尝经岳侯驻兵之地，江禁方严，国英投诗云： 铁锁沉沉截碧江，风旗猎猎驻危樯。禹门纵使高千尺，放过蛟龙也不妨。 侯曰：诗人也，委舟以渡之。


王维
辋川之胜
 桃红复含宿雨，柳绿更带春烟。花落家童未扫，莺啼山客犹眠。 每哦此句，令人坐想辋川春日之胜，此老傲睨闲适于其间也。渔隐
诗中有画画中有诗
味摩诘之诗，诗中有画；观摩诘之画，画中有诗。诗曰 蓝溪白石出，玉山红叶稀。山路元无雨，空翠湿人衣。 此摩诘之诗也。或曰：非也，好事者以补摩诘之遗。东坡
造意之妙与造物相表里
 中岁颇好道，晚家南山陲。兴来每独往，胜事空自知。行到水穷处，坐看云起时。偶然值林叟，谈笑无回期。 此诗造意之妙，至与造物相表里，岂直诗中有画哉！观其诗，知其蝉蜕尘埃之中，浮游万物之表者也。山谷老人云：余顷年登山临水，未尝不读王摩诘诗，顾知此老胸次，定有泉石膏肓之疾。后湖集
晦庵谓诗清而少气骨
王维以诗名开元间，遭禄山乱，陷贼中不能死，事平复幸不诛。其人既不足言，词虽清雅，亦萎弱少气骨。独山中人与望终南迎送神为胜。
韦苏州
清深妙丽
韩子苍云：韦苏州少时，以三卫郎事玄宗，豪纵不羁。玄宗崩，始折节务读书。然余观其人，为性高洁，鲜食寡欲，所居扫地焚香而坐，与豪纵者不类。其诗清深妙丽，虽唐诗人之盛，亦少其比。又岂似晚节把笔学为者！岂苏州自序之过欤？苕溪渔隐曰：韩子苍云，韦苏州少时，以三卫郎事玄宗，豪纵不羁。余因记唐宋遗史云：韦应物赴大司马杜鸿渐宴，醉宿驿亭，醒见二佳人在侧，惊问之，对曰：郎中席上与司空诗，因令二乐妓侍寝。问记得诗否：一妓强记，乃诵曰： 高髻云鬟宫样妆，春风一曲杜韦娘。司空见惯浑闲事，断尽苏州刺史肠。 观此，则应物豪纵不羁之性，暮年犹在也。子苍又云：余观韦苏州为性高洁，鲜食寡欲，所居扫地焚香而坐。此是韦集后王钦臣所作序载国史补之语，但恐溢美耳。
自成一家
苏州歌行，才丽之外，颇近兴讽。其五言诗又高雅闲澹，自成一家之体。今之秉笔者，谁能及之！然当苏州在时，人亦未甚爱重，必待身后然后贵之。白乐天
已为当时所贵
刘太真与韦苏州书云：顾著作来巴，足下郡斋燕集，想亦示，何情致畅茂遒逸之如此！宋、齐间，沈、谢、吴、何始精于理意，缘情体物，备诗人旨，后之传者，甚失其源；惟足下制其横流，师挚之始，关雎之乱，于足下之文见之矣。则知苏州诗，为当时所贵如此。燕集所作，乃 兵卫森画戟，燕寝凝清香 也。王直方诗话
逸诗
 俗吏闲居少，同人会而难。偶随香署客，来访竹林欢。暮馆花微落，春城雨暂寒。瓮间聊共酌，莫使宦情阑。 陪王郎中寻孔徵君诗也。 独有宦游人，偏惊物候新。云霞出海曙，梅柳度江春。淑气催黄鸟，晴光转绿蘋。忽闻歌古调，归思欲沾巾。 和晋陵陆丞早春游望诗也。二篇皆佳作，而韦集逸去。余家有顾陶所编唐诗有之。故附见于此。复斋漫录
韦诗流丽
徐师川云：人言苏州诗，多言其古淡，乃是不知言。苏州诗自李杜以来，古人诗法尽废，惟苏州有六朝风致，最为流丽。吕氏童蒙训
古诗胜律诗
韦应物古诗胜律诗，李德裕、武元衡则律诗胜古诗，五字句又胜七字；张籍、王建诗格极相似，李益古、律诗相称；然皆非应物之比也。隐居诗话
苏后湖读韦诗而有感
余每读苏州 漠漠帆来重，冥冥鸟去迟 之语，未尝不茫然而思，喟然而叹。嗟乎，此余晚泊江西十年前梦耳！自余奔窜南北，山行水宿，所历佳处固多，欲求此梦，了不可得。岂蒹葭芥苍，无三湘七泽之壮；雪蓬烟艇，无风樯阵马之奇乎？抑吾且老矣，壮怀销落，尘土坌没，而无少日烟霞之想也？庆长笔端丘壑，固自不凡，当为余图苏州之句于壁，使余隐几静对，神游八极之表耳。后湖集
绝唱
苏州云： 落叶满空山，何处寻行迹？ 东坡用其韵曰： 寄语庵中人，飞空本无迹。 此非才不逮，盖绝唱不当和也。如东坡罗汉赞： 空山无人，水流花开。 此八字还许人再道否！许彦周诗话
诗有深意
苏州诗： 身多疾病思田里，邑有流亡愧俸钱。 郡中宴集云： 自惭居处崇，未睹斯民康。 余谓士君子当切切作此语，彼一意供租，专事土木，而视民如雠者，得无愧此诗乎！溪
孟浩然
坐诗穷
孟浩然诗： 不才明主弃，多病故人疏。 唐玄宗闻之曰：卿自弃朕，朕何弃卿？孟贯诗： 不伐有巢树，多移无主花。 周世宗闻之曰：朕伐叛吊民，何谓 有巢 、 无主 ？二子正坐诗穷，所谓转喉触讳。漫叟诗话
高远
浩然诗： 挂席几千里，名山都未逢。泊舟浔阳郭，始见香炉峰。 但详看此等语，自然高远。吕氏童蒙训
韵高才短
子瞻谓浩然诗韵高而才短，如造内法酒手，而无材料耳。后山诗话
岑参诗
浩然夜归鹿门寺歌云： 山寺鸣钟昼已昏，渔梁渡头争渡喧。 岑参巴南舟中夜书事诗云： 渡口欲黄昏，归人争渡喧。 岑诗语简而意尽，优于孟也。渔隐
山谷赞
山谷题浩然画像诗：浩然平生出处事迹，悉能道尽，乃诗中传也。其诗云： 先生少也隐鹿门，爽气洗尽尘埃昏。赋诗真可凌鲍谢，短褐岂愧公卿尊。故人私邀伴禁直，诵诗不顾龙鳞逆。风云感会虽有时，顾此定知毋枉尺。襄江渺渺泛清流，梅残腊月年年愁。先生一往今几秋，后来谁复钓槎头。 渔隐
秀句
明皇世，章句之风，大得建安体。论者推李翰林、杜工部为尤，介其间能不愧者，惟吾乡之孟先生也。先生之道，遇景入韵，不拘奇抉异，令龌龊束人口者，涵涵然有干霄之兴。若公输氏当巧而不巧者也。北齐美萧悫 芙蓉露下落，杨柳月中疏 ；先生有 微云淡河汉，疏雨滴梧桐 。乐府美王融 残日霁沙屿，清风动甘泉 ；先生则有 气蒸云梦泽，波动岳阳城 。谢脁之诗句精者： 露湿寒塘草，月映清淮流 ；先生则有 荷风送香气，竹露滴清声 。此与古人争胜于毫厘也。称是者众，不可悉类。呜呼，先生之道，复何言耶！谓乎贫，则天爵于身；谓乎死，则不朽于文。为士之道，亦以至矣。先生，襄阳人也，日休亦襄阳人；既慕其名，睹其貌，盖思文王则嗜昌歜，思仲尼则师有若，吾于先生见之矣。苕溪渔隐曰： 露湿寒塘草，月映清淮流。 此以为谢脁诗，恐误也。皮日休
韩文公
掀雷抉电
韩吏部歌诗累百首，而驱驾气势，若掀雷抉电，撑决于天地之垠。司空图题柳集后
变诗格
书之美者，莫如颜鲁公，然书法之坏，自鲁公始；诗之美者，莫如韩退之，然诗格之变，自退之始。东坡
用意
退之诗： 酩酊马上知为谁 ，此七字用意哀悲，过于痛哭。又诗云： 银烛未销窗送曙，金钗半醉坐添春。 殊不类其为人。乃知能赋梅花，不独宋广平。许彦周诗话
改一字遂失一篇之意
诗中有一字，人以私意窜易，遂失古人一篇之意。若 相公亲破蔡州来 ，今 亲 字改作 新 字，是也。苕溪渔隐曰：酬王二十舍人雪中见寄云： 三日柴门拥不开，阶庭平满白皑皑。今朝蹋作琼瑶迹，为有诗从凤沼来。 今 从 字改作 仙 字，则失诗题见寄之意也。漫叟诗话
公末年诗闲远有味
子美诗善叙事，故号诗史，其律诗多至百韵，本末贯穿如一辞，前此盖未有。然荆公作四家诗选，而长韵律诗皆弃不取，如夔府书怀一百韵，亦不载。退之诗豪健奔放，自成一家，世特恨其深婉不足。南溪始泛三篇，乃末年所作，独为闲远，有渊明风气。而诗选亦无有，皆不可解。公宜自有旨也。苕溪渔隐曰：退之诗，如 何人有酒身无事，谁家多竹门可款 之句，尤闲远有味。蔡宽夫诗话
南溪始泛
洪龟父言：山谷于退之诗，少所许可，最爱南溪始泛，以为有诗人句律之深意。王直方诗话
后山论退之诗
韩诗如秋怀、别元协律、南溪始泛，皆佳作也。后山诗话
琴操
古乐府命题皆有主意，后之人用乐府为题者，直当代其人而措辞：如公无渡河，须作妻止其夫之辞。太白辈或失之，惟退之琴操得体。琴操，柳子厚不能作；子厚皇雅，退之亦不能作也。唐子西语录
送李愿归盘谷
欧阳文忠公言：晋无文章，惟陶渊明归去来一篇而已。余亦谓唐无文章，惟韩退之送李愿归盘谷序一篇而已。平生欲效此作一文，每执笔辄罢。因自笑曰：不若且放教退之独步。退之寻常诗自谓不逮李杜，至于昔寻李愿向盘谷一篇，独不减子美。东坡
晋公赓酬
退之和裴晋公征淮西时过女儿山诗云： 旗穿晓日云霞杂，山倚秋空剑戟明。敢请相公平贼后，暂携诸吏上峥嵘。 而晋公之诗无见，惟白乐天集载其一联云： 待平贼垒报天子，莫指仙山示老夫。 方时意气自信不疑如此，岂容令狐楚辈沮挠乎，晋公文字世不传，晚年与刘、白放浪绿野桥，多为唱和，间见人文集，语多质直浑厚，计应似其为人。如 灰心缘忍事，霜鬓为论兵 之类，可谓深婉。李文定公迪在中书，尝讽诵此两句，亲书于壁。蔡宽夫诗话
联句
雪浪斋日记云：退之联句，古无此法，自退之斩新开辟。余观谢宣城集，有联句七篇；陶靖节集，有联句一篇；杜工部集，有联句一篇：则诸公已先为之。至退之亦是沿袭其旧，若言联句自退之斩新开辟，则非也。渔隐
弹琴诗
退之听颖师弹琴诗云： 浮云柳絮无根蒂，天地阔远随飞扬。 此泛声也。谓轻非丝，重非木也。 喧啾百鸟群，忽见孤凤凰。 泛声中寄指声也。 跻攀分寸不可上， 吟绎声也。 失势一落千丈强， 顺下声也。仆不晓琴，闻之善琴者云：此数声最难工。自文忠公与东坡论此诗，作听琵琶诗之后，后生随例云云。柳下惠则可，吾则不可。故特论之，少为退之寻冤。许彦周诗话
评退之诗
沈括存中、吕惠卿吉甫、王存正仲、李常公择，治平中同在馆下谈诗。存中曰：韩退之诗乃押韵之文耳，虽健美富赡，而格不近诗。吉甫曰：诗正当如是，我谓诗人以来，未有如退之者。正仲是存中，公择是吉甫，四人交相诘难，久而不决。公择忽正色谓正仲曰：君子群而不党，公何党存中也！正仲勃然曰：我所见如是，顾岂党耶！以我偶同存中，遂谓之党；然则君非吉甫之党乎！一座大笑。隐居诗话
子由陋圣德诗
诗人咏歌文武征伐之事，其于克密曰： 无矢我陵，我陵我阿。无饮我泉，我泉我池。 其于克崇曰： 崇墉言言，临冲闲闲。执讯连连，攸馘安安。是类是祃，是致是附，四方以无侮。 其于克商曰： 维师尚父，时维鹰扬。谅彼武王，肆伐大商，会朝清明。 其形容征伐之盛，极于此矣。退之作元和圣德诗，言刘辟之死曰： 婉婉弱子，赤立伛偻。牵头曳足，先断腰膂。次及其徒，体骸撑拄。末乃取辟，骇汁如雨。挥刀纷纭，争切脍脯。 此李斯颂秦所不忍言，而退之自谓无愧于雅颂，何其陋也！苏子由
韩柳警句
蔡天启言：尝与张文潜论韩柳五字警句，文潜举退之 暖风抽宿麦，清雨卷归旗 ；子厚 壁空残月曙，门掩候虫秋。 皆集中第一。
柳仪曹
东坡评柳州诗
苏、李之天成，曹、刘之自得，陶、谢之超然，固已至矣；而杜子美、李太白以英伟绝世之资，凌跨百代，古之诗人尽废；然魏晋以来，高风绝尘，亦少衰矣。李杜之后，诗人继出，虽有远韵，而才不逮意，独韦应物、柳子厚发纤秾于简古，寄至味于澹泊，非余子所及也。唐末司空图崎岖兵乱之间，而得诗人高雅，独有承平之遗风。其论诗曰：梅止于酸，盐止于咸，饮食不可无盐梅，而其美常在于酸咸之外，可以一唱而三叹也。子厚诗在陶渊明下，韦苏州上。退之豪放奇险则过之，而温丽靖深不及也。所贵于枯淡者，谓外枯而中膏，似淡而实美，渊明、子厚之流是也。若中边皆枯，亦何足道！佛言譬如食蜜，中边皆甜，人食五味，知其甘苦者皆是，能分别其中边者，百无一也。东坡
休斋评子厚诗
柳子厚小诗幻眇清妍，与元、刘并驰而争先，而长句大篇，便觉窘迫，不若韩之雍容。惟平淮诗二篇，名为唐雅，其序云：虽不及尹吉甫、召穆公等，庶施之后代，有以佐唐之光明。其自视岂后于古人哉！其一章云： 师是蔡人，以宥以釐。度拜稽首，庙于元龟。 又云： 其危既安，有长如林。曾是讙譊，化为讴吟。 甚似古人语。而卒章 震是朔南 、 以告德音。归牛休马，丰稼于野。 皆叶以古音。南尼心切，马音母，野音墅其卒章云： 蔡人率止，惟西平有子。西平有子，惟我有臣。畴允大邦，俾惠我人。 尤得古诗体也。
诗眼评子厚诗
子厚诗尤深难识，前贤亦未推重，自老坡发明其妙，学者方渐知之。余尝问人：柳诗何好？答曰：大抵皆好。又问：君爱何处？答云：无不爱者。便知不晓矣。识文章者，当如禅家有悟门。夫法门百千差别，要须自一转语悟入。如古人文章，直须先悟得一处，乃可通其他妙处。向因读子厚晨诣超师院读禅经诗一段，至诚洁清之意，参然在前： 真源了无取，妄迹世所逐。微言冀可冥，缮性何由熟！ 真妄以尽佛理，言行以尽薰修，此外亦无词矣。 道人庭宇静，苔色连深竹。 盖远过 竹径通幽处，禅房花木深。  日出雾露余，青松如膏沐。 余家旧有大松，偶见露洗而雾披，真如洗沐未干，染以翠色；然后知此语能传造化之妙。 澹然离言说，悟悦心自足。 盖言因指而见月，遗经而得道，于是终焉；其本末立意遣词，可谓曲尽其妙，毫发无遗恨者也。哭吕衡州诗，足以发明吕温之俊伟；哭凌员外诗，书尽凌准平生；掩役夫张进骸，既尽役夫之事，又反覆自明其意。此二篇笔力规模，不减庄周、左丘明也。刘梦得伤愚溪三首，有 溪水悠悠春自来，草堂无主燕飞回。 又 残阳寂寞出樵车 ，又 柳门竹巷依依在，野草青苔日日多。 谓之佳句，正如今之海语，于子厚了无益，殆折杨、黄华之雄，易售于流俗耳。诗眼
南涧中诗绝妙古今
南涧中诗： 秋气集南涧，独游亭午时。回风一萧瑟，林影久参差。始至若有得，稍深遂忘疲。羁禽响幽谷，寒藻舞沦漪。去国魂已游，怀人泪空垂。孤生易为感，失路少所宜。索寞竞何事，徘徊只自知。谁为后来者，当与此心期。 柳仪曹诗，忧中有乐，乐中有忧，盖绝妙古今矣。然老杜云： 王侯与蝼蚁，同尽随丘墟。 仪曹何忧之深也。东坡
古今绝唱
杨华既奔梁，元魏胡武灵后作杨白华歌，令宫人连臂踏之，声甚凄断。子厚乐府云： 杨白华，风吹渡江水。坐令宫树无颜色，摇荡春光千万里。茫茫晓日下长秋，哀歌未断城鸦起。 言婉而情深，古今绝唱也。许彦周诗话
天赋不可及
东坡言：郑谷诗 江上晚来堪画处，渔人披得一蓑归。 此村学中诗也。子厚云： 千山鸟飞绝，万径人踪灭，孤舟蓑笠翁，独钓寒江雪。 信有格也哉！殆天所赋，不可及也。洪驹父
两句有不尽之意
子厚闻莺诗云： 一声梦断楚江曲，满眼故园春草绿。 其感物怀土，不尽之意，备见于两句中，在不多也。渔隐
孟东野贾浪仙
论郊岛诗
唐之晚年诗人，类多穷士。如孟东野、贾浪仙之徒，皆以刻琢穷苦之言为工。或谓：郊、岛孰贫？曰：岛为甚也。曰：何以知之？以其诗知之。郊曰： 种稻耕白水，负薪斫青山。 岛曰： 市中有樵山，客舍寒无烟。井底有甘泉，釜中尝苦干。 孟氏薪米自足，而岛家俱无，以是知之耳。然及其至也，清绝高远，殆非常人可到。唐之野诗，称此两人为最。至于奇警之句，往往有之。如 鸡声茅店月，人迹板桥霜。 则羁旅穷愁，想之在目。若曰： 柳塘春水慢，花坞夕阳迟。 则春物融冶，人心和畅，有言不能尽之意，亦未可以为小道无取也。苕溪渔隐曰：六一居士以 鸡声茅店月，人迹板桥霜 是温庭筠诗， 柳塘春水慢，花坞夕阳迟 是严维诗。文潜乃以为郊、岛诗，岂非误耶！张文潜
寒涩
司空图善论前人诗。如谓元、白为力勍气僝，乃都会之豪估；郊、岛非附于寒涩，无所置才：皆切中其病。及自评其作，乃以 南楼山最秀，北路邑偏清 为假令作者复生，亦当以著题见许。此殆不可晓。当局者迷，固人情之通患。如乐天所谓斸石破山，先观镵迹；发矢中的，兼听弦声。使不见其诗，而闻此语，当以为如何哉！蔡宽夫诗话
僧敲月下门
唐书载贾岛字浪仙，初为浮屠，名无本。来东都时，洛阳令禁僧午后不得出。岛为诗自伤，韩愈怜之，因教其为文，遂去浮屠，举进士。当其苦吟，虽逢值公卿贵人，皆不之觉也。一日，见京兆尹，跨驴不避，謼诘之久，乃得释。会昌初，以普州参军改司户，未受命卒。余按刘公嘉话云：岛初赴举京师，一日于驴上得句云： 鸟宿池边树，僧敲月下门。 始欲著 推 字，又欲著 敲 字，炼之未定，遂于驴上吟哦，时时引手作推敲之势；时韩愈吏部权京兆，岛不觉冲至第三节，左右拥至尹前，岛具对所得诗句云云，韩立马良久，谓岛曰：作 敲 字佳矣，遂与并辔而归，留连论诗，与为布衣之交。自此名著，后以不第，乃为僧，居法乾寺，号无本。一日，宣宗微行至寺，闻钟楼吟咏声，遂登楼，于岛案上取诗卷览之。岛不识帝，遂攘臂睨帝曰：郎君何会此耶！遂夺取诗卷。帝惭恧下楼而去。尝为长江簿，号贾长江。唐史与嘉话所载不同如此。缃素杂记
棹穿波底月
高丽使过海，有诗云： 水鸟浮还没，山云断复连。 贾岛诈为梢人，联下句云： 棹穿波底月，船压水中天。 丽使嘉叹久之，自此不复言诗。今是堂手录
桑乾长江二诗
贾岛诗有影略句，韩退之喜之。其渡桑乾诗云： 客舍并州三十霜，归心日夜忆咸阳。无端更渡桑乾水，却望并州是故乡。 又赴长江道中诗曰： 策杖离山驿，逢人问梓州。长江那可到，行客替生愁。 冷斋夜话
苦吟
孟郊诗蹇涩穷僻，琢削不暇，真苦吟而成。观其句法格力可见矣。其自谓 夜吟晓不休，苦吟鬼神愁。如何不自闲，心与身为仇。 而退之荐其诗云： 荣华肖天秀，捷疾愈响报 ，何也？隐居诗话
唐人陋于闻道
唐人工于为诗，而陋于闻道。孟郊尝有诗云： 食荠肠亦苦，强歌声无欢，出门即有碍，谁谓天地宽！ 郊耿介之士，虽天地之大，无以容其身，起居饮食，有戚戚之忧，是以卒穷以死。而李翱称之，以为郊诗高处，在古无上；平处犹下顾沈、谢，至韩退之亦谈不容口。甚矣，唐人之不闻道也！孔子称颜子在陋巷，人不堪其忧，回也不改其乐。回虽穷困早死，而非其处身之非，可以言命。与郊异矣。苏子由
郊之胸次形于诗句
孟东野一不第，而有 出门即有碍，谁谓天地宽 语，若无所容其身者。老杜虽落魄不偶，而气常自若，如 纳纳乾坤大 ，何其壮哉！白乐天亦云： 无事日月长，不羁天地阔。 与郊异矣。然未若邵康节 静处乾坤大，闲中日月长。 尤有味也。休斋
韩愈诗
孟郊死葬北邙山，日月风云暂得闲。天恐文章声断绝，故留贾岛在人间。北梦琐言
枯寂气味
贾岛哭柏岩禅师诗： 写留行道影，焚却坐禅身。 时谓烧杀活和尚，此可笑也。若 步随青山影，坐学白塔骨。 又 独行潭底影，数息树边身。 皆是岛诗，何精粗顿异也。苕溪渔隐曰：余于此两聊，但各取一句而已。 坐学白塔骨 ，可见禅定之不动； 独行潭底影 可见形影之清孤。岛尝为衲子，故有此枯寂气味，形之于诗句也如此。六一居士诗话
郊寒岛瘦
东坡祭柳子玉文： 郊寒岛瘦，元轻白俗。 此语具眼。客见诘曰：子盛称白乐天、孟东野诗，又爱元微之诗，而取此语何也？仆曰：论道当严，取人当恕。此八字，东坡论道之语也。许彦周诗话
玉川子
月蚀诗
韩退之月蚀诗一篇，太半用玉川子句。或者谓玉川子月蚀诗豪怪奇挺，退之深所叹伏，故所作尽摘玉川子佳句而补成之。某窃以为不然。退之月蚀诗，题曰效玉川子作，而诗中有以玉川子为言者： 玉川子，涕泗下，中庭独自行。 又曰： 玉川子立于庭而言曰，地行贱臣仝，再拜敢告上天公。 然则退之几于代玉川子作也。玉川子诗虽豪放，然太险怪，而不循诗家法度。退之乃摘其句而约之以礼，故退之诗中两言玉川子，其意若曰：玉川子月蚀诗，如此足矣。故退之诗题曰效玉川子作，此退之之深意也。不然，退之岂不能自为月蚀诗，而必用玉川子句而后成诗耶！以谓退之自为月蚀诗，则诗中用玉川子涕泗告天公，又非其类矣。学林新编
有所思飘逸可喜
玉川子诗，读者易解，识者当自知之。萧才子宅问答诗如庄子寓言，高僧对禅机；惟有所思一篇，语似不类，疑他人所作，然飘逸可喜。其词曰： 当时我醉美人家，美人颜色娇如花。今日美人弃我去，青楼朱箔天之涯。娟娟姮娥月，三五二八圆又缺。翠眉蝉鬓生别离，一望不见心断绝。心断绝，几千里。梦中醉卧巫山云，觉来泪滴湘江水。湘江两岸花木深，美人不见愁人心。含愁更奏绿绮琴，调高弦绝无知音。美人兮美人，不知为暮雨兮为朝云？相思一夜梅花发，忽到窗前疑是君。 雪浪斋日记
评茶歌
玉川子有谢孟谏议惠茶歌，范希文亦有斗茶歌，此二篇皆佳作也，殆未可以优劣论。然玉川歌云： 至尊之余合王公，何事便到山人家！ 而希文云： 北苑将期献天子，林下雄豪先斗美。 若论先后之序，则玉川之言差胜。虽然，如希文，岂不知上下之分者哉！亦各赋一时之事耳。苕溪渔隐曰：艺苑以此二篇皆佳作，未可优劣论，今并录全篇。余谓玉川之诗，优于希文之歌，玉川自出胸臆，造言稳贴，得诗人之句法。希文排比故实，巧欲形容，宛成有韵之文。是果无优劣耶！玉川走笔谢孟谏议寄新茶云： 日高丈五睡正浓，军将扣门惊周公。口云谏议送书信，白绢斜封三道印。开缄宛见谏议面，手阅月团三百片。闻道新年入山里，蛰虫惊动春风起。天子须尝阳羡茶，百草不敢先开花。仁风暗结珠琲瓃，先春抽出黄金牙。摘鲜焙芳旋封裹，至精至好且不奢。至尊之余合王公，何事便到山人家！柴门反关无俗客，纱帽挂头自煎吃。碧云引风吹不断，白花浮光凝碗面。一碗喉吻润，两碗破愁闷。三碗搜枯肠，惟有文字五千卷。四碗发轻汗，平生不平事，尽向毛孔散。五碗肌骨清，六碗通仙灵。七碗吃不得也，唯觉两腋习习清风生。蓬莱山，在何处？玉川子乘此清风欲归去。山上群仙司下土，地位清高隔风雨。安得知百万亿苍生命，堕在颠崖受辛苦！便为谏议问苍生，到头合得苏息否！ 希文和章岷从事斗茶歌云： 年年春自东南来，建溪先暖水微开。溪边奇茗冠天下，武夷仙人从古栽。新雷昨夜发何处，家家嬉笑穿云去。露芽错落一番荣，缀玉含珠散嘉树。终朝采掇未盈襜，唯求精粹不敢贪。研膏焙乳有雅制，方中圭兮圆中蟾。北苑将期献天子，林下雄豪先斗美。鼎磨云外首山铜，瓶携江上中濡水。黄金碾畔绿尘飞，碧玉瓯中翠涛起。斗茶味兮轻醍醐，斗茶香兮薄兰芷。其间品第胡能欺，十目视而十手指。胜若登仙不可攀，输同降将无穷耻。吁嗟天产石上英，论功不愧阶前蓂。众人之浊我可清，千日之醉我可醒。屈原试与招魂魄，刘伶却得闻雷霆。卢仝不敢歌，陆羽须作经。森然万象中，焉知无茶星。商山丈人休茹芝，首阳先生休采薇。长安酒价减千万，城都药市无光辉。不如仙山一啜好，冷然便欲乘风飞。君莫羡花间女郎只斗草，嬴得珠玑满斗归。 艺苑雌黄
山中绝句
卢仝山中绝句云： 阳坡草软厚如织，因与鹿麛相伴眠。 王介甫只用五字，道尽此两句诗云： 眠分黄犊草 ，岂不简而妙乎！渔隐
李长吉
品题
元和中，韩吏部亦颇道其歌诗：云烟绵联，不足为其态也；水之迢迢，不足为其清也；春之盎盎，不足为其和也；秋之明洁，不足为其格也；风樯阵马，不足为其勇也；瓦棺篆鼎，不足为其古也；时花美女，不足为其色也；荒国陊殿，梗莽丘陇，不足为其恨怨悲愁也；鲸呿鳌掷，牛鬼蛇神，不足为其虚荒诞幻也；盖骚之苗裔，理虽不及，辞或过之。骚有感怨刺怼，言及君臣理乱，时有以激发人意，乃贺所为，无得有是！贺能探寻前事，所以深叹恨今古未尝经道者，如金铜仙人辞汉歌、补梁庾肩吾宫体谣，求取情状，离绝远去，笔墨畦迳间亦殊不能知之。贺生二十七年死矣，世皆曰：使贺且未死，少加以理，奴仆命骚可也。杜牧之
晦庵论李贺诗
李贺较怪得些子，不如太白自在。又曰贺诗巧。
高轩过
李贺年七岁，以长短之制，名动京华。时韩文公与皇甫湜览贺所作，奇之，因联骑造门求见。贺总角荷衣而出，二公不之信，因令面赋一篇。贺承命，欣然操觚染翰，旁若无人，仍名曰高轩过。云： 华裾织翠青如葱。金环压辔摇玲珑。马蹄隐隐声隆隆。入门下马气如虹。东京才子文章公。二十八宿罗心胸。元精耿耿贯当中。殿前作赋声摩空。笔补造化天无功。厖眉书客感秋蓬。谁知死草生华风。我今垂翅附冥鸿。他日不羞蛇作龙。 二公大惊，遂以所乘马，命联镳而还所居，亲为束发。后举进士。贺父名瑨，或谤贺不避家讳，韩文公特为著辨讳一篇。摭言
古锦囊
李贺未始立题，然后为诗，如他人牵合程课者。每旦出，小奚奴背古锦囊，遇所得，书投囊中，及暮归足成之。本传
杨花扑帐春云热
长吉诗云： 杨花扑帐春云热， 才力绝人远甚。如 柳塘春水慢，花坞夕阳迟。 虽为欧阳公所称，然不迨长吉之语。许彦周诗话
桃花乱落如红雨
长吉有 桃花乱落如红雨 之句，以此名世。余观刘禹锡云： 花枝满空迷处所，摇动繁英坠红雨。 刘、李出一时，决非相为剽窃。复斋谩录
刘宾客
独步元和
刘梦得竹枝九章，词意高妙，元和间诚可以独步。道风俗而不俚，追古昔而不愧；比之杜子美夔州歌，所谓同工而异曲也。昔子瞻尝闻余咏第一篇，叹曰：此奔轶绝尘，不可追也。淮阴行情调殊丽，语意尤稳切，白乐天、元微之为之，皆不入此律也。唯 无耐脱菜时 不可解，当待博物洽闻者说也。三阁词四章，可以配黍离之诗，有国存亡之鉴也。大概梦得乐府小章优于大篇，诗优于它文耳。山谷
用意深远
苏子由晚年多令人学刘禹锡诗，以为用意深远，有曲折处。后因见梦得历阳诗云： 一夕为湖地，千年列郡名。霸王迷路处，亚父所封城。 皆历阳事，语意雄健，后殆难继也。吕氏童蒙训
明月可中庭
山谷至庐山一寺，与群僧围炉，因举生公讲堂诗，末云： 一方明月可中庭。 一僧率尔云：何不曰 一方明月满中庭？ 山谷笑去。洪驹父诗话
平淮西诗
人岂不自知耶！及自爱其文章，乃更大缪，何也！刘禹锡诗固有好处，及其自称平淮西诗云 城中喔喔晨鸡鸣，城头鼓角声和平 ，为尽李愬之美；又云 始知元和十四载，四海重见升平年 ，为尽宪宗之美，吾不知此两联为何等语也！贾岛云： 独行潭底影，数息树边身。 其自注云： 二句三年得，一吟双泪流。知音如不赏，归卧故山秋。 不知此两句有何难道，至于三年始成，而一吟下泪也！隐居诗话
乐天评诗
杜甫善评诗，其称薛稷诗云： 驱车越陕郊，北顾临大河。 美矣。又称李邕六公篇，恨不见之，皇甫湜题浯溪颂云： 次山有文章，可惋只在碎！ 亦善评文者。若白居易，殊不善评诗。其称徐凝瀑布诗云： 千古长如白练飞，一条界破青山色。 又称刘禹锡 雪里高山头白早，海中仙果子生迟。  沉舟侧畔千帆过，病树前头万木春。 此皆常语也，禹锡自有可称之句甚多，顾不能知之耳！隐居诗话
棋诗
梦得观棋歌云： 初疑磊落曙天星，次见搏击三秋兵。雁行布阵众未晓，虎穴得子人皆惊。 余尝爱此数语，能模写弈棋之趣，梦得必高于手谈也。至东坡观棋，则云： 胜固欣然，败亦可喜，优哉游哉，聊复尔耳。 盖东坡素不解棋，不究此味也。渔隐
常建
佳句
丹阳殷璠，撰河岳英灵集，首列常建诗，爱其 山光悦鸟性，潭影空人心 之句，以为警策。欧公又爱建 竹径通幽处，禅房花木深 ，欲效建作数语，竟不能得，以为恨。予谓建此诗全篇皆工，不独此两联而已。其诗曰： 清晨入古寺，初日照高林。竹径通幽处，禅房花木深。山光悦鸟性，潭影空人心。万籁此俱寂，但闻钟磬音。 洪驹甫诗话
常建诗 竹径通幽处，禅房花木深 ，欧阳文忠公最爱赏，以为不可及。此语诚可人意，然于公何足道！岂非厌饫刍豢，反思螺蛤耶！东坡


涪翁
宗派图
吕居仁近时以诗得名，自言传衣江西，尝作宗派图，自豫章以降，列陈师道、潘大临、谢逸、洪刍、饶节、僧祖可、徐俯、洪朋、林敏修、洪炎、汪革、李錞、韩驹、李彭、晁冲之、江端本、杨符、谢薖、夏倪、林敏功、潘大观、何觊、王直方、僧善权、高荷，合二十五人，以为法嗣。谓其源流皆出豫章也，其宗派图序数百言，大略云：唐自李、杜之出，焜燿一世，后之言诗者，皆莫能及。至韩、柳、孟郊、张籍诸人，激昂奋厉，终不能与前作者并。元和以后至国朝，歌诗之作或传者，多依效旧文，未尽所趣。惟豫章始大出而力振之，抑扬反覆，尽兼众体，而后学者同作并和，虽体制或异，要皆所传者一。予故录其名字，以遗来者。余窃谓豫章自出机杼，别成一家，清新奇巧，是其所长；若言抑扬反覆，尽兼众体，则非也。元和至今，骚翁墨客，代不乏人，观其英词杰句，真能发明古人不到处，卓然成立者甚众。若言多依效旧文，未尽所趣，又非也。所列二十五人，其间知名之士，有诗句传于世，为时所称道者，止数人而已；其余无闻焉，亦滥登其列。居仁此图之作，选择勿精，议论不公，余是以辨之。渔隐
得意句
蜀人石翼，黄鲁直在黔中时游从最久。尝言见鲁直自矜诗一联云： 人得交游是风月，天开图画即江山。 以为晚年最得意，每举以教人，而终不能成篇，盖不欲以常语杂之。然鲁直自有 山围燕坐图画出，水作夜窗风雨来。 余以谓气格当胜前联也。石林诗话
乞猫诗
乞猫诗： 秋来鼠辈欺猫死，窥瓮翻盆搅夜眠。闻道狸奴将数子，买鱼穿柳聘衘蝉。 虽滑稽而可喜。千岁而下，读者如新。后山诗话
少作
世传山谷七岁作牧童诗云： 骑牛远远过前村，吹笛风斜隔陇闻。多少长安名利客，机关用尽不如君。 桐江诗话
鲁直少警悟，八岁作诗送人赴举云： 送君归去明主前，若问旧时黄庭坚，谪在人间今八年。 此已非髫稚语矣。
奇语
山谷谓洪龟父曰： 甥最爱老舅诗中何语？龟父举 蜂房各自开户牖，蚁穴或梦封侯王。  黄流不解涴明月，碧树为我生凉秋。 以为深类工部。山谷云：得之矣。肠字韵茶诗，山谷自和云： 曲岂团蒲听煮汤，煎成车声绕羊肠。 东坡见之云：黄九怎得不穷！张文潜尝谓余曰：黄九似 桃李春风一杯酒，江湖夜雨十年灯。 真是奇语。苕溪渔隐曰：汪彦章有 千里江山渔笛晚，十年灯火客毡寒 之句，效山谷体也。余亦尝效此体，作一联云： 钓艇江湖千里梦，客毡风雪十年寒。 王直方诗话
句相似
鲁直过平舆怀李子先诗： 世上岂无千里马，人中难得九方皋。 题徐孺子祠堂诗： 白屋可能无孺子，黄堂不是欠陈蕃。 二诗命意绝相似，盖叹知音者难得耳。渔隐
苏黄相讥
元祐文章，世称苏黄。然二公当时争名，互相讥诮。东坡尝云：黄鲁直诗文如蝤蛑、江珧柱，格韵高绝，盘飧尽废；然不可多食，多食则发风动气。山谷亦云：盖有文章妙一世，而诗句不逮古人者。此指东坡而言也。二公文章，自今视之，世自有公论，岂至各如前言。盖一时争名之词耳！俗人便以为诚然，遂为讥议，所谓 蚍蜉撼大树，可笑不自量 者耶！渔隐
有补于世
读鲁直诗，如见鲁仲连、李太白，不敢复论鄙事，虽若不适用，然不为无补于世。东坡
少游文潜评论
山谷旧所作诗文，名以焦尾弊帚，少游云：每览此编，辄怅然终日，殆忘食事，邈然有二汉之风。今交游中以文墨称者，未见其比。所谓珠玉在傍，觉我形秽也。有学者问文潜模范，曰：看退听稿。盖山谷在馆中时，自号所居曰退听堂。王直方诗话
出奇之过
后山谓鲁直作诗，过于出奇，诚哉，是言也！如和文潜赠无咎诗： 本心如日月，利欲食之既。 王圣涂二亭歌： 绝去薮泽之罗兮，官于落羽。 洪玉父云：鲁直言罗者得落羽以输官。凡此之类，出奇之过也。渔隐
过于出奇
唐人不学杜诗，惟唐彦谦与今黄庶、谢景初学之。鲁直，黄之子，谢之婿；其于二父，犹子美之于审言也。然过于出奇，不如杜之遇物而奇也。三江五湖，平漫千里，因风景而奇耳。后山诗话
用新奇字
黄庭坚喜作诗得名，好用南朝人语，专求古人未使之一二奇字，缀葺而成诗，自以为工，其实所见之僻也。故句虽新奇，而气乏浑厚。吾尝作诗题其编后，略曰： 端求古人遗，琢抉手不停。方其得玑羽，往往失鹏鲸。 盖谓是也。隐居诗话
诚斋纪逸诗
予昔为零陵丞，尝肩舆过一野寺前，壁间有山谷亲笔一诗，予小立肩舆，诵之三过，既归书之，止记一联云： 春将国艳薰花骨，日借黄金缕水纹。 今集中无之。
陈履常
得意诗
 书当快意读易尽，客有可人期不来。世事相违每如此，好怀百岁几回开。 其后又寄黄充前四句云： 俗子推不去，可人废招呼。世事每如此，我生亦何娱。 盖无己得意，故两见之。复斋漫录
相似句
乐天有诗云： 醉貌如霜叶，虽红不是春。 东坡有诗云： 儿童误喜朱颜在，一笑那知是酒红。 郑谷有诗云： 衰鬓霜供白，愁颜酒借红。 老杜有诗云： 发少何劳白，颜衰肯更红！ 无己诗云： 发短愁催白，颜衰酒借红。 皆相类也。然无己初出此一联，大为当时诸公所称赏。王直方诗话
秀句
陈留市中有刀镊工，随其所得，为一日费，醉吟于市，负其子以行歌。江端礼以为达者，为作传，而要无己作诗。有 闭门十日雨，吟作饥鸢声 之句，大为山谷所爱。山谷亦拟作，有云： 养性霜刀在，阅人清镜空。 王直方
雁诗
杜牧之早雁云： 仙掌月明孤影过，长门灯暗数声来。 六一居士汴河闻雁云： 野岸柳黄霜正白，五更惊破客愁眠。 皆言幽怨羁旅，闻雁声而生愁思。至后山则不然，但云： 远道勤相唤，羁怀误作愁。 则全不蹈袭也。渔隐
近世诗人莫及
无己赋宗室画诗： 滕王蛱蝶江都马， 滕王 原作 膝王 ，误，改之。——哈哈儿注。一纸千金不当价。 又作曾子固挽辞： 丘园无起日，江汉有东流。 近世诗人莫及。许彦周诗话
学诗如学仙
无己诗云： 学诗如学仙，时至骨自换。 山谷亦有 学诗如学道 之句。若语意俱胜，当以无己为优。王直方议论不公，遂云：陈三所得，岂其苗裔耶！意谓其出于山谷，不足信也。渔隐
炫耀太甚
无己尝作小放歌行两篇，其一云： 春风永巷闭娉婷，长使青楼误得名。不惜卷帘通一顾，怕君著眼未分明。 其一云： 当年不嫁惜娉婷，傅白施朱作后生。说与傍人须早计，随宜梳洗莫倾城。 山谷云：无己他日作诗，语极高古，至于此篇，则顾影裴回，炫耀太甚。王直方诗话
寇国宝诗
 黄叶西陂水漫流，蘧篨风急送扁舟。夕阳暝色来千里，人语鸡声共一丘。 寇国宝，徐州人，久从陈无己学。乃知文章渊源，有所自来，亦不难辨，恨不得多见之也。石林诗话
秦太虚
品题
东坡尝有书荐少游于荆公云：向屡言高邮进士秦观太虚，公亦粗知其人，今得其诗文数十首拜呈。词格高下，固已无逃于左右。外此博综史传，通晓佛书，若此类未易一一数也。荆公答书云：示及秦君诗，适叶致远一见，亦以谓清新婉丽，鲍、谢似之。公奇秦君，口之而不置；我得其诗，手之而不释。又闻秦君尝学至言妙道，无乃笑我与公嗜好过乎！渔隐
诗甚丽
少游诗甚丽，如 翡翠侧身窥绿醑，蜻蜓偷眼避红妆。 又 海棠花发麝香眠 ，又 青虫相对吐秋丝 之句是也。雪浪斋日记
严重高古
 雨砌坠危芳，风轩纳飞絮 之类，李公择以为谢家兄弟得意不能过也。少游过岭后诗，严重高古，自成一家，与旧作不同。吕氏童蒙训
诸诗
少游汝南作教官日，郡将向宗回团练有登城诗，少游次韵两篇云： 沄沄汝水抱城根，野色偷春入烧痕。千点湘妃枝上泪，一声杜宇水边魂。遥怜鸿隙陂穿路，尚想元和贼负恩。粉蝶朱垣都过了，恍如陶侃梦天门。  庖烟起处认孤村。天色清寒不见痕。车辋湖边梅溅泪，壶公祠畔月销魂。封疆尽是春秋国，庙食多怀将相恩。试问李斯长叹后，谁牵黄犬出东门。 又尝于程文通会间赋牵牛花诗云： 银汉初移漏欲残，步虚人倚玉栏干。仙衣染得天边碧，乞与人间向晓看。 又一岁，太守王左丞二月十一日生日，程文通诸人前期袖寿诗草谒少游，问曰：左丞生日，必有佳作。少游以诗草示之，乃压小青字韵俱尽。首云： 元气钟英伟，东皇赋炳灵。蓂敷十一荚，椿茂八千龄。汗血来西极，抟风出北溟。 诸人愕然相视，读毕，俱不敢出袖中之草，唯唯而退。桐江诗话
张秦
元祐初，与秦少游、张文潜论诗，二公谓不然。久之，东坡先生以为一代之诗当推鲁直。二公遂舍旧而图新。其初改辕易辙，如枯弦敝轸，虽成声而跌宕不满人耳；少焉遂使师旷忘味，钟期改容也。
张文潜
佳句
文潜诗云： 新月已生飞鸟外，落霞更在夕阳西。 盖用郎士元送杨中丞和番诗耳。郎诗云： 河阳飞鸟外，雪岭大荒西。
元祐中，诸公以上巳日会西池，王仲至有二诗，文潜和之最工。云： 翠浪有声黄帽动，春风无力彩旗垂。 少游有 已烦逸少书陈迹，更属相如赋上林 之句，诸人亦以为难及。王直方诗话
顷见晁无咎举文潜 斜日两竿眠犊晚，春波一顷去凫寒。 自以为莫能及。苕溪渔隐曰：文潜夜直馆中诗云： 苍龙挂斗寒垂地，翡翠浮花暖作春。 亦佳句也。石林诗话
 白头青鬓隔存没，落日断霞无古今。 此文潜过宋都诗，气格似不减老杜也。 千山送客东西路，一树照人南北枝。 此王康功诗，语意新奇。王直方诗话
自然奇逸
文潜诗自然奇逸，非他人可及。如 秋明树外天 ， 客灯青映壁，城角冷吟霜 ， 浅山寒带水，旱日白吹风 ， 川鸣半夜雨，卧冷五更秋 之类，迥出时流，虽是天资，亦学可及。学者若能常玩味此等语，自然有变化处也。吕氏童蒙训
不食烟火人语
文潜先与周翰公择辈来饮余家，作长句；后数十日，再同东坡来，读其诗叹息云：此不是吃烟火食人道底言语。盖其间有 潄井消午醉，扫花坐晚凉。众绿结夏帷，老红驻春妆。 之句也。此诗首句云： 朝衫冲晓尘，归帽障夕阳。日月马上过，诗书箧中藏。 造语极工。王直方诗话
韩子苍
语意妙绝
李伯时画太一真人，卧一大莲叶中，手执书卷仰读，萧然有物外思。韩子苍有诗题其上云： 太一真人莲叶舟，脱巾露发寒飕飕。轻风为帆浪为楫，卧看玉宇浮中流。中流荡漾翠绡舞，稳如龙骧万斛举。不是峰头十丈花，世间那得叶如许。龙眠画手老入神，尺素幻出真天人。恍然坐我水仙府，苍烟万顷波粼粼。玉堂学士今刘向，禁直岧峣九天上，不须对此融心神，会植青藜夜相访。 子苍此语，语意妙绝，真能咏尽此画也。渔隐
冬日诗
子苍有和李上舍冬日诗，最为世所推。故商老有黄叶之句。全篇云： 北风吹日昼多阴，日暮拥阶黄叶深。倦鹊绕枝翻冻影，飞鸿摩月坠孤音。推愁不去如相觅，与老无期稍见侵。顾藉微官少年事，病来那复一分心。 复斋漫录
茶筅子诗
子苍谢人寄茶筅子诗云： 看君眉宇真龙种，犹解横身战雪涛。 卢骏元亦有此诗云： 到底此君高韵在，清风两腋为渠生。 皆善赋咏者，然卢优于韩。渔隐
王逢原
佳句
逢原集中佳句颇多。如读老杜诗： 镌劖物象三千首，照耀乾坤四百春。 瓜洲渡云： 风力引云行玉马，水光连日动金蛇。 谢满子权寄诗云： 九原黄土英灵活，万古青天霹雳飞。 桐江诗话
蔡天启
申王画马图诗
东坡集中，有申王画马图诗，即天启作；气格有类东坡，世因误收入。其后姑苏居世英家刊东坡前后集，遂删去。今录之云： 天宝诸王爱名马，千金争致华轩下。当时不独玉花骢，飞电流云绝潇洒。两坊岐薛宁与申，凭陵内厩多清新。肉鬃汗血尽龙种，紫袍玉带真天人。骊山射猎包原隰，御前急诏穿围入。扬鞭一蹙破霜蹄，万骑如风不能入。雁飞兔走惊弦开，翠华按辔从天回。五家锦绣遍山谷，百里鸟珥遗尘埃。青骡蜀栈西超忽，高准浓蛾散荆棘。苜蓿连天鸟自飞，五陵佳气春萧瑟。 渔隐丛话
佳句
天启诗 城响涛头入，江昏雨脚斜。  柳间黄鸟路，波底白鸥天。 皆佳句。松江诗最奇云： 断蓬帆影天平入，夹镜波光水到流。 雪浪斋日记
荆公诗
王荆公在钟山，有马甚恶，蹄啮不可近。一日，两校牵至庭下，告公请鬻之。天启时在坐曰：世安有不可调之马，第久不骑，骄耳。即起捉其鬃，一跃而上，不用衔勒，驰数十里而还。荆公大壮之。即作集句诗赠之： 蔡子勇成癖，能骑生马驹 者，后有 身著青衫骑恶马，日行三百尚嫌迟。心源落落堪为将，却是君王未备知。 士大夫自是盛传荆公以将帅之材许之。绍圣初，章申公当国，首欲进天启侍从，会执政有不悦者，乃出为永兴军路提举常平；因欲稍迁为帅，会丁内艰不果，犹是用荆公遗意也。石林诗话
俞秀老清老
品藻
俞紫芝，扬州人，少有高行，不娶，得浮屠氏心法，所至翛然，而工于诗。王荆公居钟山，秀老数相往来，尤爱重之，每见于诗。所谓 公诗何以解人愁，初日芙蕖映碧流。未怕元刘争独步，不妨陶谢与同游 是也。秀老尝有 夜深童子唤不起，猛虎一声山月高 之句，尤为荆公所赏。和云： 新诗比旧仍增峭，若许追攀莫太高。 秀老卒于元祐初，惜时无发明者，不得与林和靖一流概见于隐逸。其弟澹，字清老，亦不娶，滑稽善谐谑，洞晓音律，能歌，荆公亦喜之。晚年作渔家傲等乐府数阕，每山行，即使澹歌之。然澹使酒好骂，不若秀老之恬静。一日见公云：吾欲为浮屠，但贫无钱买祠部耳。公欣然为置祠部，澹约日祝发，既过期，寂无耗，公问其然，澹徐曰：吾思僧亦不易为，公所赠祠部，已送酒家偿旧债矣。公为之大笑。黄鲁直赠澹诗，其一有云： 有客梦超俗，去发脱儒冠。平明视青镜，正尔良独难。 盖述荆公事也。苕溪渔隐曰：鲁直与清老同学，所谓后数年见之，儒冠自若也，则清老实曾为僧可知。而此以为祠部送酒家偿旧债，石林之言非也。石林诗话
警联
俞紫芝，字秀老，喜作诗，人未知之；荆公爱焉，手写其一联： 有时俗事不称意，无限好山都上心。 于所持扇，众始异焉。弟清老，亦修洁可喜，俱从山欲游。山谷所书 钓鱼船上谢三郎 一帖，石刻在金山寺，鸡林每入贡，辄市模本数百以归，亦秀老词也。潘子真诗话
松声诗其词极佳： 万壑摇苍烟，百滩度流水。下有跨驴人，萧萧吹冻耳。 冷斋夜话
袁世弼
遒丽奇壮
世弼能为诗，慕韦应物，而遒丽奇壮过之。王介甫尝手书世弼赠郭功父诗云： 方山忆共泛金船，屈指于今五六年。风送梨花吹醉面，月和溪水上归鞯。浮生聚散应难料，末路穷通尽偶然。欲问故人牢落事，鹿裘深入白云眠。 世弼自号遯翁，临死一篇尤佳： 青霭千峰暝，悲风万古呼。其谁挂宝剑，应有奠生刍。皎月东方陨，长松夜壑枯。山泉吾所爱，声到夜台无？ 王直方诗话
荆公手写其诗
荆公居金陵，为功甫手写所赋诗一轴，有 从来多病王僧祐，自小能文谢惠连。各厌尘劳思物外，莫辞携手访林泉。 又曰： 雪后姑溪水更深，冥冥寒雨作连阴。旅怀未可顿消遣，思与洛生溪上吟。 此两篇，世弼赠功甫诗也。世弼年十七，题百尺山诗云： 琼田收罢亚，玉溜注琅玕。 读书最苦，因尔臞瘠，没时才三十四岁。自作墓铭，述其平生，有诗文十卷，号遯翁集。潘子真诗话
郭功甫
凤凰台诗
郭功甫尝与王荆公登金陵凤凰台，追次李太白韵，援笔立成，一座尽倾。白句人能诵之，郭诗罕有记者，今俱纪之。太白云： 凤凰台上凤凰游，凤去台空江自流。吴宫花草埋幽径，晋国衣冠成古丘。三山半落青天外，二水中分白鹭洲。总为浮云能蔽日，长安不见使人愁。 功甫云： 高台不见凤凰游，浩浩长江入海流，舞罢青娥同去国，战残白骨尚盈丘。风摇落日吹行棹，潮拥新沙换故洲。结绮临春无处觅，年年荒草向人愁。 余话
警句
郭祥正，字功父，自梅圣俞赠诗有 采石月下闻谪仙 ，以为李白后身，缘此有名。功父有金山行： 鸟飞不尽暮天碧，渔歌忽断芦花风。 大为荆公所赏。东坡守钱塘，功父过之，出诗一轴示东坡，先自吟诵，声振左右；既罢，谓坡曰：祥正此诗几分来？坡曰：十分来也。祥正惊喜问之，坡曰：七分来是读，三分来是诗，岂不十分也。王直方诗话
金山行
功甫金山行，造语豪壮，世多不见全篇，今录于左方： 金山杳在沧溟中，雪崖冰柱浮仙宫。乾坤扶持自今古，日月仿佛缠西东。我泛灵槎出尘世，搜索异境窥神工。一朝登临重叹息，四时想像何其雄。卷帘夜阁挂北斗，大鲸驾浪吹长空。舟摧岸断岂足数，往往霹雳捶蛟龙。寒蟾八月荡瑶海，秋光上下磨青铜。鸟飞不尽暮天碧，渔歌忽断芦花风。蓬莱久闻未成往，壮观绝致遥应同。潮生潮落夜还晓，物与数会谁能穷！百年形影浪自苦，便欲此地安微躬。白云南来入远望，又起归兴随征鸿。 渔隐
山居
功甫曾题人山居一联云： 谢家庄上无多景，只有黄鹂三两声。 荆公命工绘为图，自题其上云：此是功甫题山居诗处。即遣人以金酒钟并图遣之。遯斋闲览
清逸诗
袁世弼，南昌人，宦游当涂时，功甫尚未冠也。世弼爱其才，荐于梅圣俞，自尔有声。功甫尝谓吾大父清逸云：教载汲引，袁二丈力也；蒿理三尺，不敢忘其赐。功甫既壮，颇恃其才力，下笔曾不经意；论者或惜其造语无刻励之功。清逸云：如功甫岂易得！但寘作者中，便觉有优劣耳。正如晋楚之轻剽，不当威文之节制也。清逸尝有诗戏之云： 休恨古人不见我，尤喜江东独有名。尽怪阿戎从幼异，人疑太白是前生。云间鸾凤人间现，天上麒麟地上行。诗律暮年谁可敌，笔端谈笑扫千兵。 潘子真诗话
圣俞以为李白后身
梅圣俞采石月赠功甫云： 采石月下访谪仙，夜披锦袍坐钓船。醉中爱月江底悬，以手弄月身翻然。不应暴落饥蛟涎，便当骑鱼上青天。青山有冢人谩传，却来人间知几年。在昔孰识汾阳王，纳官贳死义难忘。今观郭裔奇俊郎，眉目真似攻文章。死生往复犹康庄，树穴探环知姓羊。 李白从永王璘之辟，璘败当诛，郭子仪请解官以赎，有诏长流夜郎。圣俞用此事，尤为亲切，若非姓郭，亦难用矣。渔隐
贺方回
望夫石
贺铸，字方回，尝作一绝，题于定林寺云： 破冰泉脉漱篱根，坏衲遥疑挂树猿。蜡屐旧痕寻不见，东风先为我开门。 荆公见之，大相称赏，缘此知名。方回尝作望夫石诗云： 亭亭思妇石，下阅几人代。荡子长不归，山椒久相待。微云荫发彩，初月辉娥黛。秋雨叠苔衣，春风舞罗带。宛然姑射人，矫首尘冥外。陈迹遂无穷，佳期从莫再。脱如鲁秋氏，妄结桑下爱。玉质委渊沙，悠悠复安在！ 交游间无不爱之。王直方诗话
张子野
三影
子野尝有诗云： 浮萍断处见山影 ；又长短句云： 云破月来花弄影 ；又云： 隔墙送过秋千影。 并脍炙人口，世谓张三影。高斋诗话
佳句
子野诗笔老健，歌词乃其余波耳。湖州西溪诗云： 浮萍断处见山影，野艇归时闻草声。 与予和诗云： 愁似鳏鱼知夜永，懒同蝴蝶为春忙。 若此之类，亦可追配古人；而世俗但称其歌词。昔周昉画人物皆入神品，而世俗但知有周昉士女，盖所谓未见好德如好色者也。东坡
东坡诗
子野能为诗及乐府，至老不衰。居钱塘，苏子瞻作倅时，年已八十余，视听不衰，家犹蓄声妓。子瞻尝赠以诗云： 诗人老去莺莺在，公子归来燕燕忙。 盖全用张氏故事戏之。石林诗话
谢无逸
有古意
谢无逸学古高洁，文词煅炼，篇篇有古意，尤工于诗。予尝爱其送董元达诗云： 读书不作儒生酸，跃马西入金城关。塞垣苦寒风气恶，归来面皱须眉斑。先皇召见延和殿，议论慷慨天开颜。谤书盈箧不复辨，脱身来看江南山。长江衮衮蛟龙怒，扁舟此去何当还。大梁城里定相见，玉川破屋应数间。 又寄隐居士诗云： 处士骨相不封侯，卜居但得林塘幽。家藏玉唾几千卷，手校韦编三十秋。相知四海孰青眼？高卧一庵今白头。襄阳耆旧节独苦，只有庞公不入州。 淮南潘邠老，与之甚熟；二公皆老死布衣，士议惜之。漫叟诗话
佳句
谢逸字无逸，临川韵人胜士也。工诗能文，黄鲁直读其诗曰：晁、张流也，恨未识之耳。无逸诗曰： 老凤垂头噤不语，枯木槎牙噪春鸟。 又曰： 贪夫蚁旋磨，冷官鱼上竹。 又曰： 山寒石发瘦，水落溪毛凋。 皆为鲁直所称赏。冷斋夜话
邢敦夫
龙眠图诗
双井黄叔达，字知命。初自江南来，与彭城陈履常俱谒法云禅师于城南，夜归过龙眠李伯时，知命衣白衫，骑驴，缘道摇头而歌，履常负杖挟囊于后，一市大惊，以为异人。伯时因画为图，而邢敦夫作长歌云： 长安城头乌欲栖，长安道上行人稀。浮云卷尽暮天碧，但有明月流清辉。君独骑驴向何处，头上倒着白接篱。长吟搔首望明月，不学山翁醉似泥。到得城中灯火闹，小儿拍手拦街笑。道旁观者那得知，相逢疑是商山皓。龙眠居士画无比，摇毫弄笔长风起。酒酣闭目望穷途，纸上轩昂无乃似。君不学长安游侠夸少年，臂鹰挟弹章台道。君不能提携长剑取灵武，指挥猛士驱貔虎。胡为脚踏梁宋尘，终日飘飘无定所。武陵桃源春欲暮，白水青山起烟雾。竹杖芒鞋归去来，头巾好挂三花树。 惇夫时年未二十也。王直方诗话
幼敏
邢居实字惇夫，年少豪迈，所与游皆一时名士。年十四五时，尝作明妃引，末云： 安得壮士霍嫖姚，缚取呼韩作编户。 诸公多称之。既卒，余收拾其残草，编成一集。号曰呻吟。惇夫自少便多憔悴感慨之意，其作秋怀诗云： 高歌感人心，心悲将奈何！ 其作枣阳道中感兴： 有意问山神，此生复来否？ 已而果卒于汉东。惇夫之卒也，山谷以诗哭之云： 诗到随州更老成，江山为助笔纵横。眼看白璧埋黄壤，何况人间父子情。 盖谓惇夫与其父，歆、向也。王直方诗话
潘邠老
天下奇才
 白鸟没飞烟，微风逆上船。江从樊口转，山自武昌连。日月悬终古，乾坤别逝川。罗浮南斗外，黔府古河边。  波浪三江口，风云八字山。断崖东北际，虚艇有无间。卧柳堆生岸，跳鱼水捣湾。悠然小轩冕，幽兴满乡关。  西山连虎穴，赤壁隐龙宫。形胜三分国，波流万世功。沙明拳宿鹭，天阔退飞鸿。最羡鱼竿客，归船雨打篷。  落日春江上，无人倚杖时。私蛙鸣鼓吹，官柳舞腰肢。猎远频翻臂，渔深数治丝。我犹无彼是，风岂有雄雌。 此邠老江间所赋也。邠老，唐太仆卿季荀之后，衢之曾孙，鲠之子，寓居齐安，得句法于东坡；顷与洪驹父、徐师川、洎予友善。山谷尝称：邠老，天下奇才也。其为诗文，他皆称是。年未五十以殁，良可惜也。潘子真诗话
胡少汲
与刘邦直诗
胡少汲与刘邦直诗： 梦魂南北昧平生，解逅相逢意已倾。楚国山川千叠远，随堤烟雨一帆轻。我无健笔翻三峡，君有长才肃五兵。同是行人更分手，不堪风树作离声。 少汲，后生中豪士也，读书作文，殊不尘埃，使之不倦，虽竞爽者未易追也。 同是行人更分手 ，佳句也； 解逅相逢意已倾 ，已道了刘三十一矣。山谷
山字韵诗
少汲宣和间在河朔作漕日，同官陈亨伯辈唱和山字韵诗，少汲最后和成，人皆叹服。诗云： 章句飘飘续小山，古风萧瑟笔追还。海鹏共击三千里，铁马同归十二闲。功业会看钟鼎上，声华已在缙绅间。他年记忆怜衰老，为报西川引一班。 苕溪渔隐曰：元丰间王平甫有 海鹏未击三千里，天马须归十二闲 之句，甚为一时诸公所称道；今少汲乃云： 海鹏共击三千里，铁马同归十二闲 ，岂非剽平甫之句，但易此三字，以为己作耶！桐江诗话
徐仲车
佳作
徐积，字仲车，古之独行也，于陵仲子不能过；然其诗文则怪而放，如玉川子，此一反也。耳聩甚，画地为字，乃始通语，终日面壁坐，不与人接，而四方事无不周知其详；虽新且密，无不先知，此二反也。苕溪渔隐曰：余尝记仲车二诗，有云： 淮之水，淮之水。春风吹，春风洗。青于蓝，绿染指。鱼不来，鸥不起。潋潋滟滟天尽头，只见孤帆不见舟。残阳欲落未落处，尽是人间今古愁。今古愁，可奈何！莫使骚人闻棹歌。我曹尽是浩歌客，笑声酒面春风和。 又咏蒲扇诗云： 妾有一尺绢，以为身上衣。自织青溪蒲，团团手中持。朝携麦陇去，暮汲井泉归。无人不看妾，不使见蛾眉。 皆佳作也。东坡
杨公济
莼菜诗
杨蟠，字公济，尝为莼菜诗云： 休说江东春日寒，到来且觅鉴湖船。鹤生嫩顶浮新紫，龙脱香髯带旧涎。玉割鲈鱼迎刃滑，香炊稻饭落匙圆。归期不待秋风起，漉酒调羹任我年。 时人以为读其诗，不必食莼羹然后知其味也。王直方诗话
张芸叟
西征二绝
张舜民，字芸叟，邠人也，通练四事，稍能诗。从高遵裕西征回中，作诗二绝。一云： 灵州城下千株柳，总被官军斫作薪。他日玉关归去路，将何攀折赠行人！ 一云： 青铜峡里韦州路，十去从军九不回。白骨似沙沙似雪，将军莫上望乡台。 为转运判官李察闻奏得罪，贬郴州鉴税。东坡
唐子西
佳句
子西上张天觉内前行云： 内前车马拨不开，文德殿下宣麻回。紫微侍郎拜右相，中使押赴文昌台。 此语善于叙事，质而不俚。又云： 周公礼乐未要作，致身姚宋亦不恶。向来两翁当国年，民间斗米才四钱。 此语善于讽谕，当而有理。皆可法也。湖上云： 佳月明作哲，好风圣之清。 栖禅暮归云： 草青仍过雨，山紫更斜阳。 语意俱新。渔隐
王仲至
联句
仲至与少游谒恭敏李公，饭于燕闲堂，即席联句云： 黄叶山头初带雪，绿波尊酒暂回春。钦臣已闻璧月琼枝句，更著朝云暮雨人。观老愧红妆翻曲妙，喜逢佳客放怀新。钦臣天明又出桃源去，仙境何时再问津。观
绝句
仲至使辽回，谒恭敏李公，席中赋诗云： 穹庐三月已淹留，白草黄云见即愁。满袖尘埃何处洗，李家池上海棠洲。 复斋漫录


风骚句法
五言
万象入壶上接下下连上
野旷天低树，江清月近人。石梁高泻月，樵路细侵云。
重轮倒影上下接连
落日下平楚，孤烟生洞庭。波光摇海月，星影入城楼。
新月惊龟上接下
金波丽鳷鹊，玉绳低建章。晓云僧衲润，残月客帆明。
衣衮乘龙下连上
卷幔来风远，移床得月多。水涵天影阔，山拔地形高。
真人御风高步清虚
白露明河影，清风淡月华。露彩方泛滟，月华始徘徊。
常娥奔月脱弃尘凡
看竹云垂地，寻僧雪满船。凿池寒月入，扫地白云生。
公明布卦推究物情
马倦时衔草，人疲数望城。犬迎曾宿客，鸦护落巢儿。
东方占鹊精穷物理
芹泥随燕嘴，花粉上蜂须。鱼烂缘吞铒，蛾燋为扑灯。
陶壁飞梭雷电交驰
江声秋入寺，雨气夜侵楼。雪埋寒树短，云压夜城低。
碧海求珠采摭故实
舜耕余草木，禹凿旧山川。卿月升金掌，王春度玉墀。
华林撷芳搜捕事迹
山藏伯禹穴，城压伍胥涛。鸥眠陶令醉，鹤唳屈原醒。
闲云惹碧人逐景
石缝衔枯草，查根渍古苔。林迸穿篱笋，藤飘落水花。
游丝拖翠景逐人
石角钩衣破，藤枝刺眼新。步壑风吹面，看松露滴身。
怪石笼云物对景
春波何恨绿，白鸟自由飞。夕寒山翠重，秋静雁行高。
晚山衔日景对物
寒禽栖古柳，破月入微云。晓来山鸟闹，雨过杏花稀。
风转断蓬寄迹
高鸟黄云暮，寒蝉碧树秋。十暑岷山葛，三霜楚户砧。
鳞处涸辙穷命
万事已黄发，残生随白鸥。不爨井晨冻，无衣床夜寒。
龙吟虎啸飞动
野云低度水，檐雨细随风。乱云低薄暮，急雪舞回风。
鹤盘凤翥变动
林花扫更落，径草踏还生。泉声到池尽，山色上楼多。
枕石漱流抱道
貌将松共瘦，心与竹俱空。雨中耕白水，云外断青山。
拂尘破暗修行
触风香损印，沾雨磬生衣。瓶残秦地水，锡入晋山云。
月浸梨梢明白
萝月挂明镜，松风鸣夜弦。小莲娃欲语，幽笋稚相携。
泉飞云窦清爽
露馆涛惊枕，空庭月伴琴。雪残僧扫石，风动鹤归松。
独鸟投林幽居
门静眠山鹿，阶闲立水禽。秋草闲三径，寒塘独一家。
孤鸿出寒旅情
客愁连蟋蟀，亭古带蒹葭。鸟声非故国，春色是他山。
晓妆呵镜晦明
水暗蒹葭雾，月明杨柳风。绿水明秋日，青山隔暮云。
夜筵灭烛蔽覆
池光不受月，野气欲沉山。雪深迷郢路，云暗失阳台。
文豹隐雾安时
寻泉上山远，看笋出林迟。纸窗明觉晓，布被暖知春。
灵龟曳尾守分
风落收松子，天寒割蜜房。草阁平春水，柴门掩夕阳。
绝壁垂藤攀仰
鸟道挂疏雨，人家残夕阳。远水静林色，微云生夕阳。
佩印还乡喜悦
罢扇风生竹，移床月过庭。乘舟泊山寺，着履到渔家。
江南芳信春
柳色烟中远，莺声雨后新。风轻粉蝶喜，花暖蜜蜂喧。
河朔剧饮夏
乳燕并头语，红葵相对开。清风醒病骨，快雨破烦心。
宋玉生悲秋
晚花惟有菊，寒叶已无蝉。气爽衣裳健，风疏砧杵鸣。
袁安高卧冬
冻瓶粘柱礎，宿火陷炉灰。冻泉依细石，晴雪落长松。
启明戒旦早
林残数枝月，发冷一梳风。路明残月在，山静宿云收。
长庚告昏晚
疏钟吟落照，归路指平芜。牛羊归径险，鸟雀聚枝深。
蜀锦舒空昼
风暖鸟声碎，日高花影重。窥鱼光照鹤，洗钵影摇僧。
承露擎虚夜
露竹偷灯影，烟松护月明。微云淡河汉，疏雨滴梧桐。
珠树敲风风
慢随云叶动，高逐桂枝生。幽涧迷松韵，闲窗动竹声。
宝髻簪花花
紫蜡粘为蒂，红酥点作蕤。落时犹自舞，扫后更闻香。
寒梅欺雪雪
宿浦人迷径，归林鸟失巢。客帆迷古渡，蕃帐隐平沙。
澄江浸月月
影开金镜满，轮抱玉壶清。流处水花急，吐时云叶鲜。
一气飞灰
青门弄烟柳，紫阁舞云松。白发千茎雪，丹心一寸灰。
二剑凌空
池绿苔犹少，林黄柳尚疏。拔青松直上，铺碧水平流。
三星共色
晚果红低树，秋苔绿遍墙。古坛青草合，往事白云空。
四瑞效灵
鸭头新绿水，雁齿小红桥。柳庭垂绿穗，莲浦落红衣。
五色捧笔
石苔萦棹绿，山果拂舟红。浪花吹更白，岚色染还青。
麟角表瑞
虎啸夜林动，鼍鸣秋涧寒。燕静衔泥起，蜂喧抱蕊回。
老蚌含珠
宫莺娇欲醉，檐燕语还飞。随蜂收野蜜，寻麝采生香。
荆山铸鼎
破海鲸波息，登山豹雾开。柱穿蜂溜蜜，栈缺燕添巢。
商岭采芝
小池兼鹤静，古木带蝉秋。将军分虎竹，战士卧龙沙。
连珠散彩
醉上山翁马，寒歌宁戚牛。寒草烟藏虎，高松月照雕。
众星环极继体守文
北斗承三献，南风入五弦。冕旒当翠殿，幢戟满彤庭。
彗气横天除旧布新
业定商周鼎，功包天地炉。风尘三尺剑，社稷一戎衣。
芟除荆棘禁暴
箭飞琼羽合，旗动火云张。鼎鱼犹假息，穴蚁欲何逃。
荡涤腥膻御戎
落日黄云动，阴风白草翻。边月随弓影，胡霜拂剑花。
王民鼓腹讴歌
湛露浮尧酒，薰风起舜歌。汉典方宽律，周官正采诗。
白鹤栖松高尚
石壁藤为路，山窗云作屏。水痕侵岸柳，山翠借厨烟。
玄蝉饮露清洁
白石磨樵斧，青竿理钓丝。篱下黄花菊，丘中白雪琴。
鹪鹩巢林随分
酒熟凭花劝，诗成倩鸟吟。无竹栽芦看，思山叠石为。
精卫填海辛苦
藻密行舟涩，湾多转楫频。栈悬斜闭石，桥断却寻溪。
雷公拭剑晶荧
木落寒郊迥，烟开叠嶂明。沙明连浦月，帆白满船霜。
莲女遗簪弃置
宝剑依尘席，阴符寄药囊。雨拖金锁甲，苔卧绿沉枪。
明鉴张空迫感
古殿吴花草，深宫晋绮罗。行人问宫殿，耕者得珠玑。
竹敲寒梦悽怆
宝筝横塞雁，怨笛落江梅。风叶乱辞木，雪猿清叫山。
火浣重烧始终
皂雕寒始急，天马老能行。落日心犹壮，秋风病欲苏。
陇水分流向背
巢许山林志，夔龙廊庙珍。白日依山尽，黄河入海流。
挥毫染素入画
鹭巢横卧柳，猿饮倒垂藤。千峰随雨暗，一径入云斜。
炫紫夺朱逼真
拂黛月生指，理鬟云满梳。双眸剪秋水，十指剥春葱。
麋鹿相亲山林
乱藤遮石壁，绝涧护云林。篱落生孙竹，门庭上女萝。
枭鸾同处憎爱
惜花愁夜雨，病酒怨春莺。惜蜂收蜜少，嫌蠹曝书频。
洞庭摇橹双句有声
霜猿啼晓梦，岩鸟和秋吟。秋风吹渭水，落叶满长安。
蟾轮辗空双句无声
孤舟依岸静，独鸟向人闲。流年川暗度，往事月空明。
天仙摇珮上句有声
兴阑啼鸟唤，坐久落花多。山虚风落石，楼静月侵门。
阿香挽车下句有声
音书秋雁断，机杼夜蛩催。澄潭写度鸟，空岭应鸣猿。
莺啭乔林先闻后见
海风吹不断，江月照还空。林晚鸟争树，园春蝶护花。
雁阵惊寒先见后闻
塔影挂青汉，钟声和白云。晴虹桥影出，秋雁橹声来。
金鳞跃浪双句俱动
浴凫含藻戏，惊鹭带鱼飞。镜好鸾空舞，帘疏燕误飞。
秋水涵虚双句俱静
竹里柴扉掩，庭前鸟雀行。萧散烟霞晚，凄清天地秋。
香断金猊先动后静
笙歌归院落，灯火下楼台。众鸟高飞尽，孤云独去闲。
高僧出定先静后动
野花寒更发，山月暝还来。秋尽虫声急，夜深山雨重。
竹影扫尘动中有静
听锡樵停斧，窥禅鸟立槎。云穿捣药屋，雪压钓鱼船。
潭底游犀静中有动
古木花犹发，荒台雨尚悬。庭闲花自落，门闭水空流。
飞鸟度池动中有静静中有动
日出众鸟散，山暝孤猿吟。风转云头敛，烟消水面开。
齐学楚语借声
关河一栖旅，杨柳十东风。卷帘黄叶下，锁印子规啼。
胡越同舟异类
白狗黄牛峡，朝云暮雨时。万里八九月，一身西北风。
辅车相依唇齿
蛟龙得云雨，雕鹗在秋天。鸾凰识云路，鸡鹜恋柴扃。
连壁游春肢体
胫弱秋添絮，头风晓费梳。云截山腰断，风驱雨脚回。
比目游泳骨肉
骅骝思故第，鹦鹉失佳人。蒲深鸂鶒戏，花暖鹧鸪眠。
秀麦分岐叠韵
连钱嚼金勒，凿落写银罂。蹉跎长泛梗，展转屡鸣鸡。
嘉禾合颖叠韵骨肉
缀席茱萸好，浮舟菡萏衰。宝瑟玫瑰柱，金羁玳瑁鞍。
羝羊触藩踟蹰
买山犹未得，谏猎又非时。行矣前途晚，归欤故国赊。
游蚁循环时令
流水桃花色，春洲杜若香。麦天晨气润，槐夏午阴清。
独鸟冲烟穿杨
海对羊城阔，山连象郡高。广州疏钟天竺晓，一雁海门秋。钱塘
飞星入月中的
粉光深紫腻，肉色退红娇。牡丹露倾金盏小，风引道冠欹。黄葵
甘蝇贯虱神妙
数枝红蓼畔，一片白云孤。鹭鸶竹批双耳峻，风入四蹄轻。马
吕布中戟精绝
野火烧不尽，春风吹又生。草东屯沧海阔，南让洞庭宽。水
箭落双鸿必中
篆经千古涩，影泻一堂寒。镜湘水泻秋碧，古风吹太清。琴
芳草衬步留连
美花多映竹，好鸟不归山。荷风惊浴鸟，桥影聚行鱼。
狂絮飘空牵意
柳带谁能结，花房未肯开。燕来红壁语，莺就绿窗啼。
巫峰敛翠感动
晓日临窗久，春风入梦长。芳草牵愁远，丁香结恨深。
卓氏怀春飘荡
晚晴风过竹，深夜月当花。拂簟承花落，开帘待燕归。
诗有四炼
一曰炼句
玉枕双文簟，金盘五色瓜。清风两窗竹，白露一庭秋。
二曰炼字
虎迹空林雨，猿声绝岭云。香飘歌袂动，翠落舞钗遗。
三曰炼意
老骥思千里，饥鹰待一呼。风前灯易灭，川上月难留。
四曰炼格
日暮长安道，秋深云汉心。岛屿分诸国，星河共一天。
句欲得健
壮节初题柱，生涯独转蓬。独鹤归何晚，昏鸦已满林。
字欲得清
月生初学扇，云细不成衣。粉墙犹竹色，虚阁自松声。
意欲得圆
霄汉愁高鸟，泥沙困老龙。草枯鹰眼疾，雪尽马蹄轻。
格欲得高
花枝临太液，燕语入披香。无瑕胜玉美，至洁过冰清。
声律为窍
别来头并白，相见眼终青。花浓春寺静，竹细野池幽。
物象为骨
雷霆驱号令，星斗焕文章。露浓金掌重，天近玉绳低。
意格为体
勋业频看镜，行藏独倚楼。感时花溅泪，恨别鸟惊心。
谐会五音，清便宛转，宫商迭奏，金石相宜，谓之声律。摹写景象，巧夺天真，探索幽微，妙与神会，谓之物象。苟无意与格以主之，才虽华藻，辞虽雄赡，皆无取也。要在意圆格高，纤秾俱备，句老而字不俗，理深而意不杂，才纵而气不怒，言简而事不晦。如此之作，方入风骚。
七言
百川归海朝会
九天阊阖开宫殿，万国衣冠拜冕旒。香飘合殿春风转，花覆千官淑景移。
双龙辅日掖庭
清洛晓光铺碧簟，上阳霜叶剪红绡。金炉香动螭头暗，玉佩声来雉尾高。
鸳鹭成行侍从
鳌头忽忆黄金阙，凤背还吹碧玉箫。毫端蕙露滋仙草，琴上薰风入禁松。
锦绣相鲜富贵
帘箔垂珠光不夜，林花剪彩景长新。红珠斗帐樱桃熟，金尾屏风孔雀闲。
鹏翼摩天雄健
陈兵剑阁山将动，饮马珠江水不流。汴水波涛喧鼓角，隋堤杨柳拂旌旗。
鹗翥秋碧遒劲
擘开华岳连天色，放出黄河到海声。插天螮蝀玉腰阔，跨海鲸鲵金背高。
般输运斤精巧
樽当霞绮轻初散，棹拂荷珠碎却圆。林花著雨胭脂落，水荇牵风翠带长。
逸少掉毫物象
鱼吹细浪摇歌扇，燕蹴飞花落舞筵。树头蜂抱花须落，池面鱼吹柳絮行。
洛神凌波映带
烟开翠扇清风晓，水泛红衣白露秋。灵胥引水清穿市，神禹分山翠入帘。
文君织锦富艳
触散柳丝回玉勒，约开莲叶上兰舟。丝飘弱柳平桥晚，雪点寒梅小院春。
文虹垂天精彩
细水浮花归别涧，断云含雨入孤村。江月转空为白昼，岭云分暝与黄昏。
紫电扫岩炫转
春入水光成嫩碧，日匀花色变鲜红。残日花间浮暖艳，断云楼外卷轻阴。
玉壶含冰洞彻
千里好山云乍敛，一楼明月雨初晴。野色更无山隔断，天光直与水相通。
古镜重磨晦明
饥凤羽毛寒不锻，卧龙头角老方高。骥虽老去壮心在，鹤纵病来仙骨清。
辽鹤思归感怀
殊方日落玄猿哭，旧国霜前白雁来。疏灯自照孤帆宿，新月犹悬双杵鸣。
晴鸥点岸闲静
挂冠傲吏垂纶坐，绝粒高僧拥衲眠。老鹤巢边松最古，毒龙潜处水偏清。
珷玞象玉比并
草萤有耀终非火，荷露虽圆岂是珠。满砌荆花铺紫毯，隔墙榆荚撒青钱。
玉叶飘空变态
黄蜂衙退海潮上，白蚁战酣山雨求。莺惊凤辇穿花去，鱼畏龙颜上钓迟。
篆香袅碧着英
流水带花穿巷陌，夕阳和树入帘栊。拂石坐来衫袖冷，踏花归云马蹄香。
芳洲拾翠引用
杯酒英雄君与操，文章微婉我知丘。诗成白也知无敌，花落虞兮可奈何。
行云度月隐见
嘉树倚楼青琐暗，晚云藏雨碧山寒。风吹药蔓迷樵径，水暗芦花失钓船。
贫女理妆随分
好鸟迎春歌后院，飞花送酒舞前檐。飞求白鹭即佳客，相对好花如美人。
晚霞成绮相似
蜃散云收破楼阁，虹残水照断桥梁。鱼下碧潭当镜跃，鸟过青嶂拂屏飞。
晴云驻彩春色
睡融春日揉金缕，狂发秋霞颤翠翘。皓齿乍分寒玉细，黛眉轻蹙远山微。
唾成珠玉辞藻
翰林风月三千首，吏部文章二百年。诗篇落处风云动，笔力停时造化闲。
妙入丹青模写
水隔淡烟疏柳寺，路轻微雨落花村。云藏岛外啼猿树，竹锁桥边卖酒家。
稳步康庄平易
睫在眼前长不见，道非身外更何求。无可奈何花落去，似曾相识燕归来。
长啸云烟高致
青山有雪谙松性，碧落无云称鹤心。共闲作伴无如鹤，与老相随只有琴。
霞衬赤城神仙
来时一见蟠桃熟，别后三惊碧海干。六甲风雷藏宝箓，一壶天地杂灵砂。
云集金田禅律
秋水静于僧眼碧，晚山浓似佛头青。瓶添涧水盛将月，衲挂松枝惹得云。
藕折轻丝飘荡
闲听莺语移时立，思逐杨花触处飞。红粉尚留香幂幂，碧云初断信沉沉。
梅损瓠犀情味
花边马嚼金衔去，楼上人垂玉箸看。窗残花月人何处，帘卷春风燕复来。
女夷鼓歌春景
柳丝袅袅风缲出，草缕茸茸雨剪齐。梅无驿使飘零尽，草怨王孙取次生。
祝融御辔夏景
园林换叶梅初熟，池馆无人燕学飞。绿香熨齿冰盘果，清冷侵肌水殿风。
蓐收执矩秋景
林间暖酒烧红叶，石上题诗扫绿苔。风荷老叶萧疏绿，水蓼残花寂寞红。
玄冥乘坎冬景
雨被北风吹作雪，水愁东海亦成冰。冰坚九曲河声断，雪拥千峰岳色低。
碧落吹箫上句有声
风引漏声来枕上，月移花影到窗前。睡轻可忍风敲竹，饮散那堪月在花。
清江鼓瑟下句有声
苍苔路熟僧归寺，红叶声干鹿在林。一溪晚绿浮鸂鶒，万树春红叫杜鹃。
散耀垂文双句可观
千竿碧立依林竹，一点黄飞透树莺。粉蝶围飞花转影，彩鸳双泳水生文。
锵金戛玉双句有闻
羌管一声何处曲，流莺百啭最高枝。深秋帘幕千家雨，落日楼台一笛风。
归云入洞先动后静
野蒿自发空临水，江燕初归不见人。绿竹挂衣凉处歇，清风展簟困时眠。
蛰虫应雷先动后静
放鱼池涸蛙争聚，栖燕梁空雀自喧。帘箔可垂嫌隔燕，钓竿慵把恐惊鱼。
绿树吟莺景对物
巢燕养雏浑去尽，江花结子已无多。乐意相关禽对语，生香不断树交花。
彩禽入鉴物对景
映阶碧草自春色，隔叶黄鹂空好音。寺隔江声秋月上，楼依野色夕禽还。
龙吟云起比附对
夜栖少共鸡争树，晓浴先饶凤占池鹤。若非琥珀休为枕，不是琉璃莫作屏簟。
虎啸风生比类对
初分隆准山河秀，乍点重瞳日月明画。翼薄乍舒宫女鬓，蜕轻全解羽人尸蝉。
兰艾同畦爱憎对
蛇蝎性灵生便毒，蕙兰根异死犹香。风却有情偏动竹，雨浑无赖不饶花。
鸟兽先知巢穴对
湘潭云尽暮山出，巴蜀雪消春水来。雷霆入地建溪险，星斗逼人梨岭高。
葛藤相连叠韵对
解冻池塘风淅沥，近秋郊野月婵娟。鸂鶒刷毛花荡漾，鹭鸶拳足雪离披。
邓艾称名叠语对
云头滟滟开金饼，水面沉沉卧彩虹。青春背我堂堂去，白发欺人故故生。


香山
五长
白乐天讽谕之诗长于激，闲适之诗长于遣，感伤之诗长于切。律诗百言以上长于赡，五字七字百言以下长于情。诗苑类格
造理
富贵于人，造物所靳。自古以来，多不在于少年，常在于晚景；若少年富贵者，非曰无之，盖亦鲜矣。人至晚景，得富贵未免置第宅，售奴妾，以偿其平生所不足者。如乐天诗云： 多少朱门锁空宅，主人到了不曾归。 司空曙诗： 黄金用尽教歌舞，留与他人乐少年。 读此二诗，使人凄然，诚不足为此也。渔隐
达道
白氏集中，颇有遣怀之作，故达道之人，率多爱之。余友李公维录出其诗，名曰养恬集；余亦如之，名曰助道。其词语盖于经教法门，用此弥缝其阙，而直截晓悟于人也。余爱其诗云： 羲和走驭趁年光，不许人间日月长。遂使四时都似电，争教两鬓不成霜！荣销枯至无非命，壮尽衰来亦是常。已共身心要约定，穷通生死不惊忙。 予今拟其句语，聊加变易，入于别韵，前述时景之迅迁，后述世态之不一，而终篇亦断之以 不惊 也。诗云： 羲和走驭趁年华，不使人间岁月赊。春正艳阳春即老，日方亭午日还斜。时情莫测深如海，世事难齐乱似麻。已共身心要约定，古今如此勿惊嗟。 法藏碎金
达者之词
白乐天诗曰： 无事日月长，不羁天地阔。 此达者之词也。孟东野诗曰： 出门即有碍，谁谓天地宽！ 此褊狭者之词也。青箱杂记
秀句
乐天诗： 春色辞门柳，秋声到井桐。 此语未易及。许彦周诗话
工于对
杜子美善于用故事及常语，多离析或倒其句而用之。盖如此则语峻而体健，意亦深稳矣。如 露从今夜白，月是故乡明 之类是也。乐天工于用对，寄微之诗云： 白头吟处变，青眼望中穿。 可为佳句。然不若 别来头并白，相见眼终青 尤为工也。麈史
草诗
乐天以诗谒顾况，况喜其咸阳原上草云： 野火烧不尽，春风吹又生。 予以为不若刘长卿 春入烧痕青 之句语简而意尽。复斋漫录
昭君词
古今人作昭君词多矣，余独爱白乐天一绝云： 汉使却回凭寄语，黄金何日赎蛾眉？君王若问妾颜色，莫道不如宫里时。 盖其意优游而不迫切故也。然乐天赋此时，年甚少。王直方诗话
寒食诗
东坡云：与郭生游寒溪，主簿吴亮置酒，郭生善作挽歌，酒酣发声，坐为凄然。郭生言恨无佳词，因改乐天寒食诗歌之，坐客有泣者。其词曰： 乌啼鹊噪昏乔木，清明寒食谁家哭！风吹旷野纸钱飞，古墓累累春草绿。棠梨花映白杨路，尽是死生离别处。冥寞重泉哭不闻，萧萧暮雨人归去。 每句杂以散声。王直方
桑落酒
河中桑落坊有井，每至桑落时，取其寒暄得所，以井水酿酒甚佳，故号桑落酒。旧京人呼为桑郎，盖语讹耳。庾信诗云： 蒲城桑落酒，灞岸菊花秋。 白居易诗云： 桑落气薰珠翠暖，柘枝声引管弦高。 后史补
海图屏风诗
乐天题海图屏风诗，略曰： 或者不量力，谓兹鳌可求。赑屭牵不动，纶绝沉其钩。一鳌既顿颔，诸鳌齐掉头。喷风激飞廉，鼓波怒阳侯。遂使江汉水，朝宗意亦休。 吾读此诗，感刘隗、李训、薛文通等事，为之太息。隐居诗话
吴元济以蔡叛，犯许汝以惊东都，此岂可不讨者也。当时议者欲置之，固为非策；然不得武、裴二杰，事亦未易办也。乐天岂庸人哉，然其议论，亦似欲置之者。其诗有海图屏风者，可见其意。且注云：时方讨淮蔡，吾以是知仁人君子之于兵，盖不忍轻用如此。淮蔡且欲以德怀，况欲弊所恃，以勤无用乎！悲夫，此未易与世士谈也！二说未知孰是。东坡
玲珑歌
商玲珑，余杭歌者，乐天作郡日赋歌与之云： 罢胡琴，掩秦瑟，玲珑再拜歌初毕。谁道使君不解歌，听唱黄鸡与白日。黄鸡催晓丑时鸣，白日催年酉前没。腰间紫绶系未稳，镜里朱颜看已失。玲珑玲珑奈老何，使君歌了汝还歌。 时元微之在越州，厚币邀至，月余使尽歌所唱之曲，作诗送行，兼寄乐天云： 休遣玲珑唱我词，我词多是寄君诗。却向江边整回棹，月落潮平是去时。 苕溪渔隐曰：东坡用此歌，夜饮次韵毕推官云： 红烛照庭嘶騕袅，黄鸡催晓唱玲珑。 又次韵苏伯固主簿重九日云： 只有黄鸡与白日，玲珑应识使君歌。 又乐天与刘十九同宿诗： 红旗破贼非吾事，黄纸除书无我名。惟共嵩阳刘处士，围棋睹酒到天明。 故东坡题杜介熙熙堂云： 白砂碧玉味方永，黄纸红旗心已灰。  白砂 、 碧玉 ，见续仙传。脞说
东坡似乐天
东坡平日最爱乐天之为人，故有诗云： 我甚似乐天，但无素与蛮。 又 我似乐天君记取，华颠赏遍洛阳春。 又 他时要指集贤人，知是香山老居士。 又 定似香山老居士，世缘终浅道根深。 而坡在钱塘，与乐天所留岁月略相似，其句云 在郡依前六百日 ，是也。王直方诗话
老妪解诗
白乐天每作诗，令老妪解之，问曰：解否？妪曰：解，则录之；不解，又改之。故唐末之诗，近于鄙俚也。墨客挥犀
纤艳不逞
杜牧谓白居易诗纤艳不逞，莫庄人雅士所为；淫言媟语，入人肌骨不可去。唐本赞
甘露诗
沈存中谓：乐天诗不必皆好，然识趣可尚。章子厚谓不然，乐天识趣最浅狭，谓诗中言甘露事处，几如幸灾，虽私雠可快，然朝廷当此不幸，臣子不当形之歌咏也。如 当公白首同归日，是我青山独往时 之类。诗史乐天为王涯所谗，谪江州司马，甘露之祸，乐天在洛，适游香山寺，有诗云： 当君白首同归日，是我青山独往时。 不知者以乐天为幸之，乐天岂幸人之祸也哉！盖悲之也。东坡
陵阳重厚之论
公尝曰：白乐天诗今人多轻易之，大可悯矣。大率不曾道得一言半句，乃轻薄至于非笑古人，此所不远到。仆曰：杜子美云： 杨王卢骆当时体，轻薄为文哂未休。 正公之意也。公曰：当时人已如此。室中语
玉谿生
九日诗
九日云： 曾共山公把酒卮，霜天白菊绕阶墀。十年泉下无消息，九日樽前有所思。不学汉臣栽苜蓿，空教楚客咏江蓠。郎君官贵施行马，东阁无因再得窥。 古今诗话云：李商隐依令狐楚，以笺奏受知，后其子绹有韦平之拜，浸疏商隐；重阳日，商隐造其厅事，题此诗，绹睹之惭恨，扃锁此厅，终身不处。又唐史本传云：令狐楚奇其文，使与诸子游，楚徙天平、宣武，皆表署巡官。后从王茂元之辟，其子绹以为忘家恩，放利偷合，谢不通。绹当国，商隐归穷，绹憾不置，则商隐此诗，必此时作也。若古今诗话以谓绹有韦平之拜，浸疏商隐，其言殊无所据，余故以本传证之。但绹父名楚，商隐又受知于楚，诗中有 楚客 之语，题于厅事，更不避其家讳何耶！东坡九日云： 闻道郎君闭东阁，且容老子上南楼。 又云： 南屏老宿闲相过，东阁郎君懒重寻。 皆用商隐诗也。渔隐
杀风景
义山杂纂，品目数十，盖以文滑稽者。其一曰杀风景，谓清泉濯足，花上晒裈，背山起楼，烧琴煮鹤，对花啜茶，松下喝道。晏元献庆历中罢相守颖，以惠山泉烹日注，从容置酒，赋诗曰： 稽山新茗绿如烟，静挈都蓝煮惠泉。未向人间杀风景，更持醪醑醉花前。 王荆公元丰末居金陵，蒋大漕之奇，夜谒公于蒋山，驺唱甚都。公取松下喝道语，作诗戏之云： 扶衰南陌望长楸，灯火如星满地流。但怪传呼杀风景，岂知禅客夜相投。 自此杀风景之语颇著于世。西清诗话
唐人以对花啜茶谓之杀风景，故荆公寄茶与平甫诗，有 金谷看花莫谩煎 之句。三山老人语录
斫桂树
义山诗： 莫羡仙家有上真，仙家暂谪亦千春。月中桂树高多少，试问西河斫树人。 按酉阳杂俎云：旧传月中有桂，有蟾蜍，故异书言月桂高五百丈，下有一人，常斫之，树创随合；人姓吴，名刚，西河人，学道有过，谪令伐树。故宋子京嘲月诗亦曰： 吴生斫钝西河斧，无奈婆娑又满轮。 缃素杂记尝论吴生斫树事，引李贺箜篌引云： 吴质不眠倚桂树。 李贺谓之吴质，段成式谓之吴刚，未详其义。窃意箜篌引所谓吴质，非吴刚也，恐别是一事。魏有吴季重，亦名质。艺苑雌黄
词意深妙
余知制诰日，与余恕同考试。恕曰：夙昔师范徐骑省为文，骑省有徐孺子亭记，其警句云： 平湖千亩，凝碧乎其下，西山万叠，倒影乎其中。 它皆常语。近得舍人所作涵虚阁记，终篇皆奇语，自渡江以来，未尝见此，信一代之雄文也。其相推如此。因出义山诗共读，酷爱一绝云： 珠箔轻明拂玉墀，披香新殿斗腰肢。不须看尽鱼龙戏，终遣君王怒偃师。 击节称叹曰：古人措辞寓意，如此之深妙，令人感慨不已。苕溪渔隐曰：东坡快哉亭词云： 一千顷，都镜净，倒碧峰。 用徐骑省语意也。谈苑
高情远意
文章贵众中杰出，如同赋一事，工拙尤易见。余行蜀道，过筹笔驿，如石曼卿诗云： 意中流水远，愁外旧山青。 脍炙天下久矣。然有山水处便可用，不必筹笔驿也。殷潜之与小杜诗甚健丽，亦无高意。惟义山诗云： 鱼鸟犹疑畏简书，风雪长为护储胥。  简书 盖军中法令约束，言号令严明，虽千百年之后，鱼鸟犹畏之也。 储胥 盖军中藩篱，言忠义贯神明，风云犹为护其壁垒也。诵此两句，使人凛然复见孔明风烈。至于 管乐有才真不忝，关张无命欲何如！ 属对亲切，又自有议论，他人亦不及也。马嵬驿唐诗尤多，如刘梦得 绿野扶风道 一篇，人颇诵之，其浅近乃儿童所能。义山云： 海外徒闻更九州，他生未卜此生休。 语既亲切高雅，故不用愁怨堕泪等字，而闻者为之深悲。 空闻虎旅鸣宵柝，无复鸡人报晓筹。 如亲扈明皇，写出当时物色意味也。 此日六军同驻马，他时七夕笑牵牛。 益奇。义山诗，世人但称其巧丽，至与温庭筠齐名；盖俗学只见其皮肤，其高情远意，皆不识也。诗眼
浅近
李义山诗，杨大年诸公皆深喜之，然浅近者亦多。如华清宫诗云： 华清恩幸古无伦，犹恐蛾眉不胜人。未免被他褒女笑，只教天子暂蒙尘。 用事失体，在当时非所宜言也。岂若崔鲁华清宫诗云： 障掩金鸡蓄祸机，翠华西拂蜀云飞。珠帘一闭朝元阁，不见人归见燕归。 又云： 草遮回磴绝鸣鸾，云树深深碧殿寒。明月自来还自去，更无人倚玉阑干。 语意既精深，用事亦隐而显也。义山又有马嵬诗云： 如何四纪为天子，不及卢家有莫愁。 浑河中诗云： 咸阳原上英雄骨，半是君家养马来。 如此等诗，庸非浅近乎！渔隐
王建建宫词凡百有四篇，逸词九篇见于下。
摭实
欧阳永叔归田录，言王建宫词，多言唐宫中事，群书阙纪者，往往见其诗。如 内中数日无宣唤，传得滕王蛱蝶图。 滕王元婴，高祖子，史不著所能，独名画记言善画，亦不云工蛱蝶，所书止此。殊不知名画记自纪嗣滕王湛然善花鸟蜂蝶。又段成式酉阳杂俎亦云尝见滕王蝶图，有名江夏班、大海眼、小海眼、菜花子。盖湛然非元婴，孰谓张彦远不载耶！又建宫词云： 鱼藻宫中锁翠娥，先皇行处不曾过。如今池底休铺锦，菱角鸡头积渐多。 事见李石开成承诏录文宗论德宗奢靡云：闻得禁中老宫人，每引流泉，先于池底铺锦。则知建诗皆摭实，非凿空语也。西清诗话
宫词
王建宫词，荆公独爱其 树头树底觅残红，一片西飞一片东。自是桃花贪结子，错教人恨五更风。 陈辅之诗话
花蕊夫人诗尤工
王建宫词云： 御厨不食索时新，每见花开即苦春。白日卧多娇似病，隔帘教唤女医人。 花蕊夫人宫词云： 厨船进食簇时新，侍宴无非列近臣。日午殿头宣索脍，隔花催唤打鱼人。 二词纪事虽异，造语颇同。第花蕊之词工，建为不及也。渔隐
宫词杂它人诗
余阅王建宫词，选其佳者，亦自少得，只世所脍炙者数词而已。其间杂以他人之词，如 闲吹玉殿昭华管，醉折梨园缥蒂花。十年一梦归人世，绛缕犹封系臂纱。  银烛秋光冷画屏，轻罗小扇扑流萤。天阶夜色凉如水，卧看牵牛织女星。 此并杜牧之也。 泪满罗巾梦不成，夜深前殿按歌声。红颜未老恩先断，斜倚薰笼坐到明。 此白乐天也。 宝仗平明金殿开，暂将纨扇共徘徊。玉颜不及寒鸦色，犹带昭阳日影来。 此王昌龄也。建词凡百有四篇，又逸词九篇。或云元微之亦有词杂于其间，余以元氏长庆集检寻，却无之。或者之言误矣。渔隐
旧跋
王建大和中为陕州司马，与韩愈、张籍同时，而籍相友善，工为乐府歌行，思远格幽。初为渭南尉，与宦者王守澄有宗人之分，因过饮以相讥戏。守澄深憾曰：吾弟所作宫词，禁掖深邃，何以知之？将奏劾，建因以诗解之曰： 先朝行坐镇相随，今上春宫见长时。脱下御衣偏得著，进来龙马每教骑。尝承密旨还家少，独奏边情出殿迟。不是当家频向说，九重争遣外人知。 事遂寝。宫词凡百绝，天下传播，效此体者虽有数家，而建为之祖耳。唐王建宫词旧跋
山居诗
王建云： 闭门留野鹿，分食与山鸡。 魏野云： 洗砚鱼吞墨，烹茶鹤避烟。 二人之诗，巧欲摹写山居之趣，第理有当否！如建所言，二物何驯狎如此，理必无之。如野所言，虽未必皆然，理或有之。至若少陵云： 得食阶除乌雀驯 ，东坡云： 为鼠长留饭，怜蛾不点灯。 皆当于理，人无得以议之矣。渔隐
望夫石诗
陈无己诗话云：望夫石在处有之，古今诗话惟用一律，惟刘梦得云： 望来况是几千岁，只似当年初望时。 语虽拙而意工。黄叔达，鲁直之弟也，以顾况为第一，云： 山头日日风和雨，行人归来石应语。 语意皆工。江南望夫石，每过其下，不风即雨，疑况得句处也。余家有王建集，载望夫石诗，乃知非况作。其全章云： 望夫处，江悠悠。化为石，不回头。山头日日风复雨，行人归来石应语。 岂无己、叔达偶忘之耶！苕溪渔隐曰：荆公选唐百家诗，亦以此诗列建诗中，则无己、叔达之误，可无疑矣。复斋漫录
杜牧之
二十八字史论
牧之题桃花夫人庙诗： 细腰宫里露桃新，脉脉无言度几春。至竟息亡缘底事，可怜金谷坠楼人。 仆尝谓此诗为二十八字史论。许彦周诗话
好异
牧之于题咏，好异于人。如赤壁云： 东风不与周郎便，铜雀春深锁二乔。 题商山四皓庙云： 南军不袒左边袖，四老安刘是灭刘。 皆反说其事。至题乌江亭，则好异而畔于理。诗云： 胜败兵家事不期，包羞忍耻是男儿。江东子弟多才俊，卷土重来未可知。 项氏以八千人渡江，败亡之余，无一还者，其失人心为甚，谁肯复附之！其不能卷土重来，决矣。渔隐
绝句
牧之云： 无媒迳路草萧萧，自古云林远市朝。公道世间惟白发，贵人头上不曾饶。 罗邺云： 芳草和烟暖更青，闲门要路一时生。年年点检人间事，惟有春风不世情。 余尝以此二诗作一联云： 白发惟公道，春风不世情。 盖穷人不偶，遣兴之作也。渔隐
遣怀诗
遣怀诗： 落魄江湖载酒行，楚腰纤细掌中轻。十年一觉杨州梦，占得青楼薄幸名。 余尝疑此诗必有谓焉，因阅芝田录云：牛奇章帅维扬，牧之在幕中，多微服逸游。公闻之，以街子数辈潜随牧之，以防不虞。后牧之以拾遗召，临别，公以纵逸为戒。牧之始犹讳之，公命取一箧，皆是街子辈报贴，云杜书记平善。乃大感服。方知牧之此诗，言当日逸游之事耳。渔隐
小杜华清宫诗： 雨露偏金穴，乾坤入醉乡。 如此天下，焉得不乱！许彦周诗话
陵阳论赤壁诗
杜牧之赤壁诗云： 折戟沉沙铁未消，细磨苍藓认前朝。东风不与周郎便，铜雀春深锁二乔。 今人多不晓卒章，其意谓若是东风不与便，即周郎不能破曹公，二乔归魏铜雀台也。仆尝叩公更尝有人如此立意下语否？公曰：正楚辞所谓 太公不遇文王兮，身至死而不得逞。 乃严助所作哀时命。室中语
命意之失
牧之作赤壁诗，谓赤壁不能纵火，即为曹公夺二乔置之铜雀台上也。孙氏霸业，系此一战；社稷存亡，生灵涂炭都不问，只恐捉了二乔，可见措大不识好恶。许彦周诗话
吴兴张水戏
大和末，杜牧自侍御史出佐沈传师宣城幕，雅闻湖州为浙西名部，风物妍好，且多丽色，往游之，时刺史崔君，亦牧之素所厚者，颇论其意，凡籍之名妓，悉为致之，牧殊不惬所望。史君复候其意，牧曰：愿得张水戏，使州人毕观，俟其云合，牧当间行寓目，冀此际忽有阅焉。史君大喜，如其言。至日，两岸观者如堵，迨暮，竟无所得。将罢，忽有里姥引髽髻女，年十余岁，牧熟视之，曰：此真国色也。因使语其姥，将致舟中，姥女皆惧。牧曰：且不即纳，当为后期；吾十年必为此郡，若不来，乃从所适，因以重币结之。寻拜黄、池二州，皆非意也。洎周墀入相，牧以其素善，乃并上笺干墀，乞守湖州。大中三年，移授湖州刺史，比至郡，则十四年所约之姝，已从人三载，而生二子焉。牧即政之夕，亟使召之，夫母惧其见夺也，因携幼以诣之。牧诘其母曰：曩既许我矣，何为适人，母拜曰：向约十年不来而后嫁，嫁已三年矣。牧俛首曰：词也直，强而不祥，乃礼而遣之。因为怅别诗曰： 自恨寻芳到已迟，往年曾见未开时。如今风摆花狼籍，绿叶成阴子满枝。 苕溪渔隐曰：颜鲁公题谢公塘碑阴云：太保谢公，东晋咸和中，以吴兴山水清远，求典此郡。故东坡将之湖州，戏赠莘老诗云： 亦知谢公到郡久，应怪杜牧寻春迟。鬓丝只好对禅榻，湖亭不用张水嬉。 丽情集
分司洛阳
牧之为御史，分司洛阳。时李司徒罢镇闲居，声妓为当时第一。一日开筵，朝士争赴，以杜尝持宪，不敢邀饮。杜讽坐客达意，愿预斯会。李驰书，杜闻命遽来，会中女妓百余，皆绝色殊艺，杜独坐南行，瞪目注视，满引三卮，问李曰：闻有紫云者孰是？李指示之，杜凝睇良久，曰：名不虚得！宜以见惠。李俯首而笑，诸妓亦皆回首破颜。杜又自引三爵，朗吟而起，曰： 华堂今日绮筵开，谁唤分司御史来。忽发狂言惊满座，两行红粉一时回。 意气闲逸，旁若无人。古今诗话
杜荀鹤
杜荀鹤诗鄙俚近俗，惟宫词为唐第一。云： 早被婵娟误，欲妆临镜慵。承恩不在貌，教妾若为容。风暖鸟声碎，日高花影重。年年越溪女，相忆采芙蓉。 故谚云： 杜诗三百首，惟在一联中： 风暖鸟声碎，日高花影重  是也。幕府燕闲录
山谷尝云：杜荀鹤诗 举世尽从愁里老 ，正好对退之诗 谁人肯向死前休 。高斋诗话
韩致元
不忘君
山谷尝谓余言：老杜虽在流落颠沛中，未尝一日不在本朝，故善陈时事，句律精深，超古作者，忠义之气激发而然。韩偓贬逐后，依王审知，其集中所载： 手风慵展八行书，眼暗休看九局图。窗里日光飞野马，案头筠管长蒲卢。谋身拙为安蛇足，报国危曾捋虎须。满世可能无默识，未知谁拟试齐竽。 其词凄楚，切而不迫，不忘其君也。潘子真诗话
看天忆帝都
致元昭宗时以翰林承旨谪岭表，道湖南，谢人惠含桃诗云： 金銮岁岁长宣赐，忍泪看天忆帝都。 自注云：每岁初进之后，先宣赐学士。韩子苍谢人惠茶云： 白发前朝旧史官，风炉煮茗暮江寒。苍龙不复从天下，拭泪看君小凤团。 自注云：史官月赐龙团。意虽本致元，而语益工。复斋漫录
绝句
致元醉著绝句云： 万里清江万里天，一村桑柘一村烟。渔翁醉著无人唤，过午醒来雪满船。 杜荀鹤亦有溪兴绝句云： 山雨溪风卷钓丝，瓦瓯篷底独斟时。醉来睡著无人唤，流下前溪也不知。 语句俱弱，不若致元之雅健也。渔隐
香奁集
高秀实言：元微之诗艳丽而有骨，韩偓香奁集丽而无骨。李端叔意喜韩偓诗，诵其序云： 咀五色之灵芝，香生九窍；咽三危之瑞露，美动七情。 秀实云：劝不得也，劝不得也！许彦周诗话
晚唐
诗小巧无风骚气味
晚唐人诗多小巧，无风骚气味。如崔鲁山鹊诗云： 一林寒雨吹巢冷，半朵山花咽觜香。 张林池上云： 菱叶乍翻人采后，荇花初没舸行时。 莲花云： 何人解把无尘袖，盛取清香尽日怜。 皆浮艳无足尚。而昔人爱重，称为佳作。诗史
陵阳论晚唐诗格卑浅
唐末人诗，虽格致卑浅，然谓其非诗则不可。今人作诗，虽句语轩昂，但可远听，其理略不可究。室中语
诚斋论晚唐诗
唐末诗人李推官咸用有披沙集，如 见后却无语，别来长独愁。 如 危城三面水，古树一边春。 如 月明千峤雪，滩急五更风。 如 烛残偏有焰，雪甚却无声。 如 春雨有五色，洒来花旋成。 如 云藏山色晴偏媚，风约溪声静又回。 如 未醉已知醒后忆，欲开先为落时愁。 盖征人凄苦之情，读之使人发融冶之驩于荒寒无聊之中，动惨戚之感于笑谈方怿之初。然则谓唐人自李杜之后，有不能诗之士者，是曹丕火浣之论也。谓诗至晚唐有不工之作者，是桓灵宝哀梨之论也。文集
诚斋论晚唐诗有三百篇之遗味
诚斋序顺庵刘良佐诗稿云：夫诗何为者也，曰尚其词而已矣。曰善诗者去词。然则尚其意而已矣。曰善诗者去意。然则去词去意，则诗安在乎？曰去词去意而诗有在矣。然则诗果焉在？曰尝食夫饴与荼乎？人孰不饴之嗜也，初而甘，卒而酸；至于荼也，人病其苦也，然苦未既，而不胜其甘。诗亦如是而已矣。昔者暴公谮苏公而苏公刺之，今求其诗，无刺之之词，亦不见刺之之意也。乃曰： 二人从行，谁为此祸。 使暴公闻之，未尝指我也，然非我其谁哉！外不敢怒，而其中愧死矣。三百篇之后，此味绝矣，惟晚唐诸子差近之。寄边衣云： 寄到玉关应万里，戍人犹在玉关西。 吊战场云： 可怜无定河边骨，犹是春闺梦里人。 折杨柳云： 羌笛何须怨杨柳，春风不度玉门关。 三百篇之遗味，黯然犹存。近世惟半山老人得之，予不足以知之，予敢言之哉！云云。先生此序，深造作诗宗旨，故录之。余话


西昆体
宗李义山
杨大年、钱文僖、晏元献、刘子仪为诗，皆宗李义山，号西昆体。后进效之，多窃取义山诗句。尝内宴，优人有为义山者，衣服败裂，告人曰：吾为诸馆职撏扯至此，闻者大噱。然大年咏汉武诗云： 力通青海求龙种，死讳文成食马肝。待诏先生齿编贝，忍令乞米向长安。 义山不能过也。古今诗话
佳句
杨亿、刘筠作诗务故实，而语意轻浅，一时慕之，号西昆体，识者病之。欧公云：刘子仪诗句有 雨势宫城阔，秋声禁树多。 亦不可诬也。隐居诗话
欧公矫昆体
欧公诗，始矫昆体，专以气格为主，故其诗多平易疏畅，律诗意所到处，虽语有不伦，亦不复问。而学之者往往遂失于快直，倾囷倒廪，无复余地。然公诗好处，岂专在此！如崇徽公主手痕诗： 玉颜自昔为身累，肉食何人与国谋。 此是两段大议论，抑扬曲折，发见于七字之中，婉丽雄胜，字字不失相对。虽昆体之工者，亦未易此言，所会处如是，乃为至到。石林诗话
荆公晚年喜称义山
王荆公晚年亦喜称义山诗，以为唐人知学老杜而得其藩篱，惟义山一人而已。每诵其 雪岭未归天外使，松州犹驻殿前军。  永忆江湖归白发，欲回天地入扁舟。 与 池光不受月，暮气欲沉山。  江海三年客，乾坤百战场。 之类，虽老杜亡以过也。义山诗合处信有过人；若其用事深僻，语工而意不及，自是其短。世人反以为奇而效之，故昆体之弊，适重其失，义山本不至是云。蔡宽夫诗话
诗到义山，谓之文章一厄，以其用事僻涩，时称西昆体。然荆公晚年，亦或喜之，而字字有根蒂。如 试问火城将策探，何如云屋听窗知。  未爱京师传谷口，但知乡里胜壶头。 其用事琢句，前辈无相犯者。冷斋夜话
温公称其佳句
自西昆集出，时人争效之，诗体一变。而先生老辈，患其多用故事，语僻难晓，殊不知自是学者之弊。如杨大年新蝉云： 风来玉宇鸟先觉，露下金茎鹤未知。 虽用故事，何害为佳句！又如 峭帆横渡官桥柳，叠鼓惊飞海岸鸥。 其不用故事，又岂不佳乎！盖其雄文博学，笔力有余，无施不可。非前世号诗人者，区区于风雪草木之类，为许洞所困也。归田录
六一居士
六一之义
居士初谪滁山，自号醉翁，既老而衰且病，将退休于颍水之上，则又更号六一居士。客有问曰：六一何谓也？居士曰：吾家藏书一万卷，集录三代以来金石遗文一千卷，有琴一张，有棋一局，而尝置酒一壶。客曰：是为五一尔，奈何？居士曰：以吾一翁，老于此五物之间，是岂不为六一乎！客笑曰：子欲逃名乎？而屡易其号，此庄生所谓畏影而走乎日中者也。余将见子疾走、大喘、渴死，而君不得逃也。居士曰：吾固知名之不可逃，然亦知夫不必逃也。吾为此名，聊以志吾之乐尔。六一居士传
欧公自负
石林诗话云：欧公一日被酒，语其子棐曰：吾诗庐山高，今人莫能为，惟李太白能之。明妃曲后篇，太白不能为，惟杜子美能之。至于前章，则子美亦不能为，惟吾能之也。近观本朝名臣传，乃云欧阳某为诗，谓人曰：庐山高惟韩愈可及；琵琶前引，韩愈不可及，杜甫可及；后引李白可及，杜甫不可及。其自负如此。则与石林所纪全不同。琵琶引，即明妃曲也。此三诗并录于此：庐山高，赠同年刘凝之归南康，其诗云： 庐山高哉，几千仞兮，根盘几百里，巀然屹立乎长江。长江西来走其下，是为扬澜左蠡兮，洪涛巨浪日夕相舂撞。云消风止水镜净，泊舟发岸而远望兮，上摩云霄之晻霭，下压后士之鸿庬。试往造乎其间兮，攀缘石磴窥空谾，千岩万壑响松桧，悬崖巨石飞流淙。水声聒聒乱人语，六月飞雪洒石矼。仙翁释子亦往往而逢兮，吾尝恶其学幻而言哤。但见丹霞翠壁远近映楼阁，晨钟暮鼓杳霭罗幡幢。幽花野草不知其名兮，风吹露湿香涧谷，时有白鹤飞来双，幽寻远去不可极，便欲绝世遗纷庬。羡君买田筑室老其下，插秧盈畴兮酿酒盈缸。欲令浮岚暖翠千万状，坐卧常对乎轩窗。君怀磊砢有至宝，世俗不辨珉与玒。策名为吏二十载，青衫白首困一邦。宠荣声利不可以苟屈兮，自非青云白石有深趣，其气兀硉何由降。丈夫壮节似君少，嗟我欲说，安得巨笔如长杠。 明妃曲和王介甫作，其一云： 胡人以鞍马为家，射猎为俗。泉甘草美无常处，鸟惊兽骇争驰逐。谁将汉女嫁胡儿，风沙无情面如玉。身行不遇中国人，马上自作思归曲。推手为琵却手琶，胡人共听亦咨嗟。玉颜流落死天涯，琵琶却传来汉家。汉宫争按新声谱，遗恨已深声更苦。纤纤女手生洞房，学得琵琶不下堂。不识黄云出塞路，岂知此声能断肠。 其二云： 汉宫有佳人，天子初未识。一朝随汉使，远嫁单于国。绝色天下无，一失难再得。虽能杀画工，于事竟何益。耳目所及尚如此，万里安能制夷狄！汉计诚已拙，女色难自夸。明妃去时泪，洒向枝上花。狂风日暮起，飘泊落谁家！红颜胜人多薄命，莫怨春风当自嗟。 余观介甫明妃曲二首，辞格超逸，诚不下永叔，不可遗也。因附益之。其一云： 明妃初出汉宫时，泪湿春风鬓脚垂。低回顾影无颜色，尚得君王不自持。归来却怪丹青手，入眼平生未曾有。意态由来画不成，当时枉杀毛延寿。一去心知更不归，可怜著尽汉宫衣。寄声欲问塞南事，只有年年鸿雁飞。家人万里传消息，好在毡城莫相忆。君不见咫尺长门闭阿娇，人生失意无南北。 其二云： 明妃出嫁与胡儿，毡车百两皆胡姬。含情欲语独无处，传与琵琶心自知。黄金捍拨春风手，弹看飞鸿劝胡酒。汉宫侍女暗垂泪，沙上行人却回首。汉恩自浅胡自深，人生乐在相知心。可怜青塚已芜漫，尚有哀弦留至今。 渔隐
只欲平易
或疑六一居士诗，以为未尽妙，以质于子和，子和曰：六一诗只欲平易耳。 西风酒旗市，细雨菊花天。 岂不佳？ 晚烟寒橘柚，秋色老梧桐。 岂不似少陵？雪浪斋日记
佳句
欧公云： 身行南雁不到处，山与北人相对愁。 汪彦章云： 路行归雁不到处，家在长江欲尽头。 彦章虽体欧公诗，然终不及欧之自在也。渔隐
会赵公诗
文忠与赵康靖公概同在政府，相得欢甚。康靖先告老归睢阳，文忠相继谢事归汝阴。康靖一日单车特往过之，时年几八十矣。留剧饮逾月，日于汝阴纵游而后返。前辈挂冠后，能从容自适，未有若此者。文忠尝赋诗云： 古来交道愧难终，此会今时岂易逢。出处三朝俱白首，凋零万木见青松。公能不远来千里，我病犹堪釂一钟。已胜山阴空兴尽，且留归驾为从容。 因榜其游从之地为会老堂。明年，文忠欲往睢阳报之，未果行而薨。两公名节固师表天下，而风流襟义又如此，诚可以激薄俗也。蔡宽夫诗话
才高不见牵强之迹
欧公作诗，盖欲自出胸臆，不肯蹈袭前人，亦其才高，故不见牵强之迹耳。如六月十四夜飞盖桥玩月云： 天形积轻清，水德本虚静。云收风波止，始见天水性。澄光与粹容，上下相涵映。乃于其两间，皎皎挂寒镜。余辉所照耀，万物皆鲜莹。矧夫人之灵，岂不醒视听。而我于此时，翛然发孤咏。纷昏忻洗涤，俯仰恣涵泳。人心旷而闲，月色高逾迥。惟恐清夜阑，时时瞻斗柄。 渔隐
苏子美
以诗得名
苏子美以诗得名，书亦飘逸。然其诗以奔放豪健为主，梅尧臣诗虽乏高致，而平淡有工，世谓之苏梅，其实正相反也。子美尝自叹曰：平生作诗被人比梅尧臣，写字比周越，良可笑也。周越书轻俗不近古，无足取也。隐居诗话
绝句
山谷爱子美绝句云： 春阴垂野草青青，时有幽花一树明。晚泊孤舟古祠下，满川风雨看潮生。 山谷累书此诗，或真草与大字。王直方诗话
圣俞子美
圣俞、子美齐名于一时，而二家诗体特异。子美笔力豪俊，以超迈横绝为奇；圣俞覃思精微，以深远闲淡为意。各极其长，虽善论者不能优劣。余山谷夜行诗，略道其一二云： 子美气方雄，万窍号一噫。有时肆颠狂，醉墨洒滂霈。譬如千里马，已发不可杀。盈前尽珠玑，一一难拣汰。梅公事清浅，石齿漱寒濑。作诗三十年，视犹后我辈。文词愈清新，心意虽老大。有如妖饶女，老自有余态。近诗尤苦硬，咀嚼苦难嘬。又如食橄榄，真味久愈在。苏豪以气转，举世徒惊骇。梅穷独我知，古货今难卖。 语虽非工，谓粗得仿佛，然不能优劣之。欧公诗话
梅都官
工于平淡自成一家
圣俞诗工于平淡，自成一家。如东溪云： 野凫眠岸有闲意，老树著花无丑枝。 山行云： 人家在何处，云外一声鸡。 春阴云： 鸠鸣桑叶吐，村暗杏花残。 杜鹃云： 月树啼方急，山房人未眠。 似此等句，须细味之，方见其用意也。渔隐
句句精炼
圣俞诗句句精炼，如 焚香露莲泣，闻磬清鸥迈。 之类，宜乎为欧阳文忠公所称。其他古体如朱弦疏越，一唱三叹，读者当以意求之。许彦周诗话
寄马遵诗
马遵谪守宣州，及其去也，郡僚军民，争欲驻留，至以铁锁绝江。遵于饯筵倚醉，令官妓剥榧实而食，眷眷若留连状；又以所乘骢马寄圣俞家，郡人皆不疑其去也。遵夜使人绝锁解舟，以水沃橹牙，使之不鸣，逮晓，舟去远矣。圣俞寄遵诗云： 三更醉下陵阳峰，仙舟江上去无踪。杈牙铁锁漫横绝，橹湿不惊潭底龙。断肠吴姬指如笋，欲剥玉榧将何从。短翎水鸭飞不远，那经细雨山重重。却顾旧埒病骢马，尘沙历尽空龙钟。 隐居诗话
莫打鸭
吕士隆知宣州，好以事笞官妓，妓皆欲逃去而未得也。会杭州有一妓到宣，其色艺可取，士隆喜之，留之使不去。一日，郡妓复犯小过，士隆又欲笞之，妓泣诉曰：某不敢辞罪，但恐杭妓不能安也。士隆愍而舍之。圣俞因作莫打鸭一篇曰： 莫打鸭，打鸭惊鸳鸯。鸳鸯新向池北落，不比孤洲老秃鸧。秃鸧尚欲远飞去，何况鸳鸯羽翼长。 盖谓此也。隐居诗话
石曼卿
晦庵论其诗
石曼卿诗极有好处，如 仁者虽无敌，王师固有征。无私乃时雨，不杀是天声。 长篇。旧见曼卿大书此诗，气象方严遒劲，极可宝爱，真颜筋柳骨。今人喜苏子美字，不及此远甚。曼卿诗极雄豪，而缜密方严。如筹笔驿诗： 意中流水远，愁外旧山青。 又 乐意相关禽对语，生香不断树交花。 之句，极佳，惜不见其全集。
西湖处士
欧阳文忠公极赏林和靖 疏影横斜水清浅，暗香浮动月黄昏 之句，而不知和靖别有咏梅一联云： 雪后园林才半树，水边篱落忽横枝。 似胜前句，不知文忠何缘弃此而赏彼。文章大概亦如女色，好恶只系于人。苕溪渔隐曰：王直方又爱和靖 池水倒窥疏影动，屋檐斜入一枝低。 以谓此句于前所称，真可处伯仲之间。余观此句，略无佳处。直方何为喜之！真所谓一解不如一解也。山谷
林和靖梅花诗 疏影横斜水清浅，暗香浮动月黄昏。 诚为警绝；然其下联乃云： 霜禽欲下先偷眼，粉蝶如知合断魂。 则与上联气格全不相类，若出两人，乃知诗全篇佳者诚难得。唐人多摘句为图，盖以此。大抵和靖诗喜于对意，如 伶伦近日无侯白，奴仆当时有卫青。  破殿静披齑臼古，斋房闲试酪奴春。 之类，虽假对亦不草草，故气格不无少贬。然五言如 夕寒山翠重，秋静鸟行疏。 长句如 桥横水木已秋色，树倚云峰更晚晴。  烟含晚树人家远，雨湿春蒲燕子低。 等，何害为工夫太过。蔡宽夫诗话
和靖言，余顷得宛陵葛生所茹笔，每用之如麾百胜之师，横行于纸墨间，所向无不如意。惜其日久且弊，作诗以录其功云： 神锋虽缺力终存，架琢珊瑚欠策勋。日暮闲窗何所似，灞陵憔悴故将军。 殊有悯劳念旧之意。渔隐
邵康节
出处大略
邵尧夫居洛四十年，安贫乐道，自云未尝皱眉。故诗云： 平生不作皱眉事，天下应无切齿人。 所居寝息处为安乐窝，自号安乐先生。其西为瓮牖，读书燕居其下，旦则焚香独坐，晡时饮酒三四瓯，微醺便止，不使至醉也。尝有诗云： 斟有浅深存燮理，饮无多少系经纶。  莫道山翁拙于用，也能康济自家身。 喜吟诗、作大字书，然遇兴则为之，不牵强也。大寒暑则不出，每出则乘小车，为诗以自咏曰： 花如锦时高阁望，草如茵处小车行。 温公赠以诗曰： 林间高阁望已久，花外小车犹未来。 尧夫随意所之，遇主人喜客，则留三五日；又之一家，一如之。或经月忘返。虽惟高洁，而对宾客接人，无贤不肖贵贱，皆欢然相亲。自言若至重疾，自不能支，其有小疾，有客对话，不自觉疾之去体也。学者从之问经义，精深浩博，应对不穷，思致幽远，妙极道数，间有知之深者，开口论天下事，虽久存心世务者不能及也。朝廷尝用大臣荐，以官起之，不屈。及其死，以著作佐郎告赐其家，邦人请易其名于朝，太常考行，谥之曰康节。复斋漫录
康节之学，其骨髓在皇极经世，其花草便是诗。文鉴编诗： 天向一中分造化，人于心上起经纶。 却不编入。晦庵
半山老人
一唱三叹
荆公暮年作小诗，雅丽精绝，脱去流俗；每讽味之，便觉沆瀣生牙颊间。苕溪渔隐曰：荆公小诗如 南浦随花去，回舟路已迷。暗香无觅处，日落画桥西。  染云为柳叶，剪水作梨花。不是春风巧，何缘见岁华。  檐日阴阴转，床风细细吹。翛然残午梦，何许一黄鹂。  蒲叶清浅水，杏花和暖风。地偏缘底绿，人老为谁红。  爱此江边好，留连至日斜。眠分黄犊草，坐占白鸥沙。  日净山如染，风暄草欲薰。梅残数点雪，麦涨一川云。 观此数诗，真可使人一唱而三叹也。山谷
得子美句法
荆公诗得子美句法。其诗云： 地蟠三楚大，天入五湖低。 唐子西语录
托意
半山老人题双庙诗云： 北风吹树急，西日照窗凉。 细详味之，其托意深远，非止咏庙中景物而已。盖巡、远守睢阳，当是时安庆绪遣突厥劲骑攻之，日以危困，所谓 北风吹树急 也。是时，肃宗在灵武，号令不行于江淮，诸将观望，莫肯救之，所谓 西日照窗凉 也。此深得老杜句法，如老杜题蜀相庙诗云： 映阶碧草自春色，隔叶黄鹂空好音。 亦自别托意在其中矣。渔隐
少作
荆公少以意气自许，故诗语惟其所向，不复更为涵蓄。如 天下苍生待霖雨，不知龙向此中蟠。 又 浓绿万枝红一点，动人春色不须多。 又 平治险秽非无力，润泽焦枯是有才 之类，皆直道其胸中事，后为群牧判官，从宋次道尽假唐人诗集，博观而约取，晚年始尽深婉不迫之趣。乃知文字虽工拙有定限，然必视其幼壮；虽公，方其未至，亦不能力强而遽至也。石林诗话
荆公题金陵此君亭诗云： 谁怜直节生来瘦，自许高才老更刚。 宾客每对公称颂此句，公辄颦蹙不乐。晚年与平甫坐亭上视诗牌曰：少时作此题榜，一传不可追改；大抵少年题诗，可以为戒。平甫曰：此扬子云所以悔其少作也。高斋诗话
晚年诗
荆公晚年诗律尤精严，造语用字，间不容发；然意与言会，言随意遣，浑然天成，殆不见有牵率排比处。如 含风鸭绿鳞鳞起，弄日鹅黄袅袅垂。 读之初不觉有对偶。至 细数落花因坐久，缓寻芳草得归迟。 但见舒闲容与之态耳；而字字细考之，皆经檃括权衡者，其用意亦深刻矣。尝与叶致远诸人和头字韵诗，往返数四，其末篇云： 名誉子真居谷口，事功新息困壶头。 以 谷口 对 壶头 ，其精切如此。后数月，取本追改云： 岂爱京师传谷口，但传乡里胜壶头。 今集中两本并存。石林诗话
精深华妙
荆公定林后诗精深华妙，非少作之比。尝作岁晚诗云： 月映林塘静，风涵笑语凉。俯窥怜净绿，小立伫幽香。携幼寻新的，扶衰上野航。延缘久未已，岁晚惜流光。 自以比谢灵运，议者亦以为然。漫叟诗话
格高体下
鲁直谓荆公之诗，暮年方妙。然格高而体下，如云 似闻青秧底，复作龟兆坼。 乃前人所未道。又云： 扶舆度阳焰，窈窕一川花。 谓包含数个意，虽前人亦未易道。然学三谢，失于巧耳。后山诗话
用意高妙
蔡天启言：荆公每称老杜 钩帘宿鹭起，丸药流莺转。 之句，以为用意高妙，五字之模楷。他日，公作诗得 青山扪虱坐，黄鸟挟书眠。 自谓不减杜诗，以为得意，然不能举全篇。余顷尝以语薛肇明，肇明时被旨编公集，遍求之终莫之得。或云：公但得此一联，未尝成章也。石林诗话
力去陈言
荆公诗云： 力去陈言夸末俗，可怜无补费精神。 而公平生文体数变，暮年诗益工，用意益苦，故言不可不谨也。后山诗话
善下字
予与乡人翁行可同舟泝汴，因谈及诗，行可云：介甫善下字，如 荒埭暗鸡催月晓，空场老雉挟春骄。 下得 挟 字最好。如孟子挟贵挟长之 挟 。予谓介甫又有 紫苋凌风怯，苍苔挟雨骄 ；陈无己有 寒气挟霜侵败絮，宾鸿将子度微明。 其用 挟 字，亦与前一联同。艺苑雌黄
用事精切
苕溪渔隐曰：上元戏刘贡甫诗云： 不知太一游何处，定把青藜独照公。 此诗用事亦精切。刘向校书天禄阁，夜有老人著黄衣，植青藜杖，叩阁而进。向请问姓名，我是太一之精，天帝闻卯金之子有博学者，下而观焉；乃出怀中竹牒授之。见王子年拾遗。此事既与贡甫同姓，又贡甫时在馆阁也。王直方诗话
清景
山谷尝言：天下清景，初不择贵贱贤愚而与之，然吾特疑端为我辈设。荆公在钟山官床，与客夜坐，作诗云： 残生伤性老耽书，年少东来复起予。各据槁梧同不寐，偶然闻雨落阶除。 东坡宿余杭山寺诗云： 暮鼓朝钟自击撞，闭门欹枕对残釭。白灰旋拨通红火，卧对萧萧雪打窗。 人以山谷之言为确论。冷斋夜话
霜筠雪竹
熙宁庚戌冬，王荆公安石自参知政事拜相，是日官僚造门奔贺者，相属于路。公以未谢，皆不见之，独与余坐于西庑之小阁。荆公语次，忽颦蹙久之，取笔书窗曰： 霜筠雪竹钟山寺，投老归欤寄此生。 放笔揖余而入。元丰癸亥，公已谢事，为会灵观使，居金陵白下门外。余竭公，公欣然邀余同游钟山，憩法云寺，偶坐于僧房。是日正常霜雪，而虚窗松竹，皆如诗中之景。余因述昔日题窗，并诵此诗。公怃然曰：有是乎！领略微笑而已。隐居诗话
自然
舒州三祖山金牛洞，山水闻于天下。荆公尝题诗云： 水泠泠而北去，山靡靡以旁围。欲穷源而不得，竟怅望以空归。 后人凿山刊木，寖失山水之胜，非公题诗时比也。鲁直效公题六言云： 司命无心播物，祖师有记传衣。白云横而不度，高鸟倦而犹飞。 识者云：语虽奇，亦不及荆公之自然也。高斋诗话
纪实
乌石岗距临川三十里，荆公外家吴氏居其间。故诗云： 不知乌石岗边路，到老相寻得几回。 盐步门在荆公旧居之前，故诗云： 曲池丘墓心空折，盐步庭闱眼欲穿。 复斋
落星寺诗
荆公集中有落星寺诗，其末云： 胜概惟诗可收拾，不才羞作等闲来。 落星寺在彭蠡湖中，刘咸临尝亲见寺僧，言幼时目睹闽中章傆道作此诗，其前六句皆同。其末云： 胜概诗人尽收拾，可怜苏石不曾来。  苏石 谓子美、曼卿也。后人爱其诗者，改末句，作荆公诗传之。遂使一篇之意不完，其体与荆公所作诗亦不类。苕溪渔隐曰：直方所言非也。余细观此诗句语体格，真是荆公作，余人岂能道此！今具载全篇，识者必能辨之。诗云： 窣云一殿起崔嵬，万里长江酒一杯。坐见山川吞日月，杳无车马送尘埃。雁飞云路声低过，客近天门梦易回。胜概惟诗可收拾，不才羞作等闲来。 王直方诗话
西山寺诗
唐人题西山寺诗云： 终古碍新月，半江无夕阳。 人谓冠绝古今，以其尽得西山之景趣也。金山寺留题者亦多，而绝少佳句。惟 寺影中流见，钟声两岸闻。 又 天多剩得月，地少不生尘。 为人传诵，要亦未为至工。若用之于落星寺，有何不可乎！熙宁中，荆公有句云： 天末海门横北固，烟中沙岸似西兴。 尤为中的。遯斋闲览
梅花诗
凡咏梅多咏白，而荆公独云： 鬓捻黄金危欲坠，蒂团红蜡巧能妆。 不惟造语巧丽，可谓能道人不到处矣。又东坡咏梅一句云： 竹外一枝斜更好。 语虽平易，然颇得梅之幽独闲静之趣。凡诗人咏物，虽平淡巧丽不同，要能以随意造语为工。公后复有诗云： 遥知不是雪，为有暗香来。 盖取苏子卿诗 只言花似雪，不悟有香来。 之意。公在金陵，又有和徐仲文颦字韵咏梅诗二首；东坡在岭南，有暾字韵梅诗三首，皆韵险而语工，非大手笔不能到也。遯斋闲览
棋诗
荆公棋品殊下。每与人对局，未尝致思，随手疾应，觉其势将败，便敛之。谓人曰：本图适性忘虑，反苦思劳神，不如且已。与叶致远敌手，尝赠致远诗云： 垂成忽破坏，中断俄连接， 是知公棋不甚高。又云： 讳输宁断头，悔误仍搏颊。 是又未能忘情于一时之得丧也。苕溪渔隐曰：介甫有绝句云： 莫将戏事扰真情，且可随缘道我嬴。战罢两奁收黑白，一枰何处有亏成。 观此诗，则图适性忘虑之语，信有证矣。若鲁直于棋则不然，如 心似蛛丝游碧落，身如蜩甲化枯枝。 则苦思忘形，较胜负于一著，与介甫措意异矣。遯斋闲览
虎图
荆公尝在欧公坐上赋虎图，众客未落笔，而荆公章已就。欧公亟取读之，为之击节称叹，坐客阁笔不敢作。苕溪渔隐曰：西清诗话中亦载此事，云此乃体杜甫画鹘行，以纾急解纷耳。吾今具载二诗，读者当有以辨之。荆公虎图诗云： 壮哉非罴亦非貙，目光夹镜当坐隅。横行妥尾不畏逐，顾盼欲去仍踌躇。卒然我见心欲动，熟视稍稍摩其须。固知画者巧为此，此物安肯来庭除。想当槃礴欲画时，睥睨众史如庸奴。神闲意定始一埽，功与造化论锱铢。悲风飒飒吹黄芦，上有寒雀惊相呼。槎牙死树鸣老乌，向之俛躅如哺雏。山墙野壁黄昏后，冯妇遥看亦下车。 杜甫画鹘行云： 高堂见老鹘，飒爽动秋骨。初惊无拘挛，何得立突兀。乃知画师妙，功刮造化窟。写此神俊姿，充君眼中物。乌鹊满樛枝，轩然恐其出。侧脑看青霄，宁为众禽没。长翮如刀剑，人寰可超越。乾坤空峥嵘，粉墨且萧瑟。缅思云沙际，自有烟霞质。吾今意何伤，顾步独纡郁。 漫叟诗话
集句
荆公莫年喜为集句，唐人号为四体，黄鲁直谓正堪一笑耳。司马温公为定武从事，同幕私幸营妓，而于公讳之；尝会僧庐，公往迫之，使妓逾垣而去，度不可隐，乃具道。公戏之曰： 年去年来来去忙，暂偷闲卧老僧床。惊回一觉游仙梦，又逐流莺过短墙。 杭之举子中老榜第，其子以绯裹之，客贺之曰： 应是穷通自有时，人生七十古来稀。如今始觉为儒贵，不著荷衣便著绯。 寿之医者老娶少妇，或嘲之曰： 倚他门户傍他墙，年去年来来去忙。采得百花成蜜后，为他人作嫁衣裳。 真可笑也。后山诗话
猿鹤不知
王介字中甫，衢州人，博学善讥谑，尝举制科不中，与荆公游甚款，然未尝降意少相下。熙宁初，荆公以翰林学士被召，前此屡召不起，至是始受命。介以诗寄云： 草庐三顾动春蛰，蕙帐一空生晓寒。 盖有所讽，荆公得之大笑。他日作诗，有 丈夫出处非无意，猿鹤从来自不知 之句，盖为介发也。石林诗话
诗病
今州县之间，随其大小，皆有富民，此理势之所必至，所谓物之不齐，物之情也。然州县赖之以为强，国家恃之以为固，非所当忧，亦非所当去也。能使富民安其富而不横，贫民安其贫而不匮，贫富相恃以为长久，而天下定矣。介甫不忍贫民而深疾富民，志欲破富民以惠贫民，不知其不可也。方其未得志也，为兼并之诗，其诗曰： 三代子百姓，公私无异财。人主擅操柄，如天持斗魁。赋予皆自我，兼并乃奸回。奸回法有诛，势亦无自来。后世始倒持，黔首遂难裁。秦王不知此，更筑怀清台。礼义日以媮，圣经久烟埃。法尚有存者，欲言时所咍。俗吏不知方，掊克乃为才。俗儒不知变，兼并可无摧。利孔至百出，小人私阖开。有司与之争，民愈可怜哉！ 及其得志，专以此为事，设青苗法以夺富民之利；民无贫富，两税之外皆重出息十二；吏缘为奸，至倍息，公私皆病矣。吕惠卿继之以手实之法，私家一毫以上皆籍于官，民知有夺取之心，至于卖田杀牛以避其祸。朝廷觉其不可，中止不行，仅免于乱，然其徒世守其学，刻下媚上，谓之享上；有一不享上，皆废不用。至于今日，民遂大病。原其祸出于此诗，盖昔之诗，病未有若此之酷者也。苏子由
秋菊落英
欧公嘉祐中见王荆公诗 黄昏风雨暝园林，残菊飘零满地金。 笑曰：百花尽落，独菊枝上枯耳。因戏曰： 秋英不比春花落，为报诗人子细看。 荆公闻之曰：是岂不知楚词 夕餐秋菊之落英 ？欧阳九不学之过也。西清诗话
荆公此诗，子瞻跋云： 秋英不比春英落，说与诗人子细看。 盖为菊无落英故也。荆公云：苏子瞻读楚词不熟耳。子以谓屈平 餐秋菊之落英 ，大概言花衰谢之意，若 飘零满地金 ，则过矣。束坡既以落英为非，则屈原岂亦谬误乎！坡在海南，谢人寄酒诗有云： 谩绕东篱嗅落英， 又何也？苕溪渔隐曰： 秋英不比春花落，为报诗人子细看。 此是两句诗，余于六一居士全集及东坡前后集遍寻并无之。不知西清、高斋何从得此二句？诗互有讥议，亦疑其不审也。高斋诗话
余按楚词 夕餐秋菊之落英 ， 落 之为义，始也，初也，如礼记所谓 落成 之 落 也，盖菊已花，虽枯不落，惟初英乃可餐。荆公赋 黄菊飘零满地金 ，固失之不知菊矣。直有以来 秋英不比春花落，为报诗人子细看 之讥，西清以为欧公，高斋以为苏公，未详孰是？而所记半山借 秋菊落英 之说，一则曰欧九不知楚词，一则曰子膽不熟楚词。欧、苏二公，非不知不熟楚词者，特知屈原之心，不以 落英 为飘落之落耳。虽然，半山岂真不知不熟楚词者欤！亦不过执拗以遂非而已。西涧叶公，每诵先君菊庄翁 菊似交情看岁晚，枝柎相伴到离披 之句，谓其真知菊者，故并及之。梅墅续评
雪堂
如天花变现
东坡作文，如天花变现，初无根叶，不可揣测。如作盖公堂记，共六百余字，仅三百余字说医。醉石道士诗共二十八句，却二十六句作假说，惟用两句收拾。作鹤叹，则替鹤分明。室中语
长于譬喻
子瞻作诗，长于譬喻。如和子由诗云： 人生到处知何似，应似飞鸿踏雪泥。泥上偶然留指爪，鸿飞那复计东西。 守岁诗云： 欲知垂尽岁，有似赴壑蛇。脩鳞半已没，去意谁能遮。况欲系其尾，虽勤知奈何！ 画水官诗云： 高人岂学画，用笔乃其天。譬如善游人，一一能操船。 龙眼诗云： 龙眼与荔枝，异出同父祖。端如柑与橘，未易相可不。 皆累数句也。如一联，即 少年辛苦真食蓼，老境清闲如啖蔗。 如一句，即 雪里波菱如铁甲 之类，不可胜纪。陵阳室中语
海棠诗
东坡作此诗，词格超逸，不复蹈袭前人，其诗有 嫣然一笑竹篱间，桃李漫山总粗俗。  自然富贵出天姿，不待金盘荐华屋。朱唇得酒晕生脸，翠袖卷纱红映肉。林深雾暗晓光迟，日暖风轻春睡足。雨中有泪亦凄怆，月下无人更清淑。 元丰间，东坡谪黄州，寓居定惠院，院之东，小山上，有海棠一株，特繁茂，每岁盛开时，必为携客置酒，已五醉其下矣，故作此长篇。平生喜为人写，盖人间刊石者，自有五六本云。轼平生得意诗也。
梅诗
东坡暾字韵三首，皆摆落陈言，古今人未尝经道者。三首并妙绝，第二首尤奇。诗云： 罗浮山下梅花村，玉雪为骨冰为魂。纷纷初疑月挂树，耿耿独与参横昏。先生索居江海上，悄如病鹤栖荒园。天香国艳肯相顾，知我酒熟诗清温。蓬莱宫中花鸟使，绿衣倒挂扶桑暾。抱丛窥我方醉卧，故遣啄木先敲门。麻姑过君急洒扫，鸟能歌舞花能言。酒醒人散山寂寂，惟有落蕊粘空樽。 注云：岭南珍禽有倒挂子，绿毛红喙，如鹦鹉而小。自东海来，非尘埃间物也。
芙蓉城诗
游芙蓉城，元丰元年三月，余始识子高，问之信然，乃作此诗云： 芙蓉城中花冥冥，谁其主者石与丁。珠帘玉案翡翠屏，云舒霞卷千娉婷。中有一人长眉青，炯如微云澹疏星。往来三世空炼形，竟坐误读黄庭经，天门夜开飞爽灵，无复白日乘云軿。俗缘千劫磨不尽，翠被冷落凄余馨。因过缑山朝帝廷，夜闻笙箫弭节听。飘然而来谁使令，皎如明月入窗棂。忽然而去不可寻，寒衾虚幌风泠泠。仙宫洞房本不扃，梦中同蹑凤凰翎。径渡万里如奔霆，玉楼浮宫耸亭亭。天书云篆谁所铭，绕楼飞步高竛竮。仙风锵然韵流铃，蘧蘧形开如酒醒。芳卿寄谢空丁宁，一朝覆水不反瓶。罗巾别泪空荧荧，春风花开秋叶零。世间罗绮纷膻腥，此生流浪随沧溟。偶然相值两浮萍，愿君收视观三庭，勿与嘉谷生蝗螟。从渠一念三千龄，下作人间尹与邢。 东坡此诗最为流丽，故秦太虚与东坡简云：素纸一轴，敢冀醉后挥扫近文，并芙蓉城诗，时得把玩，以慰驰情。诗人写人物态度，至不可移易。元微之李娃行云： 髻鬟峨峨高一尺，门前立地看春风。 此定是娼妇。退之华山女诗云： 洗妆拭面著冠帔，白咽红颊长眉青。 此定是女道士。东坡作芙蓉城诗，亦用 长眉青 三字云： 中有一人长眉青，炯如微云淡疏星。 便有神仙风度。许彦周诗话
三良诗
秦缪公以三良殉葬，诗人刺之，则缪公信有罪矣。虽然臣之事君，犹子之事父也，以陈尊已、魏颗之事观之，则三良亦不容无讥焉。昔之咏三良者，有王仲宣、曹子建、陶渊明、柳子厚，或曰 心亦有所施 ，或曰 杀身诚独难 ，或曰 君命安可违 ，或曰 死没宁分张 ，曾无一语辨其非是者。唯东坡和陶云： 杀身故有道，大节要不亏。君为社稷死，我则同其归。顾命有治乱，臣子得从违。魏颗真孝爱，三良安足希！ 审如是言，则三良不能无罪。东坡一篇，独冠绝于古今。苕溪渔隐云：余观东坡秦穆公墓诗意，全与和三良诗意相反。盖是少年时议论如此，至其晚年，所见益高，超人意表，此扬雄所以悔少作也。诗云： 昔公生不诛孟明，岂有死之日而忍用其良。乃知三子徇公意，亦如齐之二子从田横。 艺苑雌黄
与王庆源诗
与王庆源诗云： 青衫半作霜叶枯，遇民如儿吏如奴。吏民莫作官长看，我是识字耕田夫。妻啼儿号刺史怒，时有野人来挽须。拂衣自注下下考，芋魁豆饭吾岂无！ 山谷云：庭坚最爱此数韵。王直方诗话
语意高妙
题碧落洞诗云： 小语辄响答，空山白云惊。 此语全类李太白。后自岭外归，次韵江晦叔诗云： 浮云时事改，孤月此心明。 语意高妙，如参禅悟道之人吐露胸襟，无一毫窒碍也。渔隐
诗意佳绝
东坡云：世谓乐天有鬻骆马放杨柳枝词，嘉其主老病不忍去也。然梦得有诗云： 春尽絮飞留不得，随风好去落谁家。 乐天亦云： 病与乐天相伴住，春随樊子一时归。 则是樊素竟去也。予家有数妾，四五年相继辞去，独朝云者随予南迁，因读乐天集，戏作此诗。朝云姓王氏，钱塘人，尝有子曰幹儿，未期而夭，云： 不似杨枝别乐天，恰如通德伴伶玄。阿奴络秀不同老，天女维摩总解禅。经卷药炉新活计，舞衫歌扇旧因缘。丹成逐我三山去，不作巫阳云雨仙。 苕溪渔隐曰：诗意佳绝，善于为戏，略去洞房之气味，翻为道人之家风。非若乐天所云： 樱桃樊素口，杨柳小蛮腰。 但自诧其佳丽。尘俗哉！
咏物诗首四句便能写尽
李太白浔阳紫极宫感秋云： 何处闻秋声，翛翛北窗竹。回薄万古心，揽之不盈掬。 东坡和韵云： 寄卧虚寂堂，月明浸疏竹。泠然洗我心，欲饮不可掬。 予谓东坡此语清拔，优于太白。大率东坡每题咏景物，于长篇中只篇首四句，便能写尽，语仍快健。如庐山开先漱玉亭首句云： 高岩下赤日，深谷来悲风。擘开青玉峡，飞出两白龙。 谷林堂首句云： 深谷下窈窕，高林合扶疏。美哉新堂成，及此秋风初。 行琼儋间首句云： 四州环一岛，百洞蟠其中。我行西北隅，如渡月半弓。 藤州江下夜起对月首句云： 江月照我心，江水洗我肝。端如径寸珠，坠此白玉盘。 此聊举四诗，其他甚众。又栖贤三峡桥诗有 清寒入山骨，草木尽坚瘦 之句，此语尤精绝，他人道不到也。渔隐
一洗万古
余作南征赋，或者称之，然仅与曹大家争衡耳；惟东坡赤壁二赋，一洗万古，欲仿佛其一语，毕世不可得也。唐子西语录
南迁以后精深华妙
吕丞相跋杜子美年谱云：考其辞力，少而锐，壮而肆，老而严，非妙于文章，不足以至此。余观东坡自南迁以后诗，全类子美夔州以后诗，正所谓老而严者也。子由云：东坡谪居儋耳，独善为诗，精深华妙，不见老人衰惫之气。鲁直亦云：东坡岭外文字，读之使人耳目聪明，如清风自外来也。观二公之言如此，则余非过论矣。诗话
文过有理
东坡曰：吾有诗云： 日日出东门，步寻东城游。城门抱关卒，怪我此何求。我亦无所求，驾言写我忧。 章子厚谓参寥曰：前步而后驾，何其上下纷纷也！仆闻之曰：吾以尻为轮，以神为马，何曾上下乎？参寥曰：子瞻文过有理，似孙子荆。子荆曰：所以枕流，欲洗其耳。
波澜浩渺
东坡长句波澜浩大，变化不测，如作杂剧打猛顐入，却打猛顐出也。三马赞： 振鬣长鸣，万马皆瘖， 此记不传之妙。学文者能涵泳此等语，自然有入处。吕氏童蒙训
簟纹如水帐如烟
邢惇夫言： 扫地焚香闭阁眠，簟纹如水帐浮烟。客来梦觉知何处，挂起西窗浪接天。 此东坡诗也，尝题于余扇，山谷初读，以为是刘梦得所作。王直方诗话
失于粗
苏诗始学刘禹锡，故多怨刺，学不可不谨也。晚学太白，至其得意，则似之矣；然失于粗，以其得之易也。后山诗话
苏过诗
东坡云：儿子迈尝作林檎诗云： 熟颗无风时自落，半腮迎日斗鲜红。 于等辈中亦号有思致者。今已老，无他技，但亦时出新句也。尝作酸枣尉，有诗云： 叶随流水归何处，牛载寒鸦过别村。 此句亦可喜也。苕溪渔隐曰：苏叔党过赋鼠须笔云： 太仓失陈红，狡穴得余腐。既兴丞相叹，又发廷尉怒。磔肉餧饿猫，纷髯杂霜兔。插架刀槊健，落纸龙蛇骛。物理未易诘，时来即所遇。穿墉何卑微，托此得佳誉。 其步骤气格，殊有父风也。


中兴诸贤诚斋品藻中兴以后诗见第二卷诗评类
诚斋白石之评
杨诚斋序千岩摘稿，云余尝论近世之诗人，若范石湖之清新，尤梁溪之平淡，陆放翁之敷腴，萧千岩之工致：皆余之所畏者。姜白石诗稿自序云：尤延之先生为余言，近世士人，喜宗江西，温润有如范至能者乎？痛快有如杨廷秀者乎？高古如萧东夫，俊逸如陆务观，是皆自出机轴，亶有可观者，又奚以江西为！观二公推许，想见当时骚雅之盛。建安、大历，风斯在下矣。赵威伯诗余话
周益公
周益公兄乘成居士周子中，生于乙巳；益公丙午；诚斋丁未；郡人刘讷敏叔写为三老图。益公题诗云： 同辞宦路返乡闾，两骕骦中间以驽。前后顾瞻羞倚玉，支干引从偶连珠。三人不必邀明月，九老何妨续画图。从汉二疏唐尹后，相亲相近此应无！ 诚斋题二绝云： 旦奭行间著季真，黄冠不合附青云。二南风里君知么，添个委蛇退食人。  刘郎写照妙通神，三老图成又一新。只道老韩同传好，被人指点也愁人。 益公形容甚工，诚斋谦逊自处，真一时盛事云。余话
曾茶山
唐人诗，喜以两句道一事；曾茶山诗中，多用此体。如 又从江北路，重到竹西亭。  若无三日雨，那复一年秋。  似知重九日，故放两三花。  次第翻经集，呼儿理在亡。  又得清新句，如闻謦欬音。  如何万家县，不见一枝梅。 此格亦甚省力也。王林中兴诗话补遗
曾文清谢路宪送蟹诗： 从来叹赏内黄侯，风味尊前第一流。只合蹒跚赴汤鼎，不须辛苦上糟丘。  内黄侯 三字甚新。余话
曾文清云：山谷以竹夫人为竹奴，余亦名脚婆为锡奴，戏作绝句： 雾帐桃笙书寝余，此君那可一朝无！秋来冷落同班扇，岁晚温柔是锡奴。 余话
陆放翁
嘉泰壬戌九月，陆放翁梦一故人相语曰：我为莲花博士，镜湖新置官也。我且去矣，君能暂为之乎！月得酒千壶，亦不恶也。遂以诗记之曰： 白首归修汗简书，每因囊粟叹侏儒。不知月给千壶酒，得似莲花博士无？ 又梦到万顷荷花中，有诗云： 天风无际路茫茫，老作花王风露郎。只把千樽为月俸，为嫌铜臭杂花香。 此事甚新奇，可入诗料。赵章泉梅课
东坡谓晨饮为浇书，李黄门谓午睡为摊饭，陆务观尝有绝句云： 浇书满挹浮蛆瓮，摊饭横眠梦蝶床。莫笑山翁见机晚，也胜朝市一生忙。 余话
陆放翁诗，本于茶山，故赵仲白题曾文清公诗集云： 清于月出初三夜，澹似汤烹第一泉。咄咄逼人门弟子，剑南已见一灯传。  剑南 ，谓放翁也。然茶山之学，亦出于韩子苍，三家句律大概相似。至放翁则加豪矣。近岁又有学唐人诗，而实用陆之法度者，其间亦多酷似处。遍参诸家之诗者，当自知之。玉林
刘忠肃劝驾诗
 十载湘江守，重来白发垂。初无下车教，再赋食苹诗。天阔抟鹏翼，春融长桂枝。功名倘来事，大节要须持。 此刘忠肃公珙帅潭日劝驾诗也。断章可见前修勉励后学之意。比近世一例以伦魁相期者远矣。玉林
韦斋先生
韦斋先生自为儿童时，出语已惊人；及去场屋，始放意为诗文。其诗初亦不事雕饰，而天然秀发，格力闲暇，超然有出尘之趣。晦庵
病翁
病翁少时所作闻筝诗，规摹意态，全是学文选、乐府诸篇，不杂近世俗体，故其气韵高古，而音节华畅；一时流辈，少能及之。其诗云： 月高夜鸣筝，声从绮窗来。随风更迢递，萦云暂徘徊。余音若可玩，繁弦互相催。不见理筝人，遥知心所怀。宁悲旧宠弃，岂念新期乖。含情郁不发，寄曲宣余哀。一弹飞霜零，再抚流光颓。每恨听者稀，银甲生浮埃。幽幽孤凤吟，众鸟声难谐。盛年嗟不偶，况乃容华衰。道同符片诺，志异劳事媒。栖栖墙东客，亦抱凌云才。 晦庵
杨诚斋
六言绝句如王摩诘 桃红复含夜雨 ，及王荆公 杨柳鸣蜩绿暗 二诗，最为警绝，后难继者。近世惟杨诚斋醉妇一章： 月在荔枝梢上，人行豆蔻花间。但觉胸吞碧海，不知身落南蛮。 雄健富丽，殆将及之。玉林
天下未尝无对，东坡以章质夫寄酒不至作诗云： 岂意青州六从事，化为乌有一先生。 或以绿研寄杨诚斋，为人以柏木简换去，诚斋用此意，作诗谢云： 如何绿玉含风面，化作青铜溜雨枝。 二事可为奇对，亦善用坡诗也。玉林
晦庵先生与诚斋吟咏甚多，然颇好戏谑。刘约之丞庐陵，过诚斋，语及晦庵足疾，诚斋因赠约之诗云： 忠显闻孙定不虚，西枢犹子固应殊。鸾停梧上遗风在，鹜进松间得句无。剩有老农歌赞府，未多荐墨送清都。晦庵若问诚斋叟，上下千峰不用扶。 晦翁后视诗笑云：我疾犹在足，诚斋疾在口耳。柳溪吕炎近录
康伯可
康伯可与之，绍兴间过清江，游慧力寺，题二诗于松风亭。其一云： 天涯芳草尽绿，路傍柳絮争飞。啼鸟一声春晚，落花满地人归。 其二云： 江上浓阴晓未开，瘦筇支我上苍苔。春寒前日去已尽，今日又从何处来！ 余话
康与之在高宗朝，以诗章应制，与左珰狎，适睿思殿有徽祖御画，特为卓绝，上时持玩，以起羹墙之悲。珰下直窃携至家，而康适来，留之饮，因出示之。康绐珰入取殽核，辄书一绝于上曰： 玉辇宸游事已空，尚余奎藻绘春风。年年花鸟无穷恨，尽在苍梧夕照中。 珰见之大骇，然无可奈何。明日伺间扣头请死，上大怒，亟取视之，天威顿霁，一恸而已。余话
姜尧章
姜尧章夔居苕溪，与白石洞天为邻；潘转翁字之曰白石道人，且畀以诗曰： 人间官爵似樗蒲，采到枯松亦大夫。白石道人新拜号，断无缴驳任称呼。 尧章报以长句，其词云： 南山仙人何所食，夜夜山中煮白石。世人唤作白石仙，一生费齿不费钱。仙人食罢腹便便，七十二峰生肺肝。真祖只在南山南，我欲从之不惮远，无方煮石何由软。佳名锡我何敢辞，但愁自此长苦饥。囊中只有转庵诗，便当掬水三咽之！ 余话
敖器之
庆元间，韩侂胄用事，贬赵忠定公于永州，次衡阳，泊古酃，一夕而死。敖器之陶孙时处上庠，以诗哭之曰： 左手旋乾右转坤，群邪嫉正竟流言。狼胡无地归姬旦，鱼腹终天痛屈原。一死固知公不免，孤忠赖有史长存。九原若遇韩忠献，休说渠家末世孙。 余话
赵章泉
赵章泉哭蔡西山云： 鹃叫春林复递诗，雁回霜月忽传悲。兰枯蕙死迷三楚，雨暗云昏碍九疑。早岁力辞公府檄，暮年名与党人碑。鸣呼季子延陵墓，不待镵辞行可知。 盖晦庵书西山墓碣云： 鸣呼有宋蔡季通父之墓 ，效夫子书延陵季子之墓也。当时哭诗，推此篇为冠。柳溪
韩涧泉
甲申秋，涧泉韩仲止有三诗，其一云： 近城人语杂，深山人语少。重露滴烟岚，野水见鱼鸟。稻粱丰稔外，耕凿愿温饱。所以桃源人，不与外人道。 其二云： 往来是日月，变动是寒暑。伏腊虽不周，尔且对妻子。遥知风尘表，万象互吞吐。所以鹿门人，江左不得取。 其三云： 少壮既奚为，老矣复难强。紫芝未必仙，采之亦可饷。耆耄八九十，道可无俯仰。所以商山人，辞汉宁复往。 盖绝笔之作。戴石屏哭诗所谓 凄凉绝笔篇，可并史书传 者，此也。章泉先生跋云： 周汉历历上下秦，侯王将相史叠陈。辱斯荣斯仁不仁，桃源鹿门商山人。南磵远孙涧之滨，所以三人入呻吟。桃源本是耕稼民，鹿门商山抱经纶。一世虽屈九原伸，所以绝笔于获麟。我之拟赋非厥伦，感公语我泪沾巾。 两公之诗，英妙高绝，真可以并传千古。然而寄大音于泬寥之表，存至味于淡泊之中，非具眼者不能识也。玉林
欧阳伯威
庐陵欧阳伯威鈇少与周益公同场屋，连战不利，遂笃意于诗。诚斋尝摘其警句抄之。如 西风五更雨，南雁数行书。  诗成夔子国，人在仲宣楼。  细雨双飞鹭，寒蓑独钓船。  梦回千里外，灯转一窗深。  谁知花过半，才与酒相寻。  故人惊会面，新恨说从头。  天上张公子，云间陆士龙。  月白玄猿哭，更残络纬悲。  语离遽如许，话旧复何时。  巷南巷北人招饮，一雨一晴花耐看。  有客过门湖海士，隔篱呼酒咄嗟间。  梦回金马玉堂上，文在冰瓯雪碗中。  青山如故情非故，芳草唤愁诗遣愁。  扰扰征人相顾话，萧萧落木不胜秋。  风色似传花信到，夕阳微放柳梢晴。  千里归来人事改，十年犹幸此身存。 绝句四首： 恋树残红湿不飞，杨花雪落水生衣。年来百念成灰冷，无语送春春自归。  桑麻得雨更青葱，芍药留春结晚红。怪得鸟声如许好，此身还在乱山中。  为怜红杏亚枝斜，看到斜阳送乱鸦。又是一春穷不死，天教留眼看莺花。  篷窗卧听疏疏雨，却似芭蕉夜半声。烟浪蔽天天倚盖，略容一点白鸥明。 公跋云：鸟啼花落，欣然会心处，酌大白，咽伯威诗，欲驭风骑气也。余话
余话载欧阳伯威摘句，尚有遗者。其五言古体游禾山寺云： 爱山如爱酒，畏暑如畏虎。出门寻旧游，缺月四更吐。 名二子云： 先君以官贫，我仍遗以安。但愿两儿健，扶持一翁孱。何须待门生，悠然柴桑间。 和人云： 更阑待月华，风露寒欲僵。 论文云： 读书岂为官！ 病暑云： 心清时自暑。 其七言古体卜居云： 此生老矣益飘零，汤饼来年又何所。是身如寓敢求安，更筑小轩名以寓。凭谁叫阍与帝语，有客多艰乃如许，水花为客啼红雨。 游愚堂云： 闻说名园尚修竹，花压颓垣笋穿屋。雨痕半掩壁间诗，饥鼠跳梁狐昼啼。前人已为后人笑，后人更使谁人悲！全盛几时奈衰何，古来兴废何其多！ 和伍武仲云： 未知一岁于此水，几回照影惭栖栖。失身竟堕管城计，错路不为田舍儿。 此皆脞词之精绝，诚斋所拈出者，不知赵公何为删之也？岂别有意耶！玉林
曾景建
蔡西山贬道州，曾景建寄诗云： 四海朱夫子，徵君独典刑，青云伯夷传，白首太元经。有客怜孤愤，无人问独醒。瑶琴空宝匣，弦断不堪听。 晦庵跋有云：景建诗甚佳，顾老拙不足以当之。柳溪
曾景建作文公先生挽词： 皇天开太极，庚戌圣贤生。六籍文将绝，千年道复明。渊源罗仲素，师友李延平。绕舍闽溪急，潺湲洛水声。 盖夫子与文公皆生于庚戌故也。然惟文公当之无愧，若他人则拟非其伦。如世人作达官挽章，例用梦奠两楹者，皆非也。玉林
马古洲
古洲马庄父，尝赋乌林词云： 荆州儿曹不足恃，何物老瞒欺一世！兵书浪语十三篇，不料乌林出奇计。隆准云孙驱伏龙，紫髯强援要江东。戈船植羽蔽寒日，雪浪崩崖惊晚风。行间一卒如儿戏，持火绝江人不意。灰销汉贼终老心，功入乔家少年婿。君不见华容道旁春草生，魂销不听车马声。哀猿夜啼霜月冷，空余野磷沙边明。 辞意精深，不减张籍、王建之乐府，惜世无知者，录以遗后人共评之。玉林
吴明老
西风飒飒动长林，斗酒沽来伴月斟。慷慨未应忧短褐，悲歌元不为秋砧。谁云塞马年年健，自是君门浩浩深。世祖神丰似高帝，楚囚珍重莫沾襟。 吴明老之诗也，明老建阳人，刚介有志操，诗文虽不纯，意趣亦殊可采。小园解后录
萧千岩黄白石
萧千岩立春诗云： 半夜新春入管城，平明铜雀绿苔生。浮澌把断东风路，诉与青州借援兵。 黄白石雪诗云： 瑶林中有翳桑儿！鼎贵生涯不救饥。愿缩天人散花手，放渠奔走趁晨炊。 白石学于千岩，此二诗未易伯仲也。玉林
孙花翁
孙花翁尝赋所见云： 叠却霞绡上醮衣，女童髽髻绿杨垂。重调蛾黛为眉浅，再试弓鞋举步迟。紫府烟花莺唤醒，仙房云雨鹤通知。帘低红杏春风暖，清梦应曾见旧师。 盖为女冠还俗而作，其属思佳处，殆不减唐人也。玉林
孙南叟
麻姑山瀑布泉，两派而下，灌溉甚博。丰城孙南叟伯温为南城簿，尝游，赋古风云： 九关守不严，失却两玉龙。尘世著不得，忽来此山中。雷霆白昼间，冰雪诗人胸。天公不汝尤，为人作年丰。 甚有江西体。余话
萧梅坡
诚斋跋萧梅坡诗卷云： 西昌有客学南昌，衣钵真传快阁旁。坡底诗人梅底醉，花为句子蕊为章。想应踏月枝枝瘦，赠我盈编字字香。若画江西后宗派，不愁擒贼不擒王。 周益公和云： 诗句惊人日以昌，巍科只待赋阿旁。源深元自流三峡，幹老今谁敌豫章。肯向香山寻白傅，自谓也曾从江夏学黄香。汉庭结绶君家事，休羡弹冠贡与王。 坡诗云： 妙语有黄香 ，正指山谷，君姓字又与萧育适同。徐竹隐和云： 知君得法自南昌，作舍何须问道旁。二老未尝轻许可，两诗固已为平章。胸横云岫无穷意，语带梅坡不尽香。政乏绮纨相妩媚，不妨风气似诸王。 君名彦毓，其西湖杂咏云： 花心亭上坐，满眼是湖光。只为便幽趣，能来倚夕阳。水边春寺静，柳下小舟藏。不待清明近，莺花已自忙。 其梁家渡云： 远水环沙翠作湾，红尘飞不入青山。凉风一枕秋宵梦，梦绕千岩万壑间。 其清明日早出太平门云： 江头杨柳暗藏鸦，江上鹅儿浴浅沙。早起一风如此恶，路傍落尽拆桐花。 尝鼎一脔，其旨可知，况有三老为之印可乎！玉林
刘伯宠
刘褒伯宠，武夷之文士，诗笔甚工，尝宦于朝，以台评而归。有句云： 去日春蚕吐素丝，归时秋菊剥金衣。沙鸥不入鸳鸿侣，依旧沧浪绕钓矶。 怨而不怒之辞也。柳溪
游伯庄
游仪伯庄，长平之胜士，早游京师，自北方纵览名山；已而浮洞庭，归隐武溪之上。过武昌时，有题黄鹤楼诗，脍炙人口。游默斋尝书寘南楼，游受斋漕湖北日，复为之刻石。其诗云： 长川巨浪拍天浮，城郭相望万景投。汉水北吞云梦入，蜀江西带洞庭流。角声交送千家月，野色中分两岸秋。黄鹤楼前人不见，却寻鹦鹉过汀洲。 柳溪
刘改之
梅和胜执礼未第时，家极贫，雪中以诗谒里宰云： 有令可干难闭户，无人堪访懒移舟。 近世刘改之过咏雪诗云： 功名有分平吴易，贫贱无交访戴难。 句法亦相似。玉林
赵南塘
赵南塘题三山黄瀛父拟陶集云： 闽士工雕篆，陶翁暇讨论。  暇 之一字，盖他人不能到处，惟用工于诗者知之。
赵天乐
赵天乐冷泉夜坐诗云： 楼钟晴更响，池水夜如深。 后改 更 为 听 ，改 如 为 观 。病起诗云： 朝客偶知承送药，野僧相保为持经。 后改 承 作 亲 ，改 为 作 密 ，二联改此四字，精神顿异，真如光弼入子仪军矣。玉林
天乐送真玉堂诗云： 每于言事际，便作去朝心。 用唐人林宽语也。林宽送惠补阙云： 长因抗疏日，便作去朝心。 寄赵昌父诗云： 忆就江楼别，雪晴江月圆。 用无可语也。无可同刘升宿云： 忆就西池宿，月圆松竹深。 赠孔道士诗云： 生来还姓孔，何不戴儒冠！ 用姚合语也。姚合赠傅山人云： 悲君还姓傅，独不梦高宗。 宝冠寺诗云： 流来桥下水，半是洞中云。 用于武陵语也。武陵赠王隐人云： 飞来南浦水，半是华山云。 瓜庐诗云： 野水多于地，春山半是云。 亦用姚合语也。姚合送宋慎言云： 驿路多连水，州城半在云。 此类甚多，姑举一二，盖读唐诗既多，下笔自然相似，非蹈袭也。其间又有青于蓝者，识者自能辨之。玉林
天乐诗： 黄梅时节家家雨，青草池塘处处蛙。约客不来过夜半，闲敲棋子落灯花。 意虽腐而语新。柳溪
东皋子
倪寿峰云：诗和则欢适，雄则伟丽，新则清拔，远则闲暇。东皋子诗： 小园无事日徘徊，频报家人送酒来。欢适也惜树不磨修月斧，爱花须筑避风台。伟丽引些渠水添池满，移个柴门傍竹开。清拔也多谢有情双白鹭，暂时飞去又飞回。闲暇也 备是四体，一篇足矣。况鹤鸣子和，清唳方彻九皋耶！东皋子字敏才，戴石屏之先君子，平生好吟，而诗之存者，惟此一篇，与 人行踯躅红边路，日落秭归啼处山 一联而已。故寿峰谓其一篇足矣，而清彻九皋，盖谓石屏方以诗鸣云。玉林
戴石屏
严子陵钓台，题咏尚矣。天台戴式之复古一绝云： 万事无心一钓竿，三公不换此江山。平生恨识刘文叔。惹起虚名满世间。 亦新奇可喜。余话
 天台山与雁山邻，只隔中间一片云。一片云边不相识，三千里外却逢君。 人谓石屏此诗，视唐人无愧。柳溪
东坡尝谓柳子厚 渔翁夜傍西嵓宿 一篇，后两句虽无亦可。余谓戴石屏达观一诗，虽无前四句亦可。只云 一心似水惟平好，万事如棋不著高。王谢功名有遗恨，争如刘阮醉陶陶。 自是一佳绝句也。玉林
赵懒庵为戴石屏选诗百余篇，南塘称其识精到；其间白纻歌最古雅，今世难得此作。云： 雪为纬，玉为经。一织三涤手，织成一片冰。清如夷齐，可以为衣。陟彼西山，于以采薇。 语简意深，所谓一不为少。玉林
赵章泉先生云：学诗者莫不以杜为师，然能如师者鲜矣。句或有似之，而篇之全似者绝难。得陈后山寄外舅郭大夫： 巴蜀通归使，妻孥且定居。深知报消息，不忍问何如。身健何妨远，情亲未肯疏。功名欺老病，泪尽数行书。 此陈之全篇似杜者也。戴式之亦有思家用陈韵云： 湖海三年客，妻孥四壁居。饥寒应不免，疾病又何如！日夜思归切，平生作计疏。愁来仍酒醒，不忍读家书。 此式之全篇似陈者也。赵蹈中所选，乃不在数，何耶？玉林
高九万
唐刘言史观绳伎一篇，末联云： 坐中还有沾巾者，曾见先皇初教时。 盖谓玄宗遗乐。近时高九万，赋观思陵御制墨本绝句，正用此意。诗云： 淡黄越纸打残碑，尽是先皇御制诗。白发内人和泪看，为曾亲见写诗时。 玉林
高菊磵杜小山
高菊磵山行即事： 主人一笑先呼酒，劝客三杯便当茶。 杜小山诗： 酿雪不成微有雨，被风吹散却为晴。 皆直述其事，意脉贯通。前辈所谓作文字如写家书，殆谓是欤！玉林
杜小山
杜小山诗： 寻常一样窗前月，才有梅花便不同。 苏召叟诗： 人家一样垂杨柳，种在宫墙自不同。 二联一意。任斯庵诗： 了无公事钩帘坐，一树冬青落细花。 赵紫芝诗： 满地绿苔看不见，细花如雪落冬青。 意亦相似，不知孰先孰后。其优劣必有能辨之者。玉林
刘后村
刘后村尝言：古乐府惟李贺最工。余观后村有齐人少翁招魂歌云： 夜月抱秋衾，支枕玉鸾小。艳骨泣红芜，茂陵三十老。卧闻秦王女儿吹凤箫，泪入星河翻鹊桥。素娥刬袜跨玉兔，回望桂宫一点雾。粉红小蝶没柳烟，白茅老仙方瞳圆。寻愁不见入香髓，露花点衣碧成水。 又赵昭仪春浴行： 花奴一双鬓垂耳，绿绳夜汲露桃蕊。青桂寒烟湿不飞，玉龙呵暖红薇水。翠靴踏云云帖妥，燕钗微卸香丝鬐。小莲夹拥真天人，红梅犯雪欹一朵。鸾锦屏风画水月，鵁鶄抱颈唼兰叶。刘郎散尽金饼归，笑引香绡护痴蝶。 又东阿王纪梦行： 月青露紫翠衾白，相思一夜贯地脉。帝遣纤阿控绿鸾，昆仑低小海如席。曲房小幄双杏坡，玉凫吐麝熏锦窠。软香蕙雨裙衩湿，紫云三尺生红靴。金蟾吞漏不入咽，柔情一点蔷薇血。海山重结千年期，碧桃小核生孙枝，陈王此恨屏山知。 此三篇绝类长吉，其间精妙处，恐贺集中亦不多见也。玉林
李庄简
李庄简公光诗清绝可爱。越州双雁道中一绝云： 晚潮落尽水涓涓，柳老秧齐过禁烟。十里人家鸡犬静，竹扉斜护掩蚕眠。 后在政府，与秦桧议论不合，为中司所击，送藤州安置，差密院使臣伴送，公戏赠之云： 日日孤村对落晖，蛮烟深处忍分离。追攀重见蔡明远，赎罪难逢郭子仪。南渡每忧鸢共堕，北辕应许雁相随。马蹄惯踏关山路，他日重来又送谁！ 亦婉而有深意。余话
王武臣
王武臣度，豫章新吴人，吟诗有警句。如 云生坐来石，风掩读残书。  危红赊晚景，涨绿上平沙。  鸦分供余食，鸽乱著残棋。  樵斧和云斫，渔蓑带雪披。 皆清奇可诵。张紫微、谢艮斋极称赏之。余话
黄景说
周益公休致，白石黄景说贺以古风云： 相公能辞一品官，不能辞他九转丹。相公能却万钟粟，不能却他长生箓。潭潭之居移气体，新年七十儿童似。朝明见客步如飞，窗下时时看细字。高车得似垂车荣，巍冠何如挂冠清。深衣独乐真天人，谁其友之聃与彭。 余话
徐思叔
明妃曲，古今作者多矣，近时徐思叔得之所赋一篇，亦为时人脍炙。其词云： 妾生岂愿为胡妇，失信宁当累明主。已伤画史忍欺君，莫忍君王更欺虏。琵琶却解将心语，一曲才终恨何所。朦胧胡雾染宫花，泪眼横波时自雨。专房更倚黄金赂，多少专房弃如土。宁从别去得深嚬，一步思君一回顾。胡山不隔思归路，只把琵琶写辛苦。君不见有言不食古高辛，生女无嫌嫁盘瓠。 高辛事出后汉书。余话
黄小园
赵章泉为先人赋山居诗云： 何谓雪名寮，应同立积腰。要为膏以润，不作睨而消。园小锄斯食，书多腹不枵。青云附能显，况乃白云招。 青云盖用迁史伯夷、叔齐得夫子而名益章事。人所能识，惟末句难晓，故章泉自注云：白云谓方远庵伯谟。玉林
林楚良赋先人小园诗： 多少名园钱甃地，金铃撼雀护千花。君家无此奢华事，七尺慈孙导母车。 使事而不为事所使，佳句也。刘溪翁亦甚称其工。玉林
冯双溪
双溪冯熙之，有送刘篁绝句云： 来似孤云出岫闲，去如高月耿难攀。若为化作修修竹，长伴先生篁山。 辞意洒落，送别之作少能及之。其自赋交游风月楼诗，有 一溪流水一溪月，八面疏棂八面风。 诗流脍炙，以为秀杰之句。玉林
左经臣
许少伊被召，左经臣追送至白沙不及，作诗云： 短棹无寻处，严城欲闭门。水边人独自，沙上月黄昏。 此二十字，可谓道尽惜别之情矣。至今读之，使人黯然销魂也。玉林
刘溪翁
刘溪翁淮题韩府诗云： 宝莲山下韩家府，郁郁沉沉深几许。主人飞头去和虏，绿户玄墙锁风雨。九世卿家一朝覆，太师之诛魏公辱。后车不信有前车，突兀眼前看此屋。 赵章泉跋之云： 何人咏出韩家府，是我建阳刘叔通。尽道唐人工乐府，罕能褒贬似渠工。 又云： 谁咏韩家府，建阳刘叔通。是为闻以戒，斯可谓之风。妄矣彼侂胄，哀哉吾魏公。向来歌颂者，岂但剧秦雄。 盖作于嘉定初年也。玉林
游塘林
塘林游子蒙有绝句云： 黄陵庙前湘水春，春烟愁杀渡湘人。人随归应去无迹，水远山长歌又新。 盖全用唐人李远诗。远之诗云： 黄陵庙前莎草春，黄陵女儿蒨裙新。轻舟小棹唱歌去，水远山长愁杀人。 初不嫌其蹈袭也。虽王荆公亦然：唐皇甫冉问李二司直云： 门外水流何处？天边树绕谁家？山绝东西多少？朝朝几度云遮？ 此盖用屈原天问体也。荆公勘会贺兰山主云： 贺兰山上几株松？南北东西共几峰？买得住来今几日？寻常谁与坐从容？ 全用其意。此体甚新，诗话中未有拈出者，因并及之。玉林
方北山
方北山丰之，绍兴名士也。有绝句云： 舍人早定江西派，句法须将活处参。参取陵阳正法眼，寒花乘露落毵毵。 舍人即吕居仁，陵阳正法眼，即韩子苍夜泊宁陵一诗也。玉林
危逢吉
柴与之中行，嘉定间仕于朝，与时宰议论不合，出守章贡。危逢吉稹以诗送云： 力为君王乞得州，补天未了石还收。人才自系国轻重，吾道亦关公去留。殿角才辞槐影日，船头便转荻花秋。竞夸祖帐都门外，谁识眉攒杜甫愁！ 余话
裘元量
裘元量万顷，豫章人，性恬退，不乐仕；以荐者召为司直，在朝尝赋归兴云：新筑书堂壁未干，马蹄催我上长安。儿时只道为官好，老去方知行路难。千里关山千里念，一番风雨一番寒。何如静坐茅斋下，翠竹苍梧子细看。 遂乞归。余话
赵伯林
予曾伯祖伯琳，官止右选，平生喜为诗。尝赋五月菊，有云： 为嫌陶令醉，来伴屈原醒 之句，人所传诵。余话
王从周
王从周镐，吉之永丰人，仕至忠州守；喜为诗，亦有警句。早行云： 发爽带风梳，齿疏和月漱。 观桥寓楼云： 避喧那厌雨，宜睡不思茶。 将雨云： 云学催诗黑，风仍作诵清。 望岳云： 未知真是岳，只见半为云。 绍师觅诗云： 冻雪寒梅双屐蜡，澄江明月一竿丝。 送潘文叔云： 催租例扰潘邠老，付麦谁怜石曼卿！ 出舂陵云： 山色两间供步障，松阴半亩当邮亭。 上何尚书云： 籍通上界神仙府，身现甘泉侍从臣。 移竹后雨绝句： 洗红窣窣乌蓲雨，落紫飕飕皂角风。挂起北窗聊问讯，新移来竹定惺松。 余话
刘良佐
刘良佐应时，四明人，平生用力为诗，见称于范石湖。诚斋亦喜其 寂寞黄昏愁吊影，雪窗怕上短檠灯。  睡魔正与诗魔战，窗外一声婆饼焦 之句。陆放翁跋其集云：如 颇识造物意，长容我辈闲。  日晏犹便睡，犬鸣知有人。  世事不复问，旧书时一看。  一夜催花雨，数家临水村。  青山空解供眼界，浊酒不能浇别愁。  觅句忍饥贫亦乐，钞书得趣老何伤！ 虽前辈以诗鸣者，何以加焉！余话
邹应可
豫章邹应可定，有诗名，诚斋志其墓云：其诗句法自徐师川，上溯鲁直，以趋少陵户牖。尝过杜工部祠，赋云： 畴昔哦诗忆耒阳，兹因捧檄过祠堂。一生忠义孤吟里，千载凄凉古道傍。自是风霜侵病骨，非干牛酒涴诗肠。明朝解缆秋江上，问讯先生一瓣香。 余话
武允蹈
武允蹈，字德由，高安人，连蹇场屋，刻意于诗，日锻月炼，时出新句。如 露萱钳宿蝶，风木撼鸣鸠。  屋头风过雁，灯背月移窗。  霜林五色锦，烟渡一萦丝。  午簟展风供睡课，夜窗扃雨办诗逋。  眼昏书字不著纸，耳重听言常问人。 皆警策可味，其集雷竹溪序之。余话
黄岩老
 居乡如处子，居官如战士。处子常畏人，战士惟有死。儿曹书诸绅，勿谓平平耳。 此白石黄岩老诗，可谓至言。余话
陈觉民
陈觉民宰建阳，尝喜靖安山水，暇日与名胜登览赋诗，有曰： 却忆当时江处士，能言秋色露人家。 靖安寺在邑西十里，乃江为故居。江诗云： 山形围泽国，秋色露人家。 又云： 何当寻旧隐，泉石好生涯。 盖殿院陈公洙诗云： 处士亡来二百年，旧居牢落变祗园。诗名长伴江山在，冤气欲摩星斗昏。处士生五代间，王氏据闽日，遇谗而死。台榭几人留好句，昔人留题，寺经洪水，今无存者。渔樵何处问曾孙？旧时泉石生涯地，日暮寒云绕寺门。柳溪
叶水心论唐诗与严沧浪异
叶水心志徐山民墓云：山民有诗数百，琢思尤奇，皆横绝歘起，冰悬雪跨，使读者变踔憀慄，肯首吟叹不自已。然无异语，皆人所知也，人不能道尔。盖魏晋名家，多发兴高远之言，少验物切近之实，及沈约、谢脁永明体出，士争效之，初犹甚艰，或仅得一偶句，便已名世矣。夫束字十余，五色彰施，而律吕相应，岂易工哉！善为是者，取成于心，寄妍于物，融会一法，含受万象；狶苓桔梗，时而为帝，无不按节赴之；君尊臣卑，宾顺主穆，如丸投区，矢破的，此唐人之精也。然厌之者谓其纤碎而害道，淫肆而乱雅，至于庭设九奏，广袖大舞，而反以浮响疑宫商，布缕谬组绣，则失其所以为诗矣。然则发今人未悟之机，回百年已废之学，使后之言唐诗者自君始，不亦词人墨卿之一快也！今按水心所谓 验物切近 四字，于唐诗无遗论矣。然与严沧浪之说相反，故录于此，与诗流商略之。玉林
壁间诗
先君尝于逆旅间录一诗云： 山行险而脩，老我骖且羸。独驱六月暑，蹑此千仞梯。世故不贷人，牵去复挽归。茗碗参世味，甘苦常相持。白云抱溪石，令人心愧之。岂无趺座处，逸固不疗饥。大叫天上人，凉风为吹衣。 盖学简斋诗法者，莫知为何人作也。玉林
诸贤绝句
中兴以来诗人绝句，载于江湖集者未论，此外如黄白石梨岭遇雨： 黑风吹雨又黄昏，鸡犬数声何处村。身在岭云飞处湿，不关别泪溅成痕。 黄谷城梅花诗： 玉箫吹彻北楼寒，野月峥嵘动万山。一夜霜清不成梦，起来春意满人间。 秋日诗： 晓日初浮万里晖，西风摇荡送秋归。冥鸿直上三千丈，社燕春莺不敢飞。 于去非春晚诗： 舍南舍北草萋萋，原上行人路欲迷。已是春寒仍禁火，楝花风急子规啼。 刘遂初阁皂山诗： 春山灵草百花香，谁识仙家日月长。满院莓苔绿阴匝，棋声何处隔宫墙！ 路德章盱眙旅舍诗： 道傍草屋两三家，见客擂麻旋点茶。渐近中原语音好，不知淮水是天涯。 游寒岩钓矶诗： 竹里茅茨竹外溪，粼粼白石护渔矶。想应日日来垂钓，石上蓑衣不带归。 与近世喻汝楫征夫诗： 白骨茫茫散不收，朔风吹雪度瓜洲。残阳欲落未落处，照尽行人今古愁。 严坦叔兵火后还乡诗： 万屋烟消余塔身，还家何处访情亲？旧时巷陌今难认，却问新移来住人。 严沧浪酬友人诗： 湘江南去少人行，瘴雨蛮烟白草生。谁念梁园旧词客，桄榔树下独闻莺。 此数诗虽体制不同，然匠意琢句皆精绝，非苟作者。玉林
叶靖逸岳王坟诗
岳王之死，天下冤之，坟在西湖之傍，人多题咏，独叶靖逸一诗甚佳。公之孙珂守武昌日，以此诗，尝致遗于靖逸焉。诗云： 万古知心只老天，英雄堪恨亦堪怜。如公少缓须臾死，此虏安能九十年？漠漠凝尘空偃月，堂堂遗像在凌烟。早知埋骨西湖路，学取鸱夷理钓船。 柳溪
高菊磵九万
 忠言历历未曾行，尽载图画出帝城。余子但知才可忌，先生当以去为荣。门阑竹石关心久，部曲溪山照眼明。长啸归欤莫惆怅，浙江风定自潮平。 右菊磵送方岩先生以谏去国。时人以为其诗不下刘改之送王侍郎归天台诗云。柳溪
龙洲道人
刘过改之送王简卿归天台： 欲数人才难倒指，有如公者又东归。班行失士国轻重，道路不言心是非。载酒青山随处饮，谈诗玉尘为谁挥？归期趁得东风早，莫放梅花一片飞。  千岩万壑天台路，一日分为两日程。事可语人酬对易，面无惭色去留轻。放开笔下闲风月，收敛胸中旧甲兵。世事看来忙不得，百年到手是功名。 辛稼轩简云：夜来见示送王简卿诗，伟甚。真所谓 横空盘硬语，妥帖力排奡 者也。健羡，健羡！柳溪